
an CV 


par cure 
di Dani Pagnucco 


2024 
de vignude di Crist 


Il 2024 al rispuint 

al 947 dal Stàt patriarcjal furlan 

al 2205 de fondazion di Aquilee 

al 2777 de fondazion di Rome 

al 5784 dai Ebreus 

al 1445 (par nò, 1397) dai Maometans 
al 2568 dai Budiscj 

al 78 de Republiche taliane 

Fiestis variabilis 

> La Cinise (14 di Fevràr) 

Il miercus denant de prime domenie di Cuaresime 
> La Domenie dal Ulîf (24 di Marg) 

>» Pasche (31 di Marg) 

La prime domenie dopo il pleniluni dal ecuinozi de Vierte 
> La Sense di N.S. (9 di Mai) 

40 dîs dopo de Resurezion 

>» Lis Pentecostis (19 di Mai) 

50 dîs dopo Pasche 

>» Il Corpus Domini (2 di Jugn) 


Fiestis di precet 

>» Dutis lis domeniis 

> Il Prindalan 

Circoncision di N.S. 

>» La Pifanie (6 di Zenàr) 

Pasche Tafanie 

> La Madone di Avost (15 di Avost) 
La Assunzion in cîl di Marie Vergjine 


Fieste dai Sants (1" di Novembar) 
Pasche dai Muarts 

La Madone Imacolade (8 di Dicembar) 
Imacolade Concezion 

Nadàl (25 di Dicembar) 

Nassite di Crist 


Fiestis talianis 


> 
> 
> 


La Liberazion (25 di Avrîl) 
La Fieste dal Lavòr (1" di Mai) 
La Istituzion de Republiche (2 di Jugn) 


Ricorincis furlanis 


> 


> 


> 


Riviel dal Carneval dal 1511 (27 di Fevràr) 

La joibe grasse 

Aprovazion de leg 15 dal 1996 (22 di Marc) 
Ricognossiment regjondl de lenghe furlane 
Costituzion dal Stat patriarcjal intal 1077 (3 di Avrîl) 
Fieste de Patrie dal Friùl 

Aniversari dal Taramot dal 1976 (6 di Mai) 

Aniversari de muart dal Patriarcje Bertrant intal 1350 
(6 di Jugn) 

Sants Ermacure e Fortunàt, Patrons dal Friùl (12 di Lui) 
San Martin Vescul (11 di Novembar) 

Aniversari de fonde de Filologjiche intal 1919 

(23 di Novembar) 

Sante Catarine di Alessandrie (25 di Novembar) 
Presentazion dal Strolic Furlan 

Sante Luzie (13 di Dicembar) 

Aprovazion de leg 482 dal 1999 (15 di Dicembar) 
Ricognossiment statàl de lenghe furlane 


UN Pinsîr PAL STROLIC FURLAN PAL 2024 
E PAI LUNARIS DA LA FILOLOGJICHE 


| timp al cor e al puarte daùr tancj avigniments che, zornade 

dopo zornade, a sucedin dilunc dut l’univiers là che ioms a puar- 
tin indevant la lòr vite e la l6r storie. Spes lis robis no son bielis 
dome pe brame che il timp moderni al fàs cressi in ognidun; ràr 
al è ilstà in compagnie, jessi lizèrs tal anim, il ridi di gust ancje par 
lis pigulis robis. Il nestri timp nus domande simpri di mostrà fuar- 
ce, muscui e bécs! Dinsi da fà par che il mont al cambii, metint al 
centri da la nestre storie il jessi personis di cùr, dijustizie e di snait. 
Par tancj furlans, par gracie de ufierte da la Filologjiche, l’an 
bisest 2024 al tache cun doi biei lunaris: un di picjà tal mùr o 
ta un mobil, e chel altri di poià suntun taulin o in bande dal 
telefon par segnà impegnis che vie pal an a àn di jessi ricuardats 
o programàts. A fasin part, dongje di chest Strolic, rivàt al numar 
105 da la sò storie, lis iniziativis furlanis par rindi vive e praticade 
la nestre marilenghe. 
L’implant di chest libri al puarte indevant doi argoments che a 
tornin fQr tai scrits e ta lis imagjinis dal Strolic: il prin al rivuarde i 
flòrs ràrs o unics presints in Friùl, ilsecont i siums che la vite nus 
fàs vivi di gnot o cuant che si vuarde lontan, viers l’infinît. 
Lis schedis di catalogazion dai flòrs a son stadis metudis adun 
di Alberto Candolini, espert e cognossidér dal teritori; in plui di 
vé identificat lis plantis, al à proponùt di nomenàglis par latin, 
talian e là che al è stàt pussibil, sedi tai tescj sedi in regjistrazions 
oràls, par furlan. Lis bielis fotografiis si viodin graciis al voli e a 
la sensibilitàt di Serena Chiapolino, che e zire par dut il Friùl, no 
contentantsi mai tal controlà il risultàt da la sò passion. 


FIòrs che si spostin di un lùc a tancj altris; flòrs che a fasin tirà 
il voli no par jessi goncjàts ma par dà ligrie tal cùr; flòrs che a 
stan dongje su la tiere, ma sot a incrosin lis lidrîs come intun 
bracecuel di afiet e di vite. Ta chest Strolic si viodin dome 14 
speciis fra lis 6000 plui o mancul presintis tal Friùl! A restin tantis 
altris essencis di podè amirà e contempla! 

L'argoment di svilupà tai tescj al jere chel dai siums, che tancj 
autòrs a àn puartat indevant cun bielece e diversitàt di scriture. 
A ducj un graciis di cor, ma no pues fà di mancul di spindi une 
peraule di plui par Gianni Colledani, Angelo Floramo, Laurin 
Zuan Nardin e i tancj autòrs cjargnei che a àn metùt adun la 
rubriche “Linda cjargnela”. 

No mi dismentei di Benvenuto Castellarin, Antonino Danelutto, 
Diego Lavaroni, Celestino Vezzi, Carlo Zanini. 

O ringracii Oriana Cocetta e Annalisa Gasparotto pai biei dissens 
regalàts. Un salùt di cor a cui che mi da une man sore il sél 
graciis. 

Un graciis particolàr ancje a Claudio Petris pal continuatîf rapuart 
cui autòrs dal forest, a Elena De Sanctis pal jutori tes traduzions 
e te revision di ducj i tescj, a Anna Maria Domini pe composizion 
grafiche, a Sincromia s.r.l. - Roveredo in Piano pe stampe. 


Chest al è il Strolic Furlan pal 2024. 
Ancje se chel che nus spiete 
al è un “an bisest, an cence sest”, 
o auguri a ducj chei che a learan chest librut 
lis plui bielis zornadis e la ligrie dal anim. 
Bon 2024! 


Dani Pagnucco 


UNE REGJON PIGULE, 
UN GRANT ZARDIN SFLORÎT 


nte bote picule al è il vin bon. Une detule antighe che, tal càs 

de nestre regjon, no val nome pal famòs netar di Bac che 
chi si prodùs cun sapience e passion, ma ancje pe preziose 
biodiversitàt, un ben di grant valòr custodît ta chest blecut di 
tiere tal mieg de Europe. 
E biodiversitàt e vOl dî ricjece di vite, ma ancje cualitàt ambientàl 
e, in sostance, un biel vivi. In Friùl Vignesie Julie, cun nancje il 3% 
de superficie nazional, a cressin 3.500speciis di plantisspontaniis, 
ven a stài plui de metàt di chés cognossudis pe Flore de Italie, 
che e conte sù par jù 6.000 varietàts di vegjetài. O vivìn inte 
regjon cu la plui grande concentrazion di speciis botanichis. 
Un dat ecezional, dovùt a la concomitance di elements diviers: 
une grande ricjece di ambients e di paisags naturài diferents 
(a son stats censîts plui di 250) che si alternin in distancis une 
vore curtis; la posizion gjeografiche particolàr, jenfri il màr 
Mediterani, lis Alps, il centri Europe e i Balcans. Ognidun di 
chescj setòrs al à puartàt cun se il so patrimoni vegjetal. E cussì 
chi di noaltris, e nome chi di noaltris, o cjatin plantis di climis 
cjalts, tant che l’elic o il lentisc, a mancul di une ore di machine 
des stelis alpinis. 
Par fàle curte, la famose frase di Ippolito Nievo riferide al Friùl, 
“pigul compendi dal Univiers”, si podarès leile ancje come “pigul 
compendi di biodiversitàt”, par vie che ducj i distrets gjeografics 
europeans, des stepis dal est ai magréts dal Atlantic, des néfs 
dal nord fin a la magle mediteranie, a son rapresentàts te flore 
de nestre regjon. Ve chi duncje il desideri di ilustrà lis nestris 


rosis tal Strolic Furlan e tal Lunari dal 2024. Progjet ambiziòs, 
che par viodi la lùs al à compuartàt rinunziis consistentis. Di 
fat, par gjavà di un mac di 3.500 varietàts di rosis nome 14 
“eletis”, la selezion e je stade par fuarce dolorose e ridutive par 
un patrimoni vegjetàl di chè sorte. Ma o sperìn di vè centràt 
l’obietîf, doprant un criteri di sintesi dai aspiets fondamentài de 
nestre flore. O vin sieltis prin di dut lis plantis raris, in cualchi càs 
endemichis, che a vivin nome te nestre regjon e inniò. 

Po o vin cjapaàt dentri diviers ambients di partignince, in mùt 
di spazia il plui pussibil ta cheste biodiversitàt maraveose. No 
nome montagne, duncje, ancje se o savìn che la flore alpine e je 
la plui inmagante e colorade, ma ancje lis risultivis, i magréts de 
Celine - Midune, habitat in pericul, preziòs e unics. Infin si à cirùt 
la singolaritàt dal scat fotografic, parie cu la bielece de plante, 
par rindi justizie a chestis pigulis zoiis de nature. 

In cuviertine e je une plante che e mostre la sò elegance 
delicade viodude di dongje: la jerbe di brucje di garoful o voli di 
jeur (Geum rivale/cariofillata dei rivi), che nus compagne dispès 
ad òr dai boscs frescs e umits, tai trois di montagne. In cuarte 
di cuviertine o presentin une altre perle botaniche, salacor la 
orchidee furlane plui biele: la scarpute de Madone o dalmine 
dal Signòr (Cypripedium calceolus/scarpetta della Madonna), cu 
la sò rose nobile, solàr, inimitabil e uniche. 

Dòs pigulis cercis, prin di cognossi lis dodis corolis di mil colòrs 
che nus fasaran compagnie més par més. 


Alberto Candolini 


ZENAR 


1 S.te Marie Mari di Diu Prindalan 
2 S. Basili il Grant 
3 Non dal Signòr 
4 S. Ermis martar 
5 S.te Melie martare 
6 Pifanie dal Signòr 
7 Batisim dal Signòr Fieste dal Tricolòr 
8 S. Severin abàt 
9) S. Julian martar 
10 S. Aldo rimit 
11 S. Paulin di Aquilee 
12 S. Modest martar 
13 S. Ilari vescul 
14 B. Durì di Pordenon 
15 S. Maur abàt 
S. Tizian di Auderz 


S. Antoni abàt 

S.te Prische martare 

S. Mario martar 

S.te Gnese vergjine e martare 

S. Vissent diacun e martar 

S.te Merenziane vergjine 

S. Francesc di Sales vescul 

Conversion di S. Pauli 

SS. Tito e Timoteu, vescui 

S.te Anzule Merici muinie Zornade de Memorie 

S. Tomàs d’Aquin dotòr de Glesie 

S. Costant vescul 

S.te Martine vergjine 

S. Zuan Bosc predi 


Introduzion 


im Secont i poetis ’ndi sin imbombàts. Sostance erant, 
imagjin e vision. Simpri dificii di gafà. Utopie, brut sium, 
desideri e pòre. Spiete di alc che nol rive, tant che l’amòr, il 
sucès, o salacor une vincite al zùc. Misclig di alchimiis stranis sul 
Or malsigùr che al cjape dentri il sens stes dal confin, chel plui 
estrem di duc]: la linie che e passe tra il sium e la vee, tra la cjar e 
il pinsîr, tra la cussience e l’abandon. Duncje, in definitive, tra la 
vite e la muart. Par chest i antîcs a crodevin che a fossin imagjins 
che a vignivin dal infier, e che duncje a partignivin, in cualchi 
maniere, al mont dai muarts. Ma i muarts no si insumiin. Nus 
vegnin a cjatà sot dai ceis, biel che o durmìn. Nus visin. A mandin 
segnài dificii di decifrà. Nus regalin numars bogns, cualchi volte. 
Nus cridin, plui dispès. O a preanunziin ce che al sarà. Cuant che 
lu fasin i dius, a crein i monts. Almancul chest al è ce che nus 
contin lis saghis o i mîts. | animài? Si insumìino? Mi è capitàt di 
osservà i cjans che a duarmin. Si movin, a nasin l’aiar, a talpetin 
come par cori daùr a alc. Ma indulà? E i dolfins? A disin che il 
I6r cerviel al sedi bon di durmî a metàt. Si insumìino di vivi? O 
vìvino insumiantsi? Une dì un amì filosof mi disè: “E se noaltris 
no esistessino par nuie, ma fossino nome il sium di cualchidun? 
Condanats a sparî cuant che chel si dismovarà?”. Salacor al è 
chest il sens dal murî. Cui sa. 

Angelo Floramo 


Helleborus niger 
elleboro bianco, rosa di Natale 
foranc, lebro neri, lepro 


podarà someà une ilusion l’anunzi de Vierte in Zenàr, cuant 

che il frét al à ancjemò di completà la sò opare, e a mancjin 
tancj més prime che il soreli al torni a scjaldà lis valadis des Alps. 
Ma al è cui che al rive a fuî de strente de glace e a mostrànus 
il troi di une gnove nassite e di une gnove lùs. Cui che al sfide 
l’aiar viament che al sivile tai ramags secs dai faiàrs o al bat lis 
conifaris simpriverdis, e nus da la sperance. Al è il foranc, cui 
butui cjarnòs che a tirin sù il cjaf jenfri fueis secjis e crostis di 
néf, par displeà lis corolis blancjis tai rais dal soreli clip dal Invier. 
Une, cent, mil corolis a piturin lis clevis, plui fissis tai cjadins tal 
ricès, spietant cualchi inset coragjòs par regalài netar energjetic 
in cambi dal preziòs polin di traspuartà su la corole dongje. 
Difondùt te foreste milenarie di Tarvis, tra Cjanal dal Fier e Val- 
cjanàl, a est al rive fin a lis Alps Juliis slovenis. Si cjate ancje tai 
rivài des prealps furlanis, ancje in culine, come su la mont di Ru- 
vigne, li che al è une vere raritàt, o tai forans platàts de val dal 
Arzin e tai boscs di Cjastelnouf. In chescj cas al sflorìs une vore 
adore, si presente pe Pifanie! 
No esist nissune altre plante cussì ustinade e coragjose, in stàt 
di sfidà l’Invier cu la nobiltàt de sò candide bandiere. Se o sin 
un péc avilîts e no vin plui fiducie tal doman, cjapìn esempli dal 
foranc, che al torne a nassi ogni an, salt e cence pòre. 


Alberto Candolini 


A Gurcuvint une das cuatri maraveas 
dal mont 


| 2 di Otubar dal 1602 il Luogotenente Agostino Bruno, vicjari 

dal Patriarcje, in visite a Curguvint relasionant in cont da gleise, 
al scrîf che /a torre campanaria, sulla cui apice c'è una croce di 
ferro, è abbastanza solida e ha due campane sufficienti per la 
località. 
Cualchi an dopo tal 1633, il 29 di Lui, un’àte visite, cheste volte 
di Sua signoria eccelentissima Fermo Iscano Albagnese a dîs che 
la gleise Ha il torre per le campane attaccato alla chiesa con due 
campane. 
I documents ai conferme la presince dal tor, ma tal 1656 an 
decidùt di meti man distacantlu da gleise. Tun vecjo regjistro, 
scrit a man, Strazza delle giornate fatte per l’Erezione del 
Campanile, si lei das sornadas di lavòrs di oms e di feminas, il 
matereàl puartàt cui cjars tiràts dai bÒs, il lavOr dai fabricîrs tal 
fà tornà i conts e vie indavant. Las vecjas cjartas nus contin che 
il tet al ere di planelas vernisadas. 
Il timp nol viout grandas modificas ta struture: 1665 as rive las 
cjampanas, ché grande e ché miegiane fondudas a Minchen e ché 
pigcule a Brixen (Asportate le tre campane dali Austriaci il giorno 
28-5-1918 Rifuse col bottino della Vittoria il giorno 15 dicembre 
1922 Premiata Fonderia Luigi Magni - Lucca 1922), tal 1864 
inmò un intervent pal fat che i/ coperto e la cupola del Campanile 
trovansi del tutto logora e minaciante rovina..., invesse das 
planelas vegnin metudas 51 /astre di rame cilindrate; tal 1924 al 
cjape puest l’orloi dai Fradis Solari di Pesarias, paiàt dal comun. 


Il taramot dal 1976 al fàs i siei dams, ma dal 1996 finît i lavòrs 
al torne nf cui siei 40 metros di altece, i cjantonài in tof, las 
lesenas in piere che as disegnin volts sù pas cuatri fagadas e il 
biel giùc di lùs tra piere e piture. 

Un spetacul ch'al dà tal vouli encje da lontan, tant a è vere che 
i Cirubits (cussì si clamìn chei di Gurguvint), cun bravure, ai dîs 
come un timp: “Las cuatri maraveas dal monta son: il dòmo di 
Milan, il campanon di Mantova, l'organo di Trento e il campanil 
di Cercivento”. 


Celestino Vezzi 
Furlan di Curcuvint 


Tor di Curguvint 


La cjanive di pre Trincheto 


ar vecju dute la pléf di Às a ere siorone di vocazions. Soredut 

Clausîet al ere cetant nomenàt come... fabriche di pridis. A 
no ere famee che a no ‘nd ves almalcul un a lavorà tal vignal 
dal Signòr. E pensa che ore presint i pridis asins ai son pi ràrs 
da las moscjes blencjes. Enfri chescj pridis a ‘nd ere sì di gale, 
ma encje di mieze vigogne. Pre Checuti dai Pulîts di Duminisie, 
scuelàt a Puart, al ere finît pastàer di animes a Conean, grande 
cjere di vîts e di ue. AI fo uchì che il gjaul a lu gafà e belbelu a 
lu instradà a distudà la sîet no cu l’aghe ma cul vin. La int, vidùt 
che al trincave volentèr e al ere deventàt pi un bon arléf dal diu 
Dioniso che dal Diu di Abram e di Jacob, a lu batià pre Trincheto 
e ilnonairestà. 
In curt, pre Checuti al veve cjapàt une brute... plere. Deventàt 
vecjot, al tornà a Duminisie tala cjase dai vons par passisi di 
ché arie che a lu veve nudrît da zovenut. Come prime rube al 
fasè meti in dret la vecje cjanive poant un nouf codolàt, mitint 
noves stengjes par picjà la rube purcine (luianies e salams, bafes 
d’argjel e barbonzàai!) e noufs sints? di cjastignarie par plagà i 
carateluts dal Peonàs e dal Cjanorie e las tantes boces di buine 
sgnape di cespes? che il Balduti di Natarù a i puartave sù ogni an. 
Gno nono Zomarie al contave che la cjanive di pre Trincheto, 
cun tant di tavole, di cridince e di bencjes, a ere il specju da la sò 


1 
2 
3 


guanciali 
travicelli 
prugne 


vite, un vîer tinel dulà che, tra brovade e muset, formadi salàt e 
polente brustulade e tantes taces di vin, al passave bieles ores 
in ligrîe. Lui, scuelàt encje in gréc, al clamave chescj incuintris 
simposio, come dî “clape di amigons par bevi in companie”. Ma 
pre Checuti al saveve bevi cun judissi. Sula puarte da la cjanive 
al veve fat incidi cu la sgorbie: “Potatio matutina sicut bona 
medicina/potatio meridiana neque bona neque mala/potatio 
vespertina erit certe tua ruina”. Tra un blanc e un neri al cjatave 
il timp da fà encje un tic di dutrine tala glesiute di Santu Zef. 
Come truc par tignî a ments las rubes, al industriave la canae cui 
acrostics. Par esempli, par recuardà i 7 vizis capitài al proponeve 
SALIGIA (Superbia, Avarizia, Lussuria, Invidia, Gola, Ira, Accidia). 
Il nono Zomarie al contave che pre Trincheto al veve ancje 
cetant snait* tal spiegà i meracoi dal Vanzeli. Soredut al si ere 
specializat tal contà cu las peravoles pi adates e la bravure di un 
teatrant chel da las noces di Canaa, dulà che nuestri Signòr al 
mudà l’aghe in vin. Come dî, e a val par ogni mestèr, che bisugne 
lassà cjapà las surîs ai gjats. 


Gianni Colledani 
Furlan di Clausîet 


4 bravura 


Contis 


O? fat un sium, un brut sium. Un om, un bocon di om 
cuntune barbe grise e cjavei ancje che a tirin di ché bande, 
al mi fas pòre a viodilu. E nol si impensie di vignîmi cuintri cuntun 
fà, cuntun fà che diu nus vuardi par no viodilu?! AI à inman une 
robe, no sai ce robe che e je, e à di sedi une arme, ma cui savé! E 
je di forme cuadrade, no, salacor plui sul retangul e penze un dîs 
centimetris, ce robe ise? Mai viodude une robe compagne! Se 
o fos dismot, o disarès che al podarès sedi un libri. E o podarès 
parfin lei il titul: Strolic. Ma o soi imberdeàt dentri intun sium e 
intal sium nancje no sai ce che al è un libri. Però o sai ben ce che 
e je une arme! E cheste e à propit di sei une arme. 

Mi le ponte cuintri, chel sacravolt di un! O fàs par scjampà, ma 
no rivi, o soi come incjadenàt lì. Prime di rivà a dî jesus, mi cjati 
cuntune pene intune man e un bloc di notis inta ché altre. 
“Scrîf”, al mi ordene l’om, “scerîf!!!! Tu as di scrivi”. Cun chel fregul 
di flàt che al mi reste, o cibiscji che no sai scrivi, no soi bon. 
“Ben di dismot”, al mi vose simpri plui rabiòs, trist. 

“Di dismot no, no che no tu sas a scrivi. O sai. Ti ai tignÙt di voli 
cuant che tu lavis a scuele, tu jeris un mus! Ma culì o sin intai 
siums e intai siums, sì, che tu sàs!”. “E ben? E alore?”. 
“Alore cumò tu scrivis. Svelt, prime che e suni la svee 
“Ma ce aio di scrivi?”. 

“Contis. Dodis contis pal Strolic Furlan pal 2024”. Velis ca. Se 
a vessin di plaséus, no stait dîi a di nissun che lis ai scritis di 
indurmidît. Mancje mai che no vedin di vinci il premi Nobel! 


|” 


Laurin Zuan Nardin 


A ven “Ché di Peonis” - 1 


is contis che a recuardin e che a ripartin sempri il nom di 

“Ché di Peonis” a son un dai cès pi biei e interessants che a 
rivuardin la vita e la cultura da la nestra int furlana. 
Rivada sera, senàt e fat i ultims lavòrs da la zornada, a si spetava 
l’ora par sierà il dì e spes si nomenava ché di Peonis par che a 
rivàs a partà ducj tal jet par fà durmî fruts, grancj e nonos. 
Cui che a fos chista femina, figurada come ‘na vecja, sdenteada, 
magra e no biela, cun vistîts neris che la rindin cjamò pi bruta, 
nissun lu sa, come che no si cognòs cuant che a è esistuda. Se 
no fos mai stada ta chest mont, a ven da domandssi il parsè 
che un borc, biel, minùt e fòr da dutis lis direzions stradàls pi 
impuartantis al sei cussì tant nomenàt. 
Lontan da chest paisut, e ta lis zornadis passadis, tant al veva fat 
Milio par mandà a durmî Fabrizi e Rufin, e tant al veva dit par che 
a vessin poura a stà sù, stant che rivava “Ché di Peonis”, che i doi 
fruts a vevin dessidùt di metîsi in uaita e spetà la “vecja”. 
n ché sera, dopo pùc timp, la cjasa a era sprofondata tal sidinòr 
pi complet e i doi fruts, smontàts dal jet, a erin zùts sot al puartin 
e, ingrumats ta ‘na cuvierta, a erin cun vui vierts e orelis tiradis. 
Dopo no tant, un sfruiamentli ator, un strît insolit e doi vui lusints 
tal scùr da la not a vevin mitàt ‘na poura che pi granda no si 
podeva! Sigant come mats “Ché di Peonis, Ché di Peonis!”, a erin 
scjampats ta la cjamara dal pai e a si erin scuindùts dentri il jet, 
trimant come fueis cuant che il vint al cjapa la fuarsa da la buera. 


Dani Pagnucco 
Furlan di Darzin 


Lant ator cu la fantasie 


i prins di Zenàr di za cualchi an al veve neveat e al jere frét. 

Une criùre, altri che zinigo! 
Tal bosc une bolp, doi jeurs e un cjavràl a lassavin lis lòr talpadis 
su la coltre di néf: a lavin a cirî alc di mangja. Sot sere la bolp e 
veve cjatàt doi ùfs intun nît, i jeurs e il cjavrOl a vevin mangjade 
la buine jerbute di un pigul slarc cence néf. A jerin di bot rivàts 
dongje de lòrtane, cuant che a viodin un grant lusòr. Curiòs, planc 
planchin si svicinin, ma no tant, a chel che al è un grant fugaron. 
Tor ator, ve oms, feminis, zovins, fruts che a cjalin lis flamis che 
si alcin e soredut il fum. Al 
jere il pignarQI, la tradizion 
furlane di strolegà la buine 
e la brute furtune par l’an 
gnf, scrutinant se il fum al 
va a soreli jevàt o a soreli 
a mont. 
Il cjavràl, la bolp e i jeurs 
si cjalin un cul altri e ducj 
dacuardi si disin che i oms 
a son propite stramps a 
volè cognossi il doman 
prime di vélu vivQt. 


Fabia Squecco 


A la fin dal an... 


L’an al è davoura finì 

e dilunc dal Borc “i viot” 
la int di altris timps: 
nostalgjic clarour... 


Emigrassion, vueris 
una cjasa bandonada 
onest fogolàr 
semplicitàt e pudour. 


Vuè... un mont malàt* 
confùs e “digjitàl”, 

ma la savietàt del passàt 
a soravìf e no mour: 


tal font dal cour 

una lùs si dismouf 

a ilumina i “tramonts” 
da la vita e... l'amour! 


* Covid-19 e restrizions 


Angelo Bertoia 
2° premi par la poesie in dialet 
Premi leterari “Golfo di Trieste” 2022 


La néf in Val Pesarina 


| era jevat sul cricà dal dì, al sci era viestît in prèscia e jù di 

corsa ta cusina a bevi un sclip di cafè, che la so femina a 
veva parecjàt prin di là a regi! las vacjas. 
In somp dai crets a fuliscjava:? al veva da bailà, prin che la néf a 
rivas jù a bas. Al à tolet sù il manarin, e via cul so pas nervòs sul 
troi fin da Présa. Tas Novàls, al à dàt un cuc ai peguts, e dopo al 
è lat tas Vals a viodi cemòt ch'ai era il cjòt, il stàli e i pràts cu la 
jerba ormai glagada. Al sci è sentàt ta bancjuta di four dal cjòt, 
al à spiàt un pòc ator ator e dopo al sci è tolet via; a comengava 
a neveucà,3 e lui al veva un lavòr da fà prin da tornà in cjasa. 
Via di corsa, saltant jù pal troi fint da pè; al è balutàt un cimi, 
fin cuant ch'al è viodùt un biel pegut: doi colps cul manarin, e il 
pecut al era su la spàla. La néf a vigniva jù a balutas: néf fréda,* 
al à pensat. Rivàt in cjasa, i fruts ai era davour a fà la colaseon: 
joi, ce fiesta ch’ai àn fat a chel biel pecut! | erint sot Nedal, e a nai 
viodeva l’ora di parecjà l’àrbal. Intant che cun sò mari a i picjava 
sù mandarins, caramelas, cualchi toc di mandolàt e flocuts di 
bombàs par fa la néf, al è làt di four: dal det e dal fat, a vigniva jù 
fissa fissa e a ’nd’era za cetanta in bas. A bisignava palà: ché néf 
a era cetant plombia? e al è fat fadia, ma pitost che sbròtiga,9 al 


governare il bestiame 
nevischiare volteggiando 
nevischiare 
neve a pallini 
pesante 
neve mista a pioggia 

era miei cussì par lui. Intant, sul balcon, il gjat al gnaulava par 
fasci viergi: al sameava un glamug di lana blancja cun duta ché 
néf dintor! 

Chel sunsàr a lu à sveàt: doi véi lusints a i lu spiava. Il tui al era 
saltàt sù sul jet e al balugava ator ator su las cùsinas. Dai scùrs 
in frasèa a rivava un rai di soréli: dal det e dal fat, al à capît ch'al 
sci era insumiàt, nal era d’Invier, i fruts ai era daventàts grang e 
lui za von e bisavon. 

Intant che il tui al sci incolagava dongja dal so cjéf, al à pensàt: “| 
na viodarai la néf, chest’ant!”. Tirant il flàt un cimi plui adalunc, 
al è lat via cussì, cun dòs àgrimas ch’as coreva jù pa mùsa. 


Iside Del Fabbro 
Furlan di Davoussja (Pràt di Cjargne) 


Borgada cjargnela tal cidinòr da la néf 

Palà? Jo no pali 


Bî al è di un paîs disot Udin. Làt in pension, al è decidUt di 
cirî un lùc in montagne par là a cambia l’aiar. AI à cumbinàt 
di comprà dés stanziis di pît sù intun borgut de Cjargne te val dal 
Tiliment. Vincj cjasis, nancje le ostarie, a cinc minùts de strade 
grande, in batude di soreli, cuntun biel panorame, de mont 
Pure sore Dimpeg a dute le valade dal Tiliment fintremai dopo 
Tumieg, tal borc al è un cidinòr che al da ancje fastidi. 

De Vierte fintremai che e cole le fuee al sta sù a gjoldisi ché 
maravee. Ogni buinore dopo vé stàt cu le machine a cjoli pan, 
lat e gjornàl, al va cul so cjanut a fà une cjaminade tal bosc e le 
sere al sta sù fin tart a gjoldi il fresculin che cul calà dal soreli 
al involuce il borc. Se nol scuen, nol bacile di tornà inte basse 
furlane: i plasarès tant viodi neveà, za che là jù e je deventade 
une raritàt. 

AI veve savùt dai soi amîs dal lùc che cheste Sierade tal borc e 
jerin colàts un par di voltis un dîs centesims di néf che il soreli 
al à spesseàt a disfà e a lui i roseave no pdc di no sei stàt sul 
puest. Une setemane dopo te basse e àn scomengat a vignî 
fùr fumatis, ma ce disio, fumatons, tant che un pàr di buinoris 
Berto al vierzeve i scùrs e nol viodeve nancje le cjase di ché altre 
bande de strade e il fumatàr no si algave in dut il dì. Cjapàt in 
man il telefon, al à clamat i soi amîs dal borc pàr domandà ce 
timp che al jere in Cjargne; i àn dit che sù al jere un soreli che 
al scjaldave come di Vierte e un cîl seren di un celest maraveòs. 
Le sere, sintùt lis previsions dal timp che e davin néf in mont e 
tante aghe te basse, fate le valîs e une buine risierve di mangjà 


e bevi, tal doman al è làt sù tal borc te sò cjasute, seneòs di viodi 
a neveà e a ingrumési le néf. Scjampàt de fumate, al è rivàt sul 
puest là che il soreli al deve fastidi cul riflès de néf che e jere 
sù adalt su lis monts. Ancje le vecjute di novantenùf agns che e 
sta li dongje e proviodeve che vie pe gnot il timp si sarès voltàt, 
stant che no rivave a cjaminà par tant che i dulive il cal. 
Content e no péc di podé viodi a neveà, le sere dopo vé fat fùr 
insiemi cui amîs mieg salam e une butilie di refosc, jemplade 
le bocie de stue cun doi gocs, al è làt a butàsi sul stramag. A 
buinore cuant che al à spalancàt i scùrs, al è restàt a bocje vierte 
par vie che al neveave che Diu le mandave e dulintor al jere dut 
blanc cuviert di une cuarte di néf. Al è stàt li imbacuchît a cjalà 
cul barcon viert fintremai che no si è sintàt ingrisignît, po al è 
corùt jù in cusine a butà lens sul fùc, a meti sù il cafè e a fà di 
gulizion. Ogni tant al lave pal barcon a cjalà e tirà dentri un pòcs 
di lens za che le tasse le à a ffl di chest. Cussì fasint nol veve di là 
fùr e pestà le néf, si gjoldeve a viodi chel mantîl blanc cence une 
talpade. Tant al veve neveàt che si jerin ingrumats un cuarante 
centesims; il so amì Ido, che al sta te cjase sot, i à puartàt une 
palote par che al pali le néf par fàsi un pél di strade. Berto nol 
jere entusiast dal plasé, par vie che chest al veve lassadis lis 
talpadis te néf. | devin fastidi, al veve pensàt di cancelàlis palant, 
ma le néf ingrumade i varès dàt ancjemò plui fastidi. Pense che ti 
pense, si è inviàt te rimesse, al à tirade fùr e tacade le netadore 
cul sbruf di aghe cjalde si è metùt a disfà le néf par cancelà lis 
sòs talpadis e chés di Ido. 


Carlo Zanini 
Furlan di Colorét di Montalban 


La spezie de Meriche 


AVA che ti conti un fat! Chest al è propit vér. No mi visi 
però dulà che lu ai let o sintàt. Al sucedè a Feagne, prin 
de Prime Vuere Mondial”. 

Une dì al rivà, cence che nissun lu spietàs, un vas di ceramiche, 
sieràt che nol passave nuie. Al veve la stranie forme di chei biei 
vas che i speziàrs a metin in rie su lis scansiis des lòr vetrinis 
par dà dongje elegantis e sinuosis liniis stramontadis di jerbis 
curativis o ben medisinis che a vuarissin. 

Al jere un regàl dal dut imprevist. Chel che lu veve mandàt al 
veve di jessi un parint che dal puest de sò gnove residence lu 
veve spedît ai soi di cjase come segn di un distac simpri tant 
vaiùt. 

Lu meterin tal mieg de taule par scrutinalu ben. 

| vielis lu cjalarin cun atenzion e a confermarin che chel vàs 
coloràt al veve di sei la testemoneance dal lòr cjàr parint migràt 
in Meriche. 

“Al è un biel vas”, al sentenzià il vieli. 

| fruts a ziravin ator ator, curiòs di ché sorte di obelisc, tant che 
àfs tor di un flòr. 

La none e cjarinà la schene conturbante dal pesant vas. 

“Ce varaial dentri?”, e domandà, pui a se stesse che a chei altris. 
“Se al ven de Meriche”, al resonà il vieli, “al vùl dî che al à dentri 
speziis di là jù. Cualchi spezie preseade, dal sigùr”. 

“Alore, lu metìn te vetrine!”, e decidè la none. 

Lis brOts le lambicarin di domandis cun buine gracie. 

“Ce gjenar di spezie?”. 


Disen 
di Oriana Cocetta 


“Ma forsit si doprarà 
tal levan, o pùr ise 
une sorte di zucar?”. 
La viele cun grande 
emozion e alcà sù 
il tapon che al jere 
stàt liberàt dal sigjîl 
di cerelache e cun 
suspiet e parà dentri 
un dét. Il dét al tastà 
une polvarine lizere 
e che e svoletave. 
Alore le vicinà ae 
ponte de lenghe e e 
stazà il savòr. E supà 
ché spezie e le misturà cui lavris. A chei che si cjatavin li, la viele 
ur parè tant malsigure. 

E slargjà i bracs e no fo buine di stabilî la cualitàt de spezie. E 
permetè aes brùts di nulî e po dopo di lenzi cu la ponte dai déts 
ché primizie esotiche. 

Lis brùts si butarin cun fede estatiche dentri la bocje di ché 
anfure cu lis mantiis e a tirarin fùr parteselis svoladiis che a 
nulirin come se al fos rosoli de Mari benedete e dopo lis poiarin 
sui lavris umits. 

Lis I6r bocjatis a sconfondevin ancjemò di plui la opinion de 
viele. “Le doprarìn te mignestre!”, e comandà, cence altris 
cencenaments. 

Cussì, dì par dì, il misteriòs vas che al faseve biele mostre di se 
te vetrine e che al jere deventàt la braùre de famee — al jere 
cuasi un steme eraldic cui flòrs in bande che a fasevin di Or aes 
mantiis dolcis e slissis — si slizerive cence fermàsi di un tic di ché 
preseade spezie che e vignive di tant lontan. Ducj a zuravin che il 
savòr e il profum che a vignivin fàr di ché impalpabil e preseose 
spezie al jere straordenari. 
Ancje i ospits che a lavin a cjatà la famee a davin fàr mignagnulis 
veris te cerimonie de bontàt di sopis cetant sauridis, che nancje 
in paradîs si varès podUt cerca di miòr. 
Infin il vas al fo svuedàt di plante fùr, cun dut che la viele parone 
di cjase e misuràs cun dovude culumie lis pigulis gjemis di plasé 
che e distilave dai déts che a corevin dilunc e in larc la panse 
zentîl de anfure. 
Il vàs al continuave a fà biele mostre di se, ma al pareve plui 
opac, smamît, il pràt dai flòrs mancul sflandoròs. 
E riva une letare. E vignive de Meriche. 
La buste e jere dute frucade, come se desenis di mans le vessin 
sfracaiade, par dispiet. Il vieli alimpirà i ocjài e al scomengà a lei. 
“Cjaàr barbe, staiso ben come che o stin nò? Us vin mandàt la 
urne cu la cinise di nestri pari che al è mancjàt, che i tignive tant 
a tornà a cjase a Feagne di muart par stà cui siei muarts e la sò 
famee. Us preìn di tignî cont lis sòs cinisis intun puest adat, là 
che al puedi stà in pàs. Us mandìn tancj salùts e sperìn di podési 
viodi di vîfs. Stait ben. 
| vuestris nevòts e cusins Ricart, Aurore, Ines, Checo, Tommy, 
Gjino e Doris”. 

Diego Lavaroni 


Ansiis 


| viag al veve scomencgàt ben: Carli, vistùt a pinel, cun bregons 

ae zuave, barete di lane e valîs di corean, al cjapave un tren, un 
viag di altris timps. Compartiment di lus, bielis sioris, comudis 
sentis e feveladis complicis e interessantis. Man man che a levin 
fasint strade, si olmavin paisags cun cjistiei inrocjàts, platàts 
daùr des lòr liendis. Daspò de cene la serade e continuave. Une 
naradore atrative e comencà a contà storiis, il drandran dal 
convoi, il scjars lusòr, lis sgnaputis e la fumere dai zigars romatics 
a judarin i scoltadòrs a jentrà tes zonis scuris de ment. 
Carli al restave striàt de vòs di ché femine, subit al cjapà la 
androne che lu menave te medole de storie. 
Di bot l’om si viodè tal mieg di un magrét, cence bagai al cjapave 
un tren e po dopo un altri e un altri.... Il cambi al avignive in 
stazions diferentis, ancje il so vistiari si stramudave degradantsi, 
lassantji aduès dome un sbrendul di vieste, i someave di jessi 
involugàt dal nuie, al veve dificoltàts a taponasi. Si slontanave 
simpri plui, dal dut. A chest pont ce tantis domandis di fàsi: 
parcè soio ca, ce fasio, dulà voio? Disperàt al sgarfave te vieste 
cirint un biliet, un recapit, si sintive pierdùt, il disconfuart al 
aumentave, al jentrave intune orbite di angosse che i faseve pòre. 
Ogni volte che al rivave a chel pont si dismoveve. Al veve la 
bocje sute e lis mans i sudoravin, sfladant te scurece de stanzie 
al ricognosseve il puest: al jere tal jet di cjase sò. 
Mai plui tant content. 


Galliano Remo De Agostini 
Buenos Aires (Argjentine) - Furlan di Tresesin 

S.te Brigjide di Irlande badesse 


Presentazion dal Signòr 


Madone Cereole 


S. Blas vescul e martar 


S. Gjilbert abàt e S. Simon il vieli 


S.te Aghite vergjine e martare 


SS. Martars gjaponés 


S. Ricart re de Inghiltere 


S.Jaroni Emiliani predi 


Joibe grasse 

S.te Polonie vergjine 

S.te Scolastiche vergjine 

Madone di Lourdes 


Zornade dal malàt 

S.te Lalie martare 

SS. Foscje e Maure 


Ultin di Carnevàl 

SS. Ciril e Metodi patrons d'Europe e S. Valantin martar | La Cinise 


(MN 
(Cal 


S. Faustin vescul 


(N 
(e) 


S.te Juliane vergjine 

SS. Martars di Concuardie 

S. Simeon vescul 


| di Cuaresime 

S. Conràt rimit 

S. Zenobi martar 

S.te Nore regjine 


Zornade internaziondl de lenghe 

Catedre di S. Pieri 

S. Livi martar 


N 
ES 


S. Sergjo di Cesaree martar 

S. Cesari martar 


Il di Cuaresime 

S. Sandri di Alessandrie vescul 

SS. Basili e Procopi 

S. Roman abàt 

S. August Chapdelaine martar 


Cjalcjut 


I rana Etimologjie antighe: al vùl dî incubare, stà scrufuiàts 
parsore di cualchidun. Tal imagjinari coletîf di cetancj popui 
al jere un diu dispetòs e crudél, di aspiet spaventevul, strupiàt e 
pelòs, che vie pe gnot si rimpine sù pai bleons di cui che al duar 
par covagasi sul so pet. Par solit al veve miòr la a cirî lis fantagutis 
bielis. No si pues dai tuart. Al restave li fer, tal scùr, supant 
il l6r flat e cjalcjant sù par lòr cul so pés. Il braf pitòr svuizar 
Johann Heinrich Fùssli (1741-1825) nus à regalàt rapresentazions 
maraveosis e teribilis di cheste entitàt. Che no nus cope, sigùr, 
ma e rive a fànus stà mal, invelegnant i nestris moments di 
polse. Vué i esperts lu definiressin un rapuart tossic. Inte nestre 
tradizion furlane al è clamàt Vencul o ancje Cjalcjut: chel che al 
sclice, che al cjalcje e che al oprim. Inte culture ebraiche la prime 
femine di Adamo, Lilith, e sarès stade parade fùr dal paradîs 
terestri parcè che e veve miòr fà l’amòr intun mùt consideràt 
pervers, parsore dal so om. Une posizion che e varès evitàt a 
la femine la gravidance, daùr des crodincis dal timp (ocjo: no je 
vere!). Trasformade par punizion intun demoni oribil, cun alis 
di civuite e gatis cun ongulis e sgrifs, cualchi gnot si met dongje 
dai oms zovins che a olsin a durmî cu la panze insù. A buinore 
si dismovaran bagnàts. Cun chel sens di colpe che ti fàs provà 
felicitàt. 

Angelo Floramo 


Pulsatilla montana 
pulsatilla comune, pulsatilla montana 


Lî detule “Fevrarut piès di dut” e varà ingolosît cheste plante 
a danus une prove dal so corag. Biel che la plui part de 
vegjetazion e polse ancjemò, indurmidide tes gnots fredis dal 
més plui curt dal an, cheste biele plante e fas davoi tai claps dal 
Cjars e des prealps furlanis, mostrant cun sudizion finte la sò 
corole di vilùt, che e plate une maravee. Cun di fat, si presente 
cul cjàf par jù, timide e a prin viodi smamide, ma se si le cjale di 
sot in sù si displee une corole di stams zài, fissats cuintri un cîl di 
un colòr cence paragon, tant che une gnot blu e viole. 
La Pulsatilla montana e je une plante simpri plui rare, par cause 
dal tant arà, de pierdite dai pràts magris e par vie che tal teritori 
dal Cjars a cressin simpri plui barags. Tes racueltis floristichis 
di Giovan Battista Corgnali, fatis soredut tal dulintor di Udin ai 
prins dal Nùfcent, cheste plante e jere segnalade tai magréts de 
Tor e te zone di Cjampfuarmit, li che in dì di vuè al resist nome 
cualchi esemplàr. L’unic puest dulà che si le cjate cun frecuence 
al è il Cjars triestin e monfalconés. 
Pe sò bielece, cualchi varietàt e je coltivade ancje par ornament, 
ma il fat di cjatàle tal so habitat naturàl, a la fin dal Invier, al 
met sigùr plui ligrie che viodile intun vas sul barcon. Par salva 
de estinzion cualchi specie al è duncje impuartant protezi il lòr 
ambient di vite. 

Alberto Candolini 


Il Mago di Cueste di Crignes 


S° la Crete di Germule, in bande da Mont di Cueste di Crignes, 
al viveve un omenat grant e gros, cu la nomee di jessi un 
“mago” parcè che al compassave la Crete cu la velocità di un 
fulmin: cumò al ere sot il Guc da Vuardie e di bot lu jodevin in Cùl 
di Crete. La sò cjase al ere un fuartin da vuere dal 1915/18 dulà 
ch’al tigneve la cjar di salvadi. Nissun saveve cumd ch'al faseve 
a vivi venti sù dut l’an cu las neveres ch’as vignevin... al veve di 
jessi propit un mago! 

Une dì dal més di Avost il Toni dal Jaconat al ere là sù sot 
das Naves a fà une lòge di léns, al veve cuòsi fate la cjame, ai 
mancjave nome di sclapà il pedal di un cufar di peg. Cun fuarce 
al bateve la mace sui conis di fier, ma il goc nol voleve sclapàsci... 
pa fadie, ai colavin sudòrs come poleàrs! 

Propit in chel, al è rivà il Mago e, menantlu pal cùl, j dîs: “Ce 
tant tichìgnistu par sclapà un gocut? Jo chel aì cjel vierc cu las 
màns...”. 

“Po ven jù, provel”, j dîs il Toni rabiòs e ufindù fint ta mevole dai 
vues. 

Il Mago cuntun slinc al è rivà dongje il coc e al à metudes las 
màns ta fessure par slargjàle. 

Propit in chel àtim, il Toni al è batù fùr il coni e il Mago al è restà 
frant cui deits tal coc. 

AI petave berlis tant che un purcel scanà e al vosave “Cji copi, 
cji copi!” 
Il Toni al à scuignù scjampà, come l’aiar viers Salincjee par no 
jessi maga. 


Cuant che il Mago si è liberà, al à tacà a cori daùr par dài la lezion 
ch'al meretave. Rivà ta Mont di Palucjan, al à cjatàt il Madiut cul 
curtìs in man che, vint apene fat fùr un cjavrulut, picjà tal celàr 
al veve di fà sparî la bultrime. 

Il Mago, cui deits insanganàts i à domandà se al veve jodù 
a passà corint un om. Al Madiut no i è sameade vere di podé 
petàje a ché figure porche e i à rispundà: “Sì, sì! AI lave come un 
jeur e par cori inmò plui svuelt a si è gjavade la bultrime, ve achì 
ch'a la à lassade”. 

“Alore — disel il Mago — me gjavi ancje jo!”. 

Al à gafà di man il curtìs e si è gjavade la bultrime. 

Din che vàte nissun lu à plui jodù ator, né par gucs né par spices! 


Elia Ferigo 
Furlan di Ravines di Paulàr 


Mont Germule 

e las Naves 

(foto Daniel Screm 
di Ravinis) 


Sin vignUts cul zigotut ... 


°° è mai Carnaval che a no seti lune di Fevraàr” ai diseve i 
vecjus. Nencje dî che il grant frîet al faseve cricà las steles 
e uites! e parussules ai saltucave sence recuie enfri las cises 
sblancjades di zuligne. Talas cjases il fouc al ardeve tal spolert e 
un biel cliput al tignive dongje vecjus e canae. 

Dut cas, ator pal paîs, a si nasave arie di fieste e di crostoi. 
Ligrîe pardut, compagnade da sunets di sivilots, pivetes e 
sampognuts. A joibe grasse la canae a si meteve in mascare: 
a tirave fòr braghesses e cotoles vecjes, cjapielats e baretates, 
pecots robàts ai pipinats.? A si scurive la muse cul frasan da las 
cjalderies o a si la sclarive cu la cinise dal cjavedàl. | fantaguts ai 
si faseve las mostacjes cui pîei da la vacje e las garzones i cjavei 
pustics cu la cjanaipe. Cui si mascarave da cjan, da gjat, da agnel 
o da orsut. Par mascaràsi da gjal a bastave onzi la muse cul sain? 
e tacà sore une gafute di plumes. 

Scjaputs di canais ai torzeonave par Clausîet e pai borcs par zî a 
cirî alc talas famees. Ai ere compagnàts da un barbe o da une 
agne cuntun zei o un zigot dulà meti la rube: mîei, pîers, noles, 
cocoles, fasòi o cualchi ouf che, ben si sa, che a San Blàs (3 di 
Fevràr) ogni polace a fas. | scjaputs ai zeve soredut dulà che ai 
olmave che ai veve copàt il purcel. Uì di Pulît, in Duminisie, ai ere 
di manie largje: ai tirave fòr volentèr un muset e cualchi murel 


pispole 
spaventapasseri 
grasso di maiale 

di figadel o di palmone. Par ducj i canauts siore Elde a preparave 
tun scugjelin une sedonute di mule. Uì da Pirone inveze ai ti 
deve un tocut di formadi salàt suntune fetute di polente. Ducj 
ai deve alc, ma nissun a deve bécs. Il troput al si presentave 
disint: “Paron, parone il timp al passe/a è tornade joibe grasse/ 
sin vignùts cul zigotut/par che nos detis un crostolut”. O encje, 
in viste da fà cuéi las fritules tal gras: “Dainos, dainos une frigute 
par onzi la fersoriute”. 

L’agne Madalene a contave che il scjap pi atîf al ere chel di Orton 
che al vignive jù tala Vile scjassant il sampogn da la dogaresse* di 
Mio di Tomadon e puartant il bagol, la vissîe dal purcel sglonfade 
e leade in somp une mace. Il fantagut pi svuelt, sence dà tal vdli, 
al doprave cheste bufule par tocjà a tradiment il cerneli da la 
int. E jù ducj a ridi. Biel che la clape a si slontanave, il Gasparin 
di Gjercje, cun vùes folade dai masse tais, al cjantave: “Doman 
a è fieste/a si mangje la mignestre/si bîef un bon bocàl/vive il 
Carnaval”. 

E la vùes a si srodolave pegre e grise jù par Pissimbolie cuasi a 
visà che, in curt, a sarès rivade ché ristigone? di Cuaresime. 


Gianni Colledani 
Furlan di Clausîet 


vacca alfa 


5 magra, macilenta 


Stalis informatichis 


Bir Massimilian le veve capide za di un pieg. Lis vacjis e 
il cjaval no stavin ben inta ché stesse stale. Lis deiezions 
no jerin compatibilis e a finivin par fàur mal a chest e a chés. 
E alore al veve fat sù une picule stale a pueste pal cjaval Baio, 
biele bestie, fuarte, cuatri culatis che a fasevin impression. Ducj 
contents! 

Ma al saltà fùr un probleme. Lis vacjis e il cjaval cussì no podevin 
plui comunicà jenfri di lòr. Ma ce àno mai di dîsi cuatri vacjis e 
un cjaval? Ma ce volèso savé voaltris! Sì che a vevin robis di dîsi! 
Dispès ju tacavin insiemi sot dal jéf, il Bajo devant e dòs di lòr 
dar in cubie, par tirà il solcedòro il vuarzenon o un cjar di di fen 
plui grant dal solit. E no vevino di metisi dacuardi, par cuant che 
il cjaval al jere strac, ce moto che al veve di fà par che a tirassin 
lis vacjis, o pùr se ur vignive voie di passonà sul cei de strade, 
ce maniere fàsi capî! E po, disinle dute: daspò di une zornade di 
faturis, no isal biel passà ché ore a contàsile, lis vacjis rumiant 
slavadris par traviers a domandai al cjaval, ogni sere, ogni sere, 
cence mai une rispueste clare, parcè mai che al durmive in pins, 
ce maniere che al faseve! 

Bisugnave cjatà une soluzion, cussì no si podeve là in devant. Ma 
ce vevino di fà, puaris bestiis? 

“Provìn a preà”, sugjeriment di Rome, la vacje plui viere e plui 
savie. 

E cussì, preant e preant, no ti vegnino a savé che il diu dai cjavai 
e il diu des vacjis al jere chel istès! Un diu sél par dutis lis bestiis 
o, almancul, par dutis chés che a vivevin intune stale. 


E al jere ancje un diu bon. Che a chés bestiis monoteistis ur fasè 
subit un plasé. Ur prontà un telefonin celulàr par ognidune. Par 
che a podessin fevelàsi ogni volte che a vevin voie, cuntune 
aplicazion di pueste, fate dome par lòr cinc. 
Però, metìn che chel diu che al jere un diu cussì bon al fos ancje 
stàt un tichinin curiòs. E che i fos vignude voie di scoltà i discors 
des vacjis e dal cjaval. Ce varessial fat? AI varès clamàt dongje 
sante Veroniche, la sante protetore de informatiche: 
“Prontimi une derivazion di i-pod, cuntun pod-cast (val a dî chel 
che al va sul cjast) di microchips intal software dal download di 
istatwitter in colegament cun twigram e cul router dal netfiss 
in maniere di podé scoltà ce che a àn di dîsi chei cinc là jù, ju 
viodistu? Cuatri vacjis e un cjaval. Che jo ur ai fat cussì e cussì”. 
Dit e fat, velu diu cuntune scufe poiade inte orele, se al fos stàt 
un diu curiòs e simpri che al fos un diu cu lis orelis. Intai siums 
al pues sucedi! 
Però cumò o scuen rivelà che jo sante Veroniche le cognossevi. 
Ce mùt mai? Parcè che, cuant che e jere nassude la fie de agne 
de gnece dal cusin dal barbe di gno cugnàt, o vevi pretindùt che i 
metessin non Veroniche. E alore e veve un debit cun me. E cun di 
fat, cumÒò, e je jé, la sante protetore dal scabelot (che cualchidun 
al clame computer o parfin ordenadér!), che mi conte ce che si 
disin vacjis e cjaval. 

Laurin Zuan Nardin 


Luminéo 


D' agns cincuante, ancje cuant che e vignive drenti a cjoli 
aghe cjalde pal bevaron pai nemài, le gnagne no finive mai 
di insegnànus. E nò fruts jù a ridi. Simpri. 

“Cjo, viòt chi ve, tilivision piade, lùs piadis... Dut un luminéo. E 
cumò dulà sono làts? 

Cui isal li? Isal nissun? Distudait, sintimento! 

Cjale mo, nol è nissun e chi a àn lassàt dut piàt! Eh no vàl, no 
sintin, no sintin nuie! 

Cui us aie insegnàt a stracà lùs dibant?! E dulà sono làts cumò? 
Ah, Signurut benedet, o vés di vaîle ve, prin o dopo! 

Chi drenti nissun che mi somei! Imparait di vuestre agne chi ve, 
a tignî cont, sintimento! 

Stimi tu jo, fradi! Dulà séstu stàt? Chi dut un luminéo! Coventie 
le lùs piade? A cui? No si viodial vonde istès? E le tilivision piade 
ce fasie? Une volte sintùt il cumunicàt, no podevistu distudale? 
Lùs piadis, tilivision piade! 

O viodarés, ve, cuant che e tornarà miserie...Jo no sarai chi a 
contàle, ma voaltris... o provarés! O provarés, ve, ce che al vàl 
dî miserie! 

E chei altris? | fruts a ridin, a ridin l6r, cuant che si ur insegne. 
Ma o varés ancje di vaîle, ve, prin o dopo. Magari cussì no che o 
varés di vaîle! Ah còr di Gjesù!”. 


Gnagne, gnagne, ancjemò no vaìn, ma tal garantis jo che nol è 
plui nuie ce ridi. E ti siguri che le lùs cumò le distudìn simpri! 
GDP 


Balada dai cunfins 


Ti vèvis segnàt Ti vèvis segnàt 

cuntun clap cuntuna strissa blancia 

il cunfin fra nualtris doi tal siel di maj 

(chi ch'al era il forest?) cuai sguai ch'a èrin amics 

ma ‘na dì il vint e cuai ch’a èrin nimics. 

cuntun scals a lu à pocàt Ma ‘na volanda s’ciampàda 

chissà induà. da la man tìnara di un frut 
chè strissa a à scancelàt 

Ti vèvis segnàt intant che il soreli 

cuntun spac al rideva cuma un mat. 


la to aga da la me aga 

par che dùcius a savèssin 

da che banda ch'al era il ben 
e da che banda il mal, 

ma un lus cuntun salt 

al à sbregàt chel spac 

e nissùn a si à pì recuardàt 
chi ch'al nodava tal just 

e chi tal tuòrt. 


Giacomo Vit 

Furlan di Bagnarole 

1" premi tal concors di poesie “Mario Bernardi” 
Oderzo 2022 


Une biele sorprese intune frascje 


| jere un biel dopomisdì cjalt, di fin Istàt ma za fresc, sot 

sere e, come che di timp o vevin cjapàt il vizi, si vin cjatàt cui 
solits amîs te frascje, che si sa ben al è il puest just par implantà 
discors impuartants di caratar politic, o par fevelà dal timp, di 
balon e di ideis pal doman. 
La taule di breons cu la tavaie di plastiche, lis cjadreis di len che 
si sierin, e daùr dal banc une biele fantate, che tai siei bregons 
strets e la maiute atilade e dave tal voli, e che cemUt che si 
moveve e impiave altris discors in zonte di chei za in discussion, 
massime cuant che si pleave indevant par poiàti un Qf dùr di 
compagna al tai di vin. 
In chel dopomisdì, dopo che si vevin sistemàt intun cjanton fresc 
sot de piergule, l’argoment de discussion al jere il destin che 
i spietave ae lenghe furlane te nestre regjon dàt che, secont 
nò, tal forest e jere sigurade dai migrants furlans che, lontans 
di cjase, le difindevin e le puartavin indevant cun passion e 
determinazion. Ca di nò invezit no si le doprave plui nancje 
cui fruts in famee e alore no si podeve che spietàsi che e les 
a pierdisi. La discussion si fermave al rivà di une butilie di vin 
blanc, ma subit si impiave di gnùf une vore animade. 
Si discuteve de impuartance di insegnà la nestre lenghe e 
lis nestris tradizions ai plui pigui za te scuele de infanzie e te 
primarie, ducj a condividevin in linie di massime la stesse 
preocupazion e a proponevin plui o mancul lis stessis soluzions, 
e te foghe dal discors cui al algave la vòs e al tacave a sberlà, 
cui al intervignive cun calme e riflession cirint di cuietà lis 


aghis, si capive in ogni càs che l’argoment ur stave a cùr a ducij. 
E jere deventade une discussion une vore movimentade, ma 
tal moment plui animat, daùr di nò o sintìn un vosà, di sigùr di 
fruts, che a fevelavin par furlan. Lis peraulis e la pronunzie a 
jerin justis, ma la intonazion no jere la nestre. 
La discussion di bot si ferme e ducj si voltin curiòs a cjalà cui che 
a jerin chei fruts, intune frascje po, e maraveàts si cjatin une 
biele sorprese: un nerut grandut e rigotut al fevelave daurman, 
une vore animat cuntun frut alzerin plui minudut. A dopravin 
par comunicà tra di lr cun facilitàt e disinvolture la nestre 
lenghe, par imbastî ben il lòr zàc. A dopravin propit il furlan par 
intindisi miér! 
Lis musis di ducj noaltris a palesavin contentece e sodisfazion, 
tal fevelà di chei fruts nò o vevin viodùt il doman, il nestri 
sium al jere deventàt vér sot dai nestris voi: il furlan al veve za 
scomengàt a cjapà gnove vite e al podeve là ancjemò indevant. 
Si voltìn, o bevìn un glut dal tai che o vevin devant, e la discussion 
e torne a tacà e si impie di gnÙf sul fat che l’Udinés nol à nancje 
un zuiadér di balon furlan... 

Gianni Bressan 


Detulis par pensà 
Chel che si insumie 
al rive prin 


di chel che al pense... 


Roberto Benigni 


Stin in vuaite 


MI cjatavi sentade, no sai parcè, sul muret di cente di un 
cjistiel; sot al jere un straplomp di fà inzirli. O jeri daùr a 
tirà for dal gno russac un panin cul formadi e intant o cjalavi il 
paisag une vore biel: il cîl celestin, i cjamps colòr maron scàr, 
lavoràts di fresc, un bosc di dutis lis sfumaduris di vert, parussui 
e passars che a cisicavin li ator e, là jù insom, lis monts slusoradis 
dal soreli. 

O jeri bessole, in pàs e mi gjoldevi il moment. 

Dopo un pc mi soi voltade viers il curtîl e o ai viodùt un biel 
zovin rigotut, barbe e cjavei ros, che al vignive indenant viers 
di me, mi saludave e si sentave dongje. AI à tacàt boton e si è 
metàt a fàmi mil compliments a mi, che o podevi sei sò mari. 
“Sta in vuaite”, mi soi dite, “chi alc nol cuadre, no sta dai cuarde”. 
Lui al à di vé capît che no le bevevi e al è jentràt in azion cirint 
di robami il russac. Mi soi metude a zigà e a sburtàlu vie, ma tal 
tiremole, par gjavai di man chel che al jere gno, o soi colade de 
muraie e mi soi viodude svolà jù. In chel moment o ai sintùt che 
la mé vite e jere finide, ma il russac lu vevi jo e o savevi che li 
dentri e stave la mè anime. 

Prime di sfracaiàmi par tiere mi soi sveade cuntun zigon! 

Folc che ti trai! O soi sigure di véè vùt a cefà cul diaul in persone, 
però mi à fat plasé di vélu ricognossàt e di véi tignùt bot. 

Mé none Taresie mi diseve simpri di stà atente a lis personis 
che a fasin masse compliments parcè che, dispès, a pretindin alc 
indaùr. Jé e saveve a stent lei e scrivi, ma nol è mighe chel che 
ti insegne a vivi! 


Cuant che o soi jevade, prin di fà gulizion, o soi lade a controlà 
se il russac al jere tal armàr des borsis. “Dut a puest”, o ai dit a 
vòs alte, “fantacin, tu mi as cjapade sot gjambe se tu pensis di 
menàmi ator cun cuatri fufignis; jo mi clami Amelia, che al è il 
non di une strie, pe prossime volte invente alc di miòr”. 

Di ché gnot, almancul in sium, chel sacrabolt nol è mai plui 
tornàt a cjatàmi, ma, a dîsi il vér, inte realtàt, mi pàr di olmalu e 
sintîlu dispès a berghelà e a sticà boris e, magari cussì no, o viòt 
tancj di lòr a colà te sò vuate e cuissà ce tantis voltis che mi è 
sucedùt a mi, cence nancje che mi inacuarzès. 

A ogni mUt, chel che jo o ai imparàt al è che il diaul ti compre 
cu lis comoditàts, ti poche a spudà judizis ofensîfs o che no 
àn fonde, ti imberdee cul fati viodi miòr di ce che tu sés, ti 
imbambinìs cu la television e lis rivistis che a mostrin e a scrivin 
un grum di scovacis, ti met il parevoi devant des injustiziis e des 
miseriis di tante int, ma, ae fin, o sin simpri nò, cul nestri cjaf e 
la nestre cussience che o sielzin di ce bande stà, e la sielte pui 
juste, dispès, e coste fature. Cumò, prime di cjapà une decision 
di pés, o cîr di domandàmi se o soi dalr a decidi jo o se i doi podé 
al “copari cu la code platade” che o sai che nol piert ocasion di 
menàami pal boro. 

Stin in vuaite, se o volìn vivi cun coretece, e procurìn di tignî 
tacàt simpri il cerviel, no dome il telefonut; ocjo che il diaul, in dì 
di vué, al è une vore social. 


Amelia Turissini 


Il sun di Mario. Una conta vera 


Mi si ’sirava e si voltava sun chel stramàs, di tant che al 
era strac di no rivà a cjapà sun. | pinsîrs e i fastidis a si 
ingropavin ta ché gnot todescja. La gnot — al pensava — a no je 
pardut compagna, cussì come l’aiar e la aga e il sîl. Oh Signòr, 
tantis gnots diferentis no mi véso fat viodi in chiscj ains lontan 
di cjasa: Sclavania, Grecia, Albania, Austria e cumò Gjermania... 
No, la luna e lis stelis no lusin compain come tal me paîs, li che 
a je restada bessola intuna famea che par jè a je cuasi furesta 
la mè nuvissa, partada in cjasa in primura, prima di partî soldàt. 
Al missér nol oreva migul lassa la via la fruta, no veva nancja 19 
agns, nol oreva firmagji e lui che al era un om cuiet e di rispiet si 
veva parfin rabiàt e al à vùt il so bon se fà a convinsilu. 

Eh cuissà, cuissà se in famea a erin dolseòs cun ché frutata, 
cuissa trop lavòr e cumò di plui dopo che a vevin vùt la fruta, 
imbastida poc prin di partî. E alora, plen di malincùr, al tirava 
fùr dal sachetin ché fotografia cuasi fruiada che i vevin fat 
rivà tant che al era, al era forsi in Dalmassia, o cuissà dulà. Gji 
lusivin i voi ogni volta che la cjalava ché fruta che gji someava, 
che si tigniva in pîns par una cjadrea, biela bionduta cul vistît 
di organdis, cuissà se gji fevelavin dal tata che al era soldat e 
che je no veva mai cognossàt. Sigàr, sigùr, si diseva dibessòl par 
consolàsi e par fasi fuarsa e cuietàsi di chei pinsîrs, e alora, lui 
che al veva vOt simpri tanta fede, al tirava fùr al rosari par preà. 
Pai vîfs e pai muarts e pa sò famea. “Signor tignît la Vuestra 
santa man su la mè famea, Signòr fasét fermà la vuera, Madona 
Mari nestra, daimi la grassia di tornà. Us prei, Madona fasemi 


la Grassia”. Al veva simpri preàt tant e cumò ancjamò di plui e 
si piardeva via, preant; ogni tant lu dismoveva un spac par una 
sclopetada, un lament, un lamp, ta ché gnot todescja tal cjamp 
di concentrament. 

Al era sì e no indurmidît cul rosari in man che al sint una vòs 
di femina che gji dîs cun biela maniera: “eva Mario, jeva e va 
a bevi”. Una femina bielona, lusinta, la musuta di vilùt, clara e 
biela, che lu cjalava seria, una veleta selesta sui cjavei, una vòs 
dolsa di Paradîs. “Béf Mario, va a bevi, béf plui che tu podis”, a 
lava indilunc a dîgji. Era bielona, sflandorosa, era... sì... era propi 
la Madona. E Mario al à ubidît, al è jevat e al è lat a bevi e bevi 
e bevi duta la gnot, lis mans a ’‘sumiela, a bevi tal seglot, tal pos, 
ché aga todescja, cussì diferenta da sò. 

Tal doman a bunora che nolveva neancja cricàt al dì a son vignùts 
drenti un trè soldàts todescs, ancja lòr scunîts, i voi bas... schnell 
schnell... e via ducj i prisonîrs intuna baraca. Ju àn pesàts suntun 
desimal. Cuant che à tocjadi a Mario, sglonf di aga, al brag dal 
desimal al è passat apena apena al segno distinàt. Lu an fat là 
fùr par una puarta diferenta di chei che a pesavin di mancul e 
che a no son plui tornats a lavorà tai cjamps (i oms todescs a 
erin in vuera e i prisonîrs a dovevin lavorà e se no rivavin plui e 
no coventavin, i militàrs a ju menavin via e no si ju viodeva plui) 
Era aromai dì, ma Mario al lava indilunc sensa sintî ni fan ni 
fatura, al lava indevant a lavorà e a preà. Grassiis Madona, 
grassiis che mi vés salvàt, e dongja da contentessa chel pinsîr, 
“parcè jo sì Madona e chei altris no?”, ma dopo un pdc nol à plui 
filàt sù, al veva vùt la Grassia, propi lui e alora al preava e vonda, 
al preava pa animis di chei che no erin tornats e par chei viei 
furescj che a ranganavin tai ciamps, par chés feminis bessolis e 
par chei fruts nemîs che nol rivava a odeà. 


Finùt dut, in cualchi mt al è rivàt a tornà a cjasa, vistùt di militàr, 
che nancja sò mari lu cognosseva plui di come che al era sec e 
strac. Ché fruta da fotografia a era ormai granduta, a veva sinc 
agns za finùts, e in famea co al è rivàt a an fat un pocja di fiesta 
cun se ch’a vevin. Vignuda ora di là a durmî, la fruta no lu à ordt 
ta cjamara. Vaint, a à diti a sò mari: “Cuant che al torna al tata, gji 
dîsi ben jo che tu vas a durmî cuntun militàr”. “Ma soi jo al tata”, 
gji diseva Mario. Nuia di fà, no si rivava a sferàla. Dovùt là tal iet 
a gnaragnau cuant che la fruta era indurmidida. Pura fruta, nol 
era di fai una colpa, no lu veva mai viodùt e ta fotografia nuvissàl 
che gji mostrava sò mari altata al era cussì diferent: biel, altonon, 
dret e brauròs, ben vistùt, golarina e cjavei ben petenàts. Nol 
someava propi chel soldàt scridelît, pleat, strafat di niclitàt. 
Ripiat di salùt, mitàt sù un par di chilos e tornàt a cjapà una biela 
siera, comedada la cuistion cu la fia, al è vignùt al moment di 
là a Barbana a dîgji grassie di persona a la Madona. La int a dîs 
ancjamò in dì di vuè (chei che a son restàts) e al veva contàt 
ancja lui, che cuant che al è làt a ’seglonasi là devant, Jé gi à 
fati bocja di ridi e un moto cul cjàf, come che si usa chenti par 
saludà. 


Silla Stel 
Furlan di Vuanis 


Detulis par pensà 
Cuant che si insumie, 
l’om al è un zigant 


che al divore lis stelis. 


Carlos Saavedra Weise 


Il sum di ‘na cjasuta duta nostra 


DX vè scavàt e fat li’ fondazions, i vin pudlt il 15 Febràr dal 
1959 meti la “prima piera” da la nostra cjasa. | vin invidàt la 
famea e i amigus par chista “cerimonia”... Jo i vevi preparat un 
biel clap di cjanton ch'i vevi scavàt par metigji dentri una butiliuta 
di aga binidida, una palanca in argent e l’ulîf binidît di Pasca. 
Plen di emozion, i ai poiàt sù la malta chista prima piera e i vin 
tiràt four il spumant par fà la viva ducju insiemit. Cuant ch'a è 
vignuda la biela stagjon i ‘sevi duti li’ seras, dopù ‘l lavor, a taià 
i clas e montà sù cualchi madon. Plan, plan la nostra cjasuta 
a ’seva sù. A na mi sameava nencja vera e a mi pareva da essi 
simpri intai sums ch'i fasevi cjasas da pi di tancju agns. Cuant 
ch'a podeva, la sera o la domenia, Gjovanuta a vegneva sul nostri 
canteir a judami e, cuant ch'al era l’ora di tornà via, i si sintavin 
un moment suntun clap par amirà il nostri nît. E cussi, un pouc 
a la volta, la nostra cjasuta a è ‘suda sù. Il dì ch'i vin finît il tet i 
vevi tacàt intal cjamìn un mac di flours e la bandiera francesa. | 
m’impensi che a chel moment al è passat da la strada un vissin 
ch'a mi à judQt sul tet cu’ la bandiera. Al ni à batùt lil mans e a si è 
mitùt a cjantà la famosa canson L’internaziondi! Jo, a jodi il tet su 
la nostra cjasa a mi vegnevin dibot li’ lagrimas e a mi pareva ch'a 
era cuasi finida. Il 24 di Otobre 1960 i vin pudùt abità pardabon 
la nostra cara cjasuta! Ce avinimint! E nissun, pi, ch'al podeva 
mandàni four! Sigur ch'al restava incjamò tant da fà, ma encja 


cussì a ni someava il paradîs! 
Angelo Faelli 
(Angjilin da la Grisa 1920-2008) emigrant in France 
Furlan di Darba 

S. Secont martar 


1 V S.Albin vescul 

2 S S.Cuint taumature 

3 D S. Selmo di Cividat Ill di Cuaresime 

4 L S. Casimîrdi Polonie princip 

5 M SS. Foca martar e Luzi pape 

6 M S.te Rose vergjine 

7 J SS. Perpetue e Felicite martaris 

8 VS. Zuan di Diu predi 

9 S S.Domeni Savio fantat 
10 D S. Simplici pape IV di Cuaresime 
11 L S.Costantinre 
12 M B. Luîs Orion predi 
13 M Ste Cristine martare 
14 J S.te Mitilde regjine de Gjermanie 
15 V Ste Luise di Marillac vedue 
16 S SS.Elare Tazian martars Patrons di Gurize 
17 D S.Patrizi vescul V di Cuaresime 
18 L S.Ciril di Jerusalem vescul 
19 M S.Josef spòs de Madone Fieste dal pari 
20 M S.te Sandre martare 
21 J S.Benedet abat Zornade mondidl de Poesie 
22 V S. BenvignQt vescul 
23 S S. Turibi vescul 
24 D S.Romul martar Domenie dal Ulîf 
25 L Anunciazion dal Signòr 
26 M S. Manuél martar 
27 M S.te Guste vergjine 
28 J S. Sist Ill pape 
29 V S.Firmin vescul Vinars sant 

Sì 

Pasche Ore legàl 


Il sium ricorint 


Oî suntune splaze plene di int. Al è Istàt. Il soreli al lùs alt 
tal cîl intun dopo misdì cence ndi. | fruts a zuin cul savalon, 
lis feminis a cjapin soreli, i oms a cjacarin sot dai ombrenons. 
Une sene piturade cun pigments che a van dal lapislazuli al zàl 
aur. Dut al somee perfet. Ma jo no mi doi pas. O sint che al è 
par sucedi alc di teribil e spaventòs, che al varà consecuencis 
ireparabilis. E biel che ducj si divertissin, mi inacuarg che 
tal orizont, là che il màr al tocje il cîl, si viòt une ingrispadure 
lontane. O voi sul èr dal màr e mi rint cont che si trate di une 
onde. Cussì lungje di delimità dut l’orizont, almancul fin dulà 
che a rivin i miei voi. E ogni mindt che al passe e devente plui 
decise, plui alte e menagose, si svicine simpri di plui, cressint 
fùr di misure fin a deventà un mr di aghe: une muraie rabiose 
cu la sbrume su la creste. Cuistion di minùts e nus vignarà 
intor. Intor di ducj noaltris: fruts, viei, feminis, bagnins, barcjis 
e catamarans, seglotuts e paletutis, balonuts e zugatui. No si 
salvarà nissun. Alore mi met a cori disperàt pe rasule sberlant, 
sbragantmi, mostrant a ducj il pericul. Ma nissun mi bade. Anzit. 
Si metin a ridi. A fasin fente di no viodimi o, piés, a ridin di me 
e mi cjolin vie pal gno compuartament ridicul e sconvenient. 
Intant une ombre menagose e à za scurît il soreli. Par fortune mi 
dismòf simpri un moment prime de fin. 

Angelo Floramo 


Brassica glabrescens 
cavolo friulano 


prin viodi i magréts de Celine - Midune a somein tieris 

bandonadis. Distesis di glerie pustote e cualchi sterp chi e là 
a fasin cressi il sens di vueit che al cjape cui che al olse passà par 
li. In realtàt, se si cjamine par chescj grancj terens glereòs che 
a van de alte planure jenfri Manià e Cordenons, si scuviere une 
infinitàt di speciis animals e vegjetàls, adatadis ben a la pocje 
ospitalitàt naturàl dal puest. Dopo dai prins cussins di grion 
(Erica) che a la fin dal Invier a piturin a maglis i claps clàrs dai doi 
flums di glerie, a rivin sfloriduris sflandorosis, fintremai di plantis 
unichis in dut il mont. 
Al è il càs de Brassica glabrescens, che in dut il mont al vîf nome 
chi, tai magréts dal Friùl ocidentàl. La scuvierte e je di Livio 
Poldini, professòr ordenari di botaniche te Universitat di Triest, 
che tai agns Setante, scrutinant l’erbari di un student, al notà la 
picule plante, de famee des brassicaceis, che la sience ancjfemò 
no cognosseve. E je une plantute che e sflorìs al inizi de Vierte, 
no plui grande di vincj centimetris, fuarte e coragjose, che si 
inlidrise te glerie e e resist a cundizions climatichis estremis: sut, 
soreli fuart, mancjance di tiere buine. 
| magréts de Celine - Midune, tutelàts a nivel european, a son 
l’unic esempli di stepe frede che si cjate in Italie, e a somein a la 
grande puszta de Ongjarie. A platin tancj altris tesaurs botanics, 
tant che la Krambe tataria, che in Italie e vîf nome ta chestis 
tieris magris, rivade salacor al timp des invasions barbarichis. 


Alberto Candolini 


La passadoria di Maria di Uara 


hei da Dasaia ai son simpi lats sù pa Fuina a foncs, a fà fen, 

legnas, cladops e encja cjarvon; rivàts in Pedancja, a sji va 
denti in bocja da Fuina e il rumùar da l’aga al cuierg ogni ùasj. 
Agnorumps fa, a ‘nd era una femina, Maria di Uara, femina di 
Giunt di Uara, che a stava dapè Dasaia, tar una cjasa cul fòc in 
bas, il palment di cjera e i mùrs nìarisj como la not. 
In ché dì, Maria a era stada in Larìat a fa fen. A veva sjenchenat 
dut il dì, a era straca e, sul vegni not, à decidùt di tornà in cjasa: 
las sornadas as sji scurtava e lungjias ombrenas as sameava 
gleti ogni rùba. Par no fà il viag a vuèt, a veva ingrumàt cualchi 
legna da emplà il gei e cu la cjama a sji era inviada jù pal troi. La 
ramada a pesava e dai viags ai intrigava. Maria a veva da simpi 
sintàt contà storias di danàts che ai stava sù pa Fuina e che dai 
viacs ai sji fasjeva jodi, ma ja a na sji scomponeva pi di tant. 
Dapè da Nava Lungja, di sot dal Salt Grant, il troi al sji strengeva 
e a’ndera una passadoria par là di chè ata banda da l’aga; rivada 
aì, Maria a à sintàt como un sjunsjOr, una bugada di aria frìiada e 
po una ùasj ch'a fasjeva vegnî i pics: “A chi a na sji passa!” 
Glacàt il sanc e la lenga lada jù pal cuel! Ma det e fat, subit a è 
savÙt rispuindi: “Iò i na ai mai fat mal a dinisjun e i passil”. 
Cu cu veva cjacaràt al era propi un danàt, un dai tancj che ai stan 
sù pai cretusjei da Fuina e ai passa iltimp a picae a fà pòra a int 
che a passa aventi. 
Cussì Maria, strasjinant las cotalonas, a è passada su la passadoria 
e il danàt, restàt di stuc, al sji è fat da banda e a la à compagnada 
jù fin dai Mulins cenca baratà paraula; po al è tornàt indavòr. 


Rivada fòr di cjasa, Maria a discjamà il gei; i genuai ai trimava un 
puac e besclèt a à bevit un pucja di aga di vita par tornà di ca, 
parcè che, pùr no vint palesaàt, un pucja di pòra a ‘n veva vuda. 
La domenia a è lada dal prìadi a contài il fat. Sjorsantul al à scoltà 
menant il cjàf: “Maria, Maria las feminas di sesjt a nas van ator 
sul vegni not! A cu ch'a sta in cjasa, a nai sucét nuia! Dì doi Pater 
noster e cuatri Avegloria...”. 

Maria è tornada in Ùara pensant che il prìadi a la veva consolada 
ben ben pùac. E da chel viag la passadoria dal danàt a è 
daventada la “passadoria di Maria di Uara”. 


Elsa Martin 
Furlan di Dasaia (Pràt di Cjargne) 


Il riu Fuina 

Cuaresime, timp di ràfs e di verzes 


uant che a rivave Cuaresime, encje a Clausîet la vite a si 

faseve pi grivie. Don Pieri al invidave, anzit al obligave ducj 
a metisi in righe: “Digiuno e astinenza — al diseve — in memoria 
della passione e morte di nostro Signor Gesù Cristo. Parate viam 
Domini”. Come dî che par cuarante dîs, dal dì da la Cinise a la 
vee di Pasche, a bisugnave... alcà la trisîfet.! Bisugnave mangjà 
di magri e lassà da bande cjar e gras di vacje, di purcel, di òc e 
di gjaline e encje la mangjative grasse come formadi e butiro. E 
pensà che, encjemò tai prins dal 7900, a no si podeve mangjà ni 
lat ni oufs, ni bevi batude. Cul risultàt che ducj ai ere biei sclagns 
sence zî in palestre. Al ere permetùt mangjà pes di ogni fate, 
truetes da la Cosa e dal Arzin e gjambars, che alore a ‘nd ere tancj 
soredut in Molàt, tal Rumader e tala Gjercje. Nome i pi sioruts 
ai podeve cercjà il bacalà che al rivave sù tala Vile cu la coriere. 
Amancul che chei sioruts a no zessin a mangjàlu davorman a 
Spilimberc tai bachers di Laurora, Gargiulo e Porcelli. La int a 
zeve indenant a patates e fasòi, verzes e capùts e soredut ràfs 
mitùts a cjapà il garp sot trape tal brentel clamat brovadàr (da 
chi il cognon Brovedani). | ràfs cuets tala aghe ai cjapave il non 
di ufièi? e se rustîts talas bores chel di pitinics.* Cu la viscije, il 
fueam dai ràfs mitàt a secjà sui paòi, a si saurive la mignestre 
insiorade cun fasòi e tante covoce. Par cuingà il pùec ridic salvàt 


mangiatoia 
rape lesse 
rape cotte al forno 


2 

da la glace, cualchidun al si inzegnave a tirà fòr vueli dai cucs 
da las cocoles. Cun vîer vueli ai cuingave il ridic nome i Tonis 
che ai veve mitàùt las aulivaries* in Celant tal louc che, encjamò 
vufe, a si clame Aulîfs. Dut al ere compagnat da la polente. A 
cene ai comparive noles, cocoles, cjastignes secjes, susins e 
soredut mîei cuets tal for dal spolert, cun sore une sedonute di 
mfel russice di cjastignarie. Benedetes chés afs che ai rindeve un 
nin mancul garbe la vite. Cetant saurîts ai ere encje i petorài,? i 
pîers d’Unvier cuets tal for, credùts encje une buine midisine pal 
pet e pal catàr. Ma dut il formadi e il butiro no cunsumàt dulà 
zevel a finî? Pal pi al cjapave la strade di Venezie e di Triest par 
po imbarcjàsi par Alessandrie d’Egjit dulà che i Mussulmans ai 
veve sì il Ramadan ma no la Cuaresime. Ma cheste astignince la 
rispietavine ducj? Sì, fòr che cualchi eretic come il Turo di Cjanal 
che al ere cunvint che a fos nome une fufigne dai pridis e une 
cuistion di nons: “Bastave clamà — al diseve — bacalà il purcel e 
truete la gjaline e dut a si comedave”. 

Di Cuaresime nissun cjacare pi, cumò al è dut un dret, dut un 
Carnaval. Bocje ce vostu? 


Gianni Colledani 
Furlan di Clausîet 

ulivi 
pere cotte al forno 


ONU 


E chest truc di sante Veroniche o soi vignùt a savé tantis 
robis, ma tantis! 
Par esempli: cuant che al è sdrumàt il palac di veri dal ONU, ducj 
a domandàsi ce mùt mai, terorisim? Taramot? Brusarili? 
No, no, nuie. O sai jo la cause. E cumò us e conti. 
Chés cuatri vacjis e chel cjaval, in graciis di chel diu tant bon, a 
son stàts i prins nemài a jentrà inte assemblee plenarie dal ONU. 
A vevin viazaàt lòr cinc insiemi cun chei papavars che no mancjin 
mai in chestis circostanziis. Papavars che, sicu che ducj a san, 
a son alts alts alts e invezit lis cinc bestiis a jerin pigulis pigulis 
pigulis, ce maniere pigulis?! Vacjis e cjavai pigui? Eh sì, no, ma o 
vés di savé che, par podé viazà sui avions cence fastidis, ju vevin 
ridusùts in stîl liliput. Di pueste. E si che, cuant ur à tocjàt a lòr di 
fevelà, ce àno dit? A àn dit che e je ore di finîle di butà chel brut 
fum neri intes campagnis cun chés machinonis cence anime, di 
dài di mangjà a la tiere dome ciment, invezit di aghe e ledan. 
Ducj i grancj papavars di dut il mont che a si jerin dàts dongje li 
dentri ju scoltarin incantesemats par un pàr di mindts. Po, ducj 
intune, a tacarin a ridi e ridi e ridi e ridacà che, a meti une orele 
par tiere, ancjemò si sint a rimbombà. AI rimbombà dut il palac 
cussì fuart che i veris de sale a lerin in polvar. E alore ducj chei 
altris veris di dut il palag, par solidarietàt, a lerin in frugons ancje 
Iòr. E dut il palag si sdrumà jù intun batibui. Cussì e je lade. Se a 
vessin di contàus la robe in maniere diferente, no stait a crodil! 
Ancje parcè che... il palag di veri nol è mai sdrumàt... 

Laurin Zuan Nardin 


A ven “Ché di Peonis” - 2 


Aî diseva che Ché di Peonis, par zî tai paîs da la Bassa par 
“di là da l’aga” (man gampa par cui che al scrîf ma encja 
par jé), cuant che a doveva passà il Tiliment cul jet no in secja, a 
scugneva cjapà na barcjuta che a faseva servizi ditraspuart e che 
a partiva propit da chest louc cun l’ultin vias a disposizion, prima 
che la not a inglotès i claps, i arbui e i barascjams dentri dal flum. 
Chista barcjuta a era l’ultima dal flum, vignint in jù traspuartant 
cristians, neméi e cjossis; dopo a si scjavassava il flum a pît. 
Arnest e Clement, doi zovins che a crodevin di essi ben sveàts 
che a stevin ta un paisut pi a val da la riva dal bordament, ‘na 
sera di luna plena si deciderin di spetàla par jodi cui che a era e 
dulà che a zeva. Traghetàt l’ultin vias e no viodint smontà nissu- 
na vecja, a domandarin al barcjaràl: “E chè di Peonis?”. 

Pronta la rispuesta: “l curious a no savaran mai nuia!”. 

“Poben — a rispunderin i doi — nu i vin timp e la spetàn uchì fin 
che a si fasarà jodi par tornà a Peonis”. 

Intant lis oris a passavin tal scàr da la not. A la fin il soreli da la 
matina al tornà a sflandorà tal sél. Arnest e Clement a tornarin 
alora dal barcjardl, che intant al veva fat pi di cualchi vias denant 
e davòr, domandant: “E ché di Peonis?”. E lui al tornà a rispuindi: 
“I curious a no savaran mai nuia!” 
| doi puc cunvints a tornarin viers il lòr paisut pensant là che a 
vevin falàt, ma fasintsi cunvints che la volta dopo a la varessin 
scuierta e fata cognossi al Friùl intîr. 


Dani Pagnucco 
Furlan di Darzin 


iodint cemùt che le tratin, si scuen dî che le calcolin tant 

che un vistît vecjo, brut, frugàt, soc, che no ur sta ben intor. 
Cussì, massime di une setantine di agns incà, ancje parcè che a 
son stàts mal informats e formats, al pàr che a vedin une voie 
mate di mudàlu cuntun vistît che ur somee plui bielut, a la mode. 
Alore, fasarano plui biele figure cuant che a varan ducj intorsi 
un vistît di chei altris? Deventarano miei e plui siòrs, cuant che 
a varan butàt vie par simpri chel patrimoni, cence presit, vàt a 
gratis dai lòr vons? O ben varano pierdùt di valòr e dignitàt? 


Rem Spicemei 


Fradis, 
sot dal stes cîl 
di diviersis lidrîs, 


animis di cheste tiere. 


Sui vues de storie, 
un mont di valòrs 
cun amòr custodîts. 
O sin ramacs 

di un arbul sél, 


nudrît di sanc nocent. 


La stesse ombrene 
sot dal stes soreli. 
La pavee blancje 


si poie su la piere antighe, 


libar il so pinsîr. 


Une sole vòs 


Un ricuart par ducij, 
chei dal màr, 

des monts, de planure, 
vignàùts di lontan 

a vivi su cheste tiere 
bussade dal Lusinc. 
Unîts come se vessin lis alis 
a cjatàsi 

tune sole vòs 

par une stesse brame 
di un mont di pàs. 


Egle Taverna 


1" premi al concors “Dolfo Zorzut” - Cormons 2017 


No rivi a durmî 


Fi cuasi miezegnot, mi soi butàt sul stramag, disintmi: “O ai 
propit bisugne di fà une biele durmide, za che o soi avonde 
strac dopo une zornade cussì”. E come che si fàs, mi soi metàt 
a masanà su chel che o vevi fat. Boscàt e fat un biel còl di lens, 
stant che e son lats sù tant di presit che mi tocjarà là a boscà 
ancje di gnot, par fà ducj chei che mi coventin vie pal Invier e 
fà ancje une risierve, no si sa mail. Al è stàt biel, no mi visavi di 
trop plasevul che al è passà une zornade a boscà, ancje se a dî 
le veretàt o soi dut rot. E veve reson le mé femine cuant che mi 
diseve: “Viòt ce che tu fasis, tu sés postadic, boscà nol è bati 
carton!” 
Bon, une biele durmide e doman o sarai come un gri. Lavorà 
al uce l’apetit, a misdì in cuatri e cuatri vot o ai paràt jù il 
mignestron, une cuesse di polec, le verdure, une slepe di 
formadi e ancje dòs tacis di merlot. Doman al sarà miòr che mi 
puarti vie ancje le mirinde, no cui sa ce: une man di pan e un 
fregul di formadi vecjo. Pal dopomisdì nol covente altri, baste le 
butilie de aghe par studà le sét, par cene i disarai ae femine che 
mi fasi cuatri ùfs in antian. Usgnot forsit o ai mangjàt un fregul di 
masse, al bastave miec muset, jo lu ai finît dut che lu ai ancjfemò 
sul stomi. Doman o ai di sei sigùr di vè dut, massime di prontà un 
biel pocje di benzine, no come vué che le ai finide e o ai scugnùt 
speda cun le manarie. 

Finît di masanà cul cjaf, pocàt il cussin, metàt a campe sul flanc, 
tirade sù le plete, o ai sieràt i voi cun ché di cjapà sium. Il cjàf 
nol fermave di fastilià, mi soi ziràt un pàr di voltis, o vevi un 


discomut sul ombul, zirevolte mi jerin lats fùr ancje i pîts. Metàt 
dut a puest, sieràt i voi, mi lambicave ancje il tic tac de svearine, 
insome no rivavi a indurmidîmi, cussì che o ai decidùt di contà 
lis pioris. O ai scomengàt a contalis, chestis e vignivin indenant 
dutis insiemi tant che no rivavi a stàur dar. O ai pensat di falis 
vignî indenant une par volte pal puartel de braide. Fasint cussì 
mi leve une vore ben, tal trop a ‘nd jere une schirie, o speravi di 
ingussîmi prime di vélis contadis dutis. Passadis dutis lis pioris, 
i cjans, il mus e ancje il pastòr, no vevi rivàt a cjapà sium, tant 
che o ai decidùt di tornà a scomenga di gnlf, e vie cun le conte. 
O vevi fatis tantis di chés contis che il pastòr al jere secjàt, 
soredut par vie che al veve scugnùt cjama sul mus i agneluts 
che no rivavin a là sù e jù. Lu compagni cun i voi e lu viòt che, 
passat il puartel, al bute par tiere un stramag slungjantsi sore e 
al scomence a ronceà. Mi acuarg alore che o vevi contàt cussì 
tant di indurmidî dut il trop des pioris, i cjans, il mus e il pastòr. 
Dopo che mi jeri rondolàt e vè cetant contàt, mi soi visàt che al 
cricave il dì e o jeri l’unic che nol rivave a durmî. 


Carlo Zanini 
Furlan di Colorét di Montalban 


Detulis par pensà 


Cidine la gnot? 
Po sei, par furtune 
a son i siums che a fasin sunsdr. 
Fabrizio Caramagna 


Il sonambul 


Bi al jere sbrissat pes scjalis. Clare, sò fie, che e durmive 
inte sò cjamare, e jere comparide su la puarte. 

“Ce sucedial, papà?” “O soi colàt. Chel maladet di scjalin!”. 
“Dulà séstu stàt? E je une dopo miezegnot!”. 

La zovine e veve judàt so pari a tiràsi impins. 

“Mi soi insumiàt cun puare tò mari. Mi cjalave fis e mi cimiave...”. 
“Ti cimiave? O crodarai. E veve un voli di veri. No lu sopuartave”. 
“No dome - al veve dit Bastian — e trabascjave. Mi à dit che o 
vevin i laris te cantine a robà la damigjane dal neri...”. 

“E tu? Séstu lat a controlà?”. 
“No mi visi. O sarai sonambul 
Clare e veve scjassat il cjàf. E veve compagnat so pari fin te 
cjamare. Si jere sentade un moment dongje de cocjete, fintremai 
che lu veve sintùt ronceà come une trebie. | veve comedàt la 
plete e e jere tornade a durmî. La gnot seguitive, un altri colp al 
veve dismot la zovine. Bastian al jere sbrissat su lis scjalis. 
“Papà! Ce isal? Ti sèéstu insumiat une altre volte?”. 

“Sì jo! Simpri puare tò mari. Prin mi è cimiàt e po dopo mi à dit 
che i laris a stavin robant la damigjane dal blanc.” 

“Séstu làt te cantine?”. 

“No sai. No mi visi. O sarai sonambul 


|” 


|” 


Clare e veve tiràt une sossedade, sledrosant la bocje come un 
Iòf. “Po ben, cumò torne a durmî. E cîr di cuietàti. Doman o ai di 
là a vore e o varès voie di polsà almancul fin siet.”. 

Sistemàt so pari, Clare e jere tornade tal jet, ma no veve rivàt 
plui a sierà voli. E cjalave il sofit pensant al so vecjo. Nol veve mai 


vùt problemis a durmî e nancje a fà une gnot dute interie. Forsit 
lis racomandazions dal miedi di no bevi plui lu vevin insemenît 
e la delusion i faseve fà bruts siums. Fat al sta che la robe e 
veve di jessi sbratade. La sere dopo, finît di cenà, Clare e veve 
disparecjàt la taule e lavàt i plats. In curt so pari i veve dat la 
buine gnot e al jere lat a durmî. Pòc dopo la zovine e veve fat 
fente di sierà la puarte de sò cjamare e po si jere postade in 
vuaite, a bas des scjalis, tal scùr. Passade une buine ore e veve 
sintùt Bastian saltà fùr de cjamare. AI cjaminave discolc, sclet 
e svelt, robe che par solit no fasin i sonambui. Rivàt a rét de 
cantine, al jere jentràt come un lari, lassant la puarte in sfese. 
Clare si jere svicinade cence fàsi viodi e cucant pe fressure e 
veve viodùt Bastian che al beveve trancuîl, un, doi, trè tais, 
alternant il vin blanc al vin neri. Eco capît il zùc! 
Come un gjat e jere corude di sore, te sò cjamare, cun la orele 
tirade viers di fùr. Bastian, metude vie la sarpintine, al veve 
studade la lÙs de cantine e vie svelt pes scjalis. Rivàt tai ultins 
scjalins, plen come un gUt, al jere di gnùf sbrissàt. 
“Ancjemò?”, e veve dit Clare, comparide fùr de puarte. 
“O soi sonambul...”, al veve rispuindùt Bastian, cuntun fîl di vòs. 
Ma la zovine e veve prest cjatàt la soluzion. Dopo cene, prin di là 
a durmî, e veve sieràt la puarte de cantine a doi zîrs di clàf, pla- 
tantle po tes cotulis. La gnot e jere filade vie nete, cence nissun 
rumòr. Te matine dopo, Bastian al jere jevàt. Nol someave propit 
di buine lune. “Bundì, papà! — i veve dit Clare — usgnot passade 
no ti séstu insumiàt cu la puare mame?”. 
“Sigor che le ai sumiade”. “Pardabon? E ce ti aie dit?”. 
“Prin mi à cimiat e po mi à dit di no preocupàsi pe cantine che e 
veve pensat jé a sieràle a claf!”. 

Massimo Furlani 


Dino e contors 


ar mantignî in vite e fà là indenant une civiltàt e cun cheste 

l’identitàt di un popul, al covente nudrî di valòrs dute 
l’armadure che le ten sù. Come che e fas le Filologjiche cul furlan, 
burint fùr, di plui di un secul, une sdrumie di libris, contis, puisiis 
par fa cressi cheste nestre tiere. Ben, se al è un che al à seguît 
a le letare chest concet, chel al è Dino Virgili: chel frut dai cuei 
che nus à lassàts bielzà cuarante agns fa. Lu ricuardìn come un 
dai anei plui impuartants de presince furlane in cjase e tal mont. 
Cun lui e va memoreade le grande niade dai cuei, tacant dai 
Ciceri, Andreina e Vigji, ai Menis, Pieri e Giancarlo, Alan Brusini, 
Maria Forte, Riedo Puppo, e, se propit o volin là un fregul indaùr, 
no podin dismenteà Pieri Corvat (Pietro Michelini): tic te scune... 
tic te casse. Culinis une vore produtivis di bon lengag nostran e 
scuiside vene leterarie. 
Par tignî sù le furlanie, come che e si fàs pai cjamps, e vùl buine 
semence e, prime di arà, coltà par ben le tiere. Un mestri di non 
e di fat di cheste operazion al fo Dino Virgili, in origjin Bernardino 
di Sarsét. Tal imprin le sò strade e menave tal intric dai numars: 
al podeve deventà un bràf rasonîr. Invezit al fo fulminàt de no 
tant lontane presince de imponente figure di pre Bepo Marchet 
che dal 1949 lu tirà dentri in Risultive, un cjap di scritòrs che al 
rionà fin pòcs agns indadr. Di li Dino al è partît in cuarte sigant e 
butant fàr le cunvinzion che i sclopave dentri: “O sin prime Fridl 
che no nialtri!”. Al jere il 1952. Ché puisie, deventade cjant di vite 
dedicade ai furlans tal mont, si rinven in dutis lis sòs oparis e e da 
sostance ancje al romang che al veve firmàt un an prime: L’aghe 


dapît la cleve che Pre Bepo lu presentà come “le prime volte che 
la nestre lenghe e ven doprade intun lavòr cussì impegnatîf”. 

In dutis lis sòs voris si puedin sgarfà un grumon di neologjisims 
tant di insiorà une vorone le nestre lenghe par rindile perpetue. 
Dino nus fevele ancje di muart. AI è cun né insiemi al so fà diom 
di scuele, taliane e furlane. Dismenteàlu, butàlu tun cjanton al 
sarès un delit. Leìn lis sòs oparis par falu vivi simpri cun nò. 


Giannino Angeli 


Il grup di Risultive al Fogolàr di Vinesie. 

In pîts: Dino Virgili, Jolanda Mazzon, Riedo Puppo, Eddi Bortolussi, 
Rosina Negro, Antonietta Parussini, Aurelio Cantoni, Alviero Negro, 
Ottavio Valerio; sintàts: Andreina Nicoloso Ciceri, Arturo De Anna, 
Diego Valeri, Novella Aurora Cantarutti, Luigi Ciceri 

Une des tantes leiendes dal sium 


Sag la culture aborigjene dai prins natîfs dal continent 
australian, il timp dal sium al sarès cuant che la vite a je stade 
creade su chiste tiere. Sumiasi a è la peraule doprade par spiegà 
ce mòt ch'a e nade la vite. A son las lòr stories e las lòr credences 
davoùr la creazion su chiste tiere. Tal sium, il mont natural, come 
animài, arbui, plantes, colines, pieres, sueis e flums a son ducj 
stàts creàts dai spirits dai antenàts. Las stories da la lr creazion 
a son la fondazion da las tradizions de culture aborigjene. Il timp 
dal sium al spieghe cemùt ch'a son nades las robes: parcè che 
une piere a si cjate in un tal puest e parcè che chiste a à une sò 
forme, parcè che un purcit spinòs al puarte las guselis, parcè 
che la lune a torne plene ogni més, e parcè che i canguros a àn 
la code gruesse. 

Inte lr culture i aborigjenos a an tantes leiendes che lòr las 
clamin Las Stories In Tal Sium. La plui popolàr di chistes stories 
a si clame Il Sarpint dal Arc di Sant Marc. Chist sarpint al è 
consideràt un dai plui potents e plui conossùts simbui in dute 
la lr culture. Las pitures primitives ch'a si cjatin su las paréts 
e sofits di piere da las lòr tanes, indulà che lòr a vivevin, a son 
plui di dîs mil ains vecjes. La leiende a conte che il sarpint al 
sta simpri platàt a durmî intal suei sot aghe, o intal pantan, s'a 
è pocje aghe, o ancje intal savalon dal desert cuant ch'a fàs la 
sute. Cuant che a ven la ploie dopo, il sarpint a si svee e al tache 
a rodolàsi e a sbrissà di une bande e di ché altre, fasint cussì i 
salcs e cjanài che dopo dentri a scorin i flums di aghe cuant che 
a sglavine. Cuant che dopo al ven fùr il soreli, il sarpint a si tire 


sù da la tiere e al va sù intal cîl, doprant l’arc di Sant Marc come 
une cuarde par rimpinàsi sù. E li a si ingrume sù come une ruede 
e a si plate inta la Stradalbe, che davàr si lu vidbt come une magle 
nere intal cîl di une gnot stelade cence lune. E li al reste il sarpint 
fin cuant ch’al ven un altri sglavin. E di gnùf, doprant l’arc di Sant 
Marc come une slite, al torne in tiere a durmî sot il pantan come 
prime. Ripetint chiste manovre ogni volte ch'a plùf, al forme 
arant i salcs e cjanài ch'a servin ai flums par scori su la tiere viers 
il mar. E chiste a sarès la storie dal sarpint dal arc di Sant Marc 
intal sium che i aborigjenos australians a ricuardin e a ripetin 
ai l6r fîs in ogni gjenerazion, da deis mil ains incà. Il timp dal 
sium a nol è static o linear. AI cîr di contà il passat, il presint e 
ancje il futàr. Il sium al è simpri in evoluzion par spiegà events, 
situazions e cambiaments ch'a sucedin ogni dì a la int, come 
aluvions, tampiestes e aveniments negatfîfs e ancje chei positîfs. 


Federico Martin (di Colò) 
Melbourne (Australie) 
Furlan di Sedean 


69 


AVRÎL 


1 L S. Ugo vescul Lunis di Pasche 
2 M Ste Elisabete Vendramin (€) 
3 MS. Ricart vescul Costituzion dal Stàt patriarcjàl 
4 J S. Doro di Sivilie Vescul 
5. V S. Vissent Ferrer predi 
6 S S. Celestin | pape 
7 D S. Zuan Batiste de la Salle Otave di Pasche - Domenie in Albis 
8 L S. Redent vescul @ 
9 MS.te Marie di Cleofe dissepule 
10 M S.te Madalene di Canosse vergjine 
11 J S. Stanislau vescul 
12 V S.Juli | pape 
13 S S. MartinI pape 
14 D S. Valerian martar 
15 L SS. Basilisse e Nastasie martaris (DI 
16 M S.te Bernardete M. Soubirous muinie 
17 MS. Nicèt pape 
18 J S.Galdin vescul 
19 V S.te Eme vedue 
20 S S.te Sare di Antiochie martare 
21 D S. Anselm di Aoste vescul 
22 L S. Teodér vescul Zornade de Tiere 
23 M S. Zorg martar e B.de Eline Valentinis muinie 
24 M S. Fedél di Sigmaringen martar O 
25 J S. Marc vanzelist Fieste de Liberazion - Patron di Pordenon 
26 \V S. Marcelin pape 
27 S S. Liberàl di Altin 
28 D S. Pieri Chanel predi e martar 
29 L S. Catarine di Siene v. e dot. de Glesie Patrone d'Italie e d'Europe 
30 M S. Piu V pape 


Eros 


ut al somee confusionàt, biel che lis imagjinis si incrosin fra 

di lòr, lant daQr di ritmis in jevà, tant che lungjis gjambis di 
femine cjarinadis di cjalcis veladis di sede nere. | siums erotics a 
an il mood dal jazz. A lassin la bocje leade. Al di là de puarte vigjil 
de cussience a fasin precipità tal fonts de nestre Psiche. Alusivis, 
cisicantis, che nus strissinin intun gredei di situazions che inte 
vite di ogni dì no si rivarès nancje a contempla. Un lùc pardabon 
pericolòs, plen di insidiis e perfet pes vuaitis. E duncje atratîf e 
sedutîf, cence rimiedi. Si rimarchin i particolàrs, i unics che a 
restin tacàts te nestre memorie cuant che aromai o sin dismots, 
cu la espression basoàl di cui che al capìs che, magari cussì no, al 
è stàt nome un sium. A contin simpri lis pleis plui misteriosis di 
ché cjamare in penombre dulà che a sbrissin dentri lis sacumis 
dai nestris desideris, parfin chei che no confessaressin mai a di 
nissun, nancje a noaltris. A dismovin i apetits che ju impiin, che a 
ecitin formis, situazions, profums. Tal gno cés a son popolàts di 
feminis che mi cjalin dal alt. A àn zigomis sculpîts, bocje cjarnose 
che cualchi volte e devente un ridi crudél. La regjie di chescj 
siums nus impon simpri une telecjamare in sogjetive. O vîf la 
emozion fin a lis consecuencis estremis, biel che lis mès mans 
a cjarinin cjavilis sutilis che prest a domandin lis més bussadis. 


Angelo Floramo 


Pinguicula poldinii 
erba unta di Poldini, pinguicola di Poldini 
jerbe grassute di Poldini 


is plantis carnivaris a àn simpri dismote la nestre curiositàt. O 

lis imagjinìn tant che creaturis incuietantis e misteriosis che 
a vivin te nestre fantasie fintremai di cuant che o jerin pigui. A 
somein sieradis tai romangs ambientats te jungle, o tai vecjos 
cines in blanc e neri cun Tarzan. Grandonis, faninis e mortàls, 
tant che i ragns zigants o i canibai. 
In realtàt a son plantis pigulis che si son adatadis a vivi in habitat 
dificii tant che lis torberis: zonis sioris di aghe ma puaris di nu- 
tritîfs. Par chest a àn cjatat fùr sistemis diabolics par cjapà pigui 
insets e “digjerîju”, cun sostancis che a disfin lis parts internis, 
par podé assorbî i elements indispensabii pe lòr cressite, tant 
che l’azot. 
Ancje te nestre pigule regjon a son speciis di plantis carnivaris, 
che par solit a doprin sostancis tacadicis su lis lòr fueis par 
cjapà il puar inset. Chi e je ancje une specie une vore rare e 
endemiche, ven a stài presinte nome intune aree limitade. 
E je la jerbe grassute di Poldini (Pinguicola poldinii), une specie 
graciose, discognossude fin al 1991. In chel an Gianfranco 
Tonussi, apassionat botanic furlan, le scuvierzè tal cjanàl di 
Cuna, tal comun di Tramong Disot (Vildisot) e le mandà a esperts 
todescs e svuizars, che a confermarin la sò unicitàt. 
E fo dedicade al professòr Livio Poldini, massim espert di flore e 
vegjetazion de nestre regjon. 


Alberto Candolini 


La Madone di Raviei e il convent dai fràris 


Je di Raviei e lant-sù pa mont, viers Valdie, par une vecje 
pedrade, dopo vè cjaminàt par une buine miegiore e encje 
sfladàt un pòc, a si pare davant dai tiei vòi, un spetacul, compagn 
di un nît platàt e picjàt sui arbui, tal mieg dal bosc. 

| stoi cjacarant dal lùc da glesie da Madone di Raviei e dal 
convent dai fràris. Propit un biel e bon spetacul ch'a ti spalanche 
i vòi e ti vierc il cùr. 

Chi, in batude di soréli i nestris vecjos a àn tiràt sù in nùf més 
tal mil sîscent e vincj la glesie (santuari) da Madone e dopo 
cincuante agns encje il convent cu la sò gleseute e un stalut par 
tré vacjes. A vevin pùr di mangja chei sîs fraàris ch'a vulevin preà 
cuasi dì e gnot par sintîsi, i plui gjovins, plui dongje al Signòr, e i 
plui vecjos, par purgà i pecjàts. 

La glesie da Madone a ere cognossude encje tai paîs ator di Ra- 
viei e tante int a vigneve dongje par preà davant di un cuadri di 
Madone todescje, miracolose, sedi pas femines ch'a vevin bisu- 
gne di vé lat pai fruts, sedi par vodési in cualchi brut malan di 
salùt e soredut par ringrassià di véle smocolade vie in cualchi 
disgracie sul lavòr. 

Fràris e predis a lavin dacordo, tant che a vignevin soteràts in 
ta glesie da Madone, ch’a ere grande, biele, furnide cun altàrs, 
agnui, agnuluts e cuadris dai Comuzzo di Tumieg e aitis ta lòr 
gleseute. 

E tal cidin di chel biel e sant lÙc a si consolavisi e si gjoldeve 
a scoltà las dòs cjampanes da glesie, fondudes a Bressanon tal 
1715 e 1748 e la campanele dal convent che a sameave ch’a 


volès tentà di fà cuncurince a chés atres dòs cu la sé vòs plui 
legre e plui fine, argjentine, ch'a entrave tal curviel e a pasceve 
il cùr. 


Giacomo Bonanni 
Furlan di Raviei 


Il santuari da Madone e convent di Raviei 

Cragoles e cracolons 


| n Setemane sante al ere ce bazilà e ce fà par ducj: par femines e 
omins che ai veve da smondeàa cjase e stale da cjàf a peis e par 
pridis e muinis che ai veve da netà belapont la glisie par esponi 
l’ostensori par las cuarante ores di adorazion. In tantes cjases al 
rivave il Pirissin di Cjavade cui bandons di cjalcine, scjale musse 
e une scovate di soròs par sblanchisà i mùrs. Ai canais a si deve 
inveze da lustrà il cjadenag dal fogolàr. Curint pa la strade ai lu 
strassinave tala grave e tal savolon fin che al deventave net come 
un dint di cjan.Il miercui il pridi al impiave las cuindis cjandelutes 
dal Triangol, det encje saetìe (dal lat. sagitta) par la sò forme 
a frece. Po il muini al distudave las cjandelutes une a une e la 
glisie a restave cuasi a scùr. Il pridi alore, cidin cidin, al inviave 
il Pater noster e po il Miserere. Cuant che dopo l’Oremus la int 
a sintive la frasute et crucis subire tormentum a si discjadenave 
il gjaul. Fantats e fantaguts ai meteve in moto cragoles, batecoi 
e il cracolon cui martiéi, fasint un marcjàt da sturnî las oreles. 
Encje jo messedavi di voe la cracolute che a mi veve fat e regalàt 
Nadal di Tiziu, recuie. In dut chest batabui! cualchidun, par fà 
encjemò pi sunsùr, al bateve las talmides sui bancs. Al ere 
dut un cancanili.? Profitant dal scùr e da la confusion, cualchi 
fantagat al ingropave las curdeles dai grimai da las femines. Ta 
dut chel putiferi Zaneri, il talmidàr dai Zuanes, cuntun brocjon 
al inclaudà la mantiline bavarese di Pereto sul banc che al steve 


confusione 


? frastuono 


sentàt. Prime da tornà a cjase tancj ai si tirave dongje il Triangol 
par gratà vie cualchi scaute di cere, buine, — a si crodeve —, par 
tignî lontan da nemài e cristians il trist vùli. Las nuvices ai la 
meteve tala casse da la dote, tai barsits* dal canaut e encje tala 
arcje cuant che i santoi ai lu puartave a batià. Terzo Valut di 
Rope al contave che la Betine dai Locandins a ’nd veve cusît un 
groput tal sachetin dal gjilè dal siò om che al partive pal Bajkal, 
par sconzurà i strolegaments di femines forestes e i pericui sul 
lasimpon.® Po al rivave viners sant e l’hora nona (las trie dopo 
misdì) cuant che Crist al murive su la crùes. Par rispiet di chel 
antîc dulùer, nissun podeve ni cjantà ni sivilà, ni meti man tala 
cjere, ni tacà cjavai o mus par lavorà. Ducj ai steve cidins e 
ingropàts, cualchi femine a vaive. A proposet di vaî, ai mi torne 
in ments peravoles di laudes pierdudes: Planzea Maria dal gran 
dolor che avìa... Mi son madre mi son Maria /in questo mio corpo 
alberga/una gran dulìa. 


Gianni Colledani 
Furlan di Clausîet 


Un batecol e une cragole 


malocchio 
pannolini 
ferrovia 


Chei doi 


a no jeri indurmidît, propit no, ni mieg ni dal dut, in ché 
matine a buinore, buinorone, a pene cricaàt il dì. Prime 
che al jevi il soreli a patafàmi la schene e a gjavàmi fùr ducj i 
sintiments cul spissulà dai sudòrs jù pal cerneli, vie a sapà blave 
intal cjamp de braide voltade. Di bessòl, che o jeri un sotanut 
che al veve dome chei cuatri cjamputs. Platàt il flasc di aghe 
di pog inte ombrene, une spudade su lis mans e jù vene! La 
sape e svolave, i comedons a protestavin, la cjapiele di stranc 
si imbumbive, l’orloi dal tor al bateve sîs. Ce tant grant che 
al jere il cjamp! Cuant che e sarès stade la ore di cjapà sù, al 
sarès vignùt picul, chest za lu savevi, masse picul pe mé fan e 
par ché de femine e dai fruts. Ma cumò, ostiute ce grant! Plui o 
lavi indevant di cumierie in cumierie, plui al mi pareve che al si 
slargjàs! Bon. Cumò, mi fermi un lamp, o voi a bevi une glutade 
e po o torni a tacà. Cenonè, robis di no crodi! Par fortune che 
o jeri sigùr di sedi dismot, se no al mi varès parùt di sumiàmil! 
Cuant o sbassi il flasc, no ti viodio doi di Iòr che a son daùr a sapà 
intes més cumieriis. 
“Ce fasèso, cui séso?”. 
A sapavin ancje ben, o scuen aîlu. Ancje miòr di me: si pleavin 
plui daspès a gjavà vie une jerbate ustinade o a torna a indrecà 
une blave masse strambe. 
“Ma cui séso? Cui us mandial? Parcè?”, 
Intun pàr di oris mi àn sapàt dut il cjamp. E jo, sentàt inte 
ombrene sot dal moràr, no vevi nuie ce fà, dome cjalàju. 
Savéso cui che a jerin? 


A jerin Putin e Biden. Cu la sape in man. Us siguri che no vevin 
cun se nancje un missil, ni une bombe, ni une petroliere, ni un 
cjararmat. 
“Ce véso intes sachetis?”, ur ai vosàt. 
“Nuie, nuie”, a àn vosàt ducj i doi in rispueste. 
“Fasétmi viodil”. 
O soi lat subit a disledrosàlis chés boconis di sachetonis che a 
vevin. Pardabon no vevin nuie. Dome un tichinin di urani, ma di 
chel puar, robis di nuie, nancje vonde par corezi un cafè! 
Us ai za dit: se no fos stàt sigùr di sedi biel dismot, o varès crodùt 
che al fos un sium! 

Laurin Zuan Nardin 

Un porton 


Oo° chi. O soi propite sot di lui e lu cjali dal bas in dute le 
sò altece. Al è alt, al è scùr, al è cuviert di sarpints a bocje 
vierte fats sù par lis colonis di len intaiadis e di elare taponadis. 
Un dragon, sul colm dal arc, cun le sò musate, al domine il grant 
porton in dute le sene. O fàs un pas, o alci une man e il porton 
si spalanche. O cjali jenfri e le mé pigule a je li che mi spiete. Si 
cjalin e une volte insiemi si strenzin. Si voltin viers une vascje di 
aghe fra colonis di clap e, cjatadis lis sòs mans jenfri lis més, o 
nin indenant. Cuatri scjalins nus dividin di une Iùs colorade di 
gjonde e di emozions di libertàt. Une ridade nus scjampe a plens 
polmons intant che une parussule nus passe denant. Le cjalìn 
svolà alte cuasi a pierdile e daspò basse fin a cjarecà i nestris 
cjavei. Po di gnÙf vie, lontan fin a sparî sot une puarte. O corìn 
viers di jé e si cjatin sore un puint di cuarde poiàt a soreli jevàt 
fin sot de mont. Sot di nò un straplomp nus confont. Il roiut 
insom al somee fat cun le sutîl ponte di un curtìs e le pòre nus 
mangje, nus bloche le bocje. Si cjalìn. Cheste volte no si cor. 
Cuntun brag le cjapi, cun chel altri o ten strente le cuarde par no 
colà e o cjamini di là dai pinsîrs, di là de fadie, di là de angossie di 
no rivà, di no jessi bon di jessi pari. O pues dome, pas dopo pas, 
a timp dai nestris cùrs, là indenant. 

Nus cjale di lontan, le cjare parussule svolade vie, biel che 
finalmentri o jentrìn tal vert di un grant pràt cjamàt di arbui 
bussàts di rosis. 


Alessandro Miani 


Inlusions 


Un fùc di stran 

si è piùt e distudàt 
intun bati di cee, 
bandonant par tiere 
un pugnut di cinise. 

La flame vivarose 
durade juste il timp 

di risclarà un’'ore, 

no à nancje slusoràt 

il celest dai tiei voi. 
Glacàt il to cjalà 

che nol rive a scjaldàmi 
e al lasse olmis fredis 
suntun troi bagnòt 

di aghe salade. 
Frossut daùr frossut 

i di metàt dongje 

un grumut di inlusions 
svualadis vie par aiar. 
Cumò al parone il scùr 
e no di plui la fuarce 
di pià un altri fùc. 


Franca Mainardis 


1" premi al Concors di poesie “Vittorio Cadel” - Fane 2023 


Il prin di Avrîl a Tresesin 


AT" e vevin inmaneàt voris par dài une sistemade al 
placàl che si cjate a cjaval tra il comun e il domo. Al lùc e 
vevin fat une cente in mÙt che tal cantîr no podès jentrà cualchi 
anime curiose cul pericul di sbrissà o ingopedàsi. Dentri di chel 
sierai par une setemane machinaris si devin di vore a fà il sgjàf, 
camions che e levin dentri e fùr, al pareve che in cualchi zornade 
dut al fos finît. 

No si sa parcè o parcò, al sta che par un biel pieg li dentri nissun 
al à mot une fuee. In paîs le int e à scomengat a fà cjacaris, di 
bocje in bocje e vignivin fàr preseaments di sgrisulàsi, cuintri 
il sindic e le aministrazion de Comune. Cence dî les cjacaris 
e les fandoniis su le dite che e veve cjapat l’apalt, insome un 
cisicament fùr di ogni gracie. 

Plui di cualchidun al lave sore il sagràt par cucà e curiosà, par vè 
confuart za che li di més no si moveve un clap. Al jere ancje il 
pucefadie che par no fà il zîr e là sul sagràt al veve fat le buse tal 
telon de bande de place pe gjonde di tancj che cussì e podevin 
cucà. Intant si svicinave il prin di Avrîl. Tu puedis mai crodi, pai 
trèé matarans al è stàt un invît a gnocis par pastanà un pes di 
Avrîl di gale. Ai tré no ur pareve vér di vé a puartade di man ché 
ocasion par inmaneà il scherg che par lòr al jere une tradizion. 
Chescj sentàts sot dal bersò si son cjalàts tai voi come par dîsi: 
“Tricesimo, non di lùc che al ven di Tricesimum, indulà che une 
piere lassade al timp dai Romans che e passavin par Tresesin lant 
viers Julium Carnicun, e fas test che il lùc si cjate a trente miis dal 
puart di Aquilee”. 


Par inmaneà il pes e àn leàt i sgjafs in polse denant dal municipi 
e tant cjacaràt cun chei che e àn fat cognossi Aquilee ai timps 
dai Romans. Un al à tirat fùr un pàr di fotografiis di sgjafs fats 
a Aquilee par dales a chel che al veve di meti adun il manifest 
di picjà tal paîs e tal dulintor; il tierg al veve di preparà un pes 
grandon. Prontàt il manifest cun tant di fotografiis a pandi che 
i lavOrs de place e jerin in polse par vie che e jerin vignùts ae 
lIùs reperts archeologjics vielis, di prin de vignude di Crist, che 
a testemoneavin il leam cui romans di Aquilee. Prontadis les 
copiis, sore sere l’ultin di Marg, e son làts a picjà il manifest tes 
ostariis, buteghis, ativitàts di cumierg e di servizis e ancje sù 
pai pài de lùs. Tal doman a buinore, let cetant che al pandeve 
il manifest, les cjacaris si son studadis e cetancj curiòs e son 
corùts sul puest a viodi ce che e veve scuindùt le place. Rivàts 
sore il sagràt, là che e vevin le viste a plen dai sgjafs, viodùt il pes 
e capît di vé cjapade le freadure, e mugugnavin: “Simpri lOr!”. E 
son lats pai lòr fats cence pandi de figure, sigùrs che ancje altris 
e saressin colàts. 

Cussì chel biel e grant prin di Avrîl, poiàt dai matarans tal mieg dal 
sgjàf, al à podùt gjoldisi les musis di cetancj che e son cordts sul 
puest a abragà une pagjine scuindude de storie di Tricesimum. 


Carlo Zanini 
Furlan di Colorét di Montalban 


No stait a tassà i siums! 


is cassis dal re a lavin al mancul e il gastalt al veve bielzà 

masanàt la semence. 
“Po folc!”, al disè re Gutran, smaraveat. “O soi sigùr che i miei 
fedéi sotans a son pronts a fà un pigul sacrifici par me”. 
Il gastalt, bocon di om, al slargjà i bracs, malapaiàt. 
“AI covente nome che a pain un misar carantan par ogni sium 
che ur baline tal cjaf e... fate la vore!” 
“Un misar carantan? Maestàt, ma...”. Il gastalt al pleà il cjàf e al 
de tes mans al cancelîr l’ordin dal re, ven a stài di metilu subit in 
vore. Cuant che i bandidòrs a leierin su lis placis il gnOf proclame, 
i sotans a faserin bocje di ridi denant di chel scherg, ma cuant 
che i daziàrs a pretinderin cetancj carantans, a crustarin i dincj 
di gnot e a murmuiarin invetivis di dì. Su la place de capitàl al 
comparì Ademar, un zovin astronom, par fà cuintri a cheste 
maledete tasse. Lis vuardiis lu gramparin e lu puartarin dentri 
in preson. Il zovin astronom si insumiave e nol paiave la tasse. 
“Tu ti sés insumiat e inalore tu às di daàmi un carantan!”, i 
ordenave il sorestant des vuardiis. 
“Ancje se o volès, no podarès fàlu, stant che un presonîr nol à 
nancje un carantan inte sachete”. 
“Ma la leg...”. No rivant a puartàse fùr cuntune rispueste che e 
convincès, il vuardian al presentà il so probleme al comandant 
che a sé volte al domandà al gastalt. 
“Ma sigdr”, al garantì il gastalt, “o pensi jo”. 
No i vignì tal cjaf nuie altri e cussì al disè al procuradér di ordenà 
al zovin di no insumissi. Il cjapitani al spalancà la puarte de cele. 


“Ti ordeni di no insumiàti, se no ti concii il cjàf”. 

Il zovin al slargjà i brags. “O provarai!”. 

Cuant che si distirà sul stramag, une bugade di siums al jemplà 
il so cjàf. A buinore il sorestant dai vuardians dibot al dislidrisà 
la puarte. “Ti vevi ordenàt di no insumiàti e invezit tu tu lu às fat 
inmò”. “O pant che o ai fat siums cetant biei”, al ametè Ademar. 
In ché gnot Gisah, la principesse, lu veve invidàt a fà une 
spassizade tal zardin dal re. 

“Maladet rompicitis, tu saràs metùt sui cocs!”. 

Lis vuardiis lu blocarin, ma ancje cheste misure no improibì 
al zovin di insumiàsi. La gnot dopo e tornà a cjatàlu la princi- 
pesse che, prin di tiràsi dongje dal palag, i de une bussade. Cuant 
che il sorestant des vuardiis al jentrà te sale des torturis, il zovin 
al veve ancjemò une 
muse contente e bea- 
de. “Puar jacobin”, al 
vuacà, “tu continuis a 
discontentà i ordins!”. 
“lo o ai provàt...”, al 
trabascjà Ademar cui 
vues slambràts. 

Il sorestant al tornà 
dal comandant, che 
al le di corse dal 
procuradòr, che al 
domandà udience 
al gastalt. Inalore il 


Disen 
di Oriana Cocetta 

gastalt al ordenà di taià il cjàf al cjaviestri. “Tu sés lat a cirile 
i disè il vuardian. “Il procuradòr ti à cjastiàt e cumò ti taiaran il 
cjaf”. 

“No pues dî che la gnove mi fasi plasè”, al rispuindè Ademar, “ma 
o ai la sodisfazion di vé vQt fat biei siums”. 

Si jere insumiat di gndf de principesse: si jerin butàts tal picul làt 
dal cjiscjel, sot une schirie di stelis. 

“Viodistu, Gisah”, i veve spiegàt, “ché e je la cinture des stelis dai 
trè Rés e ché e je la Bielestele, la caravele spaziàl”. 

Lu strissinarin te stanzie des esecuzions e, cuant che a jerin daùr 
a metilu sul goc, e jentrà di buride la principesse Gisah. 

“Fers ducj!”, e sberlà. “Cemlt olsaiso di taià il cjaf al gno 
astronom personal?”. 

Chei che a jerin li si cjalarin sbarlufîts. “Ma... ma... i ordins...”. 
Just po! No savéso che il re al à dàt ordin di gjavà la tasse sui 
siums?”. 

“No, pardabon”. 

Usgnot passade un agnul cu la spade infogade al comparì al 
re e i comandà di gjava la tasse sui siums; bielzà dal cricà dì i 
bandidòrs a son dadr a bati dutis lis stradis dal ream”. 

Il cjapitani des vuardiis al corè a diliberà Ademar, che al ringracià 
Gisah. “Se tu no tu ti fossis metude di miec, o sarès làt su la 
cinture des stelis dai trè Rés o ben forsit mi sarès pierdùt inte 
Ade”, al disè, “ma no savevi di jessi il to astronom personal”. 
“Di cumò indenant tu sés tu”, e fasè bocje di ridi Gisah. “No ai 
mai stàt tant ben come usgnot passade, cuant che o vin fat il 
bagn tal làt e tu mi as fevelàt des costelazions”. Ademar al pleà il 
cjàf denant di ché maraveose gnove. Biadelore al veve cjatàt un 
lavòr fis e forsit la principesse idedl. 


, 

Diego Lavaroni 


La pantiane balarine 


O? nassùt te cjase dal Vescul Dree Cjasesole, sorenon 
Drigul: al jere un predi di chei dùrs simpri daùr regule cence 
nissune compassion, filà dret e baste. 

Gno nono, tal 1934, al veve comprade une part di cheste 
casermone che a veve un grant curtîl sieràt ator ator cun lobiis, 
cjòts, cuninarie, gjalinars, ledanàrs, di dut po! Il curtîl simpri stàt 
promiscui, un teren di bataie dai Drigui e Bulots, la mè famee! 
Barufis scomengadis par vie di gjalinis e di sbits, lis feminis tal 
curtîl no lavin dacuardi e lis gjalinis dispetosis a fasevin a pueste, 
e a sbitiavin par dut! 

O soi cressQt fra bestiis e sbits, a ‘nd jere di ogni sorte: vacjis, 
cjavai, cunins, gjats, purcits, 6cs, dindis, razis e... pantianis, surîs, 
surisutis di ogni calibri. 

Mi ricuardi di frut lis gnots di apocalìs, cuant che lis pantianis 
a lavin in amòr sul cjast, a jerin come lis corsis dai cjavai tal 
ipodrom di Agnano, un sunsàr di no crodi, di no durmî. 


Tramais 
pes pantianis 


Alore gno nono Tito egno barbe Bulot a tiravin fùr ducjitramais e 
listrapulisparcjapà pantianis, edifat, a’ndicjapaveavondedispès. 
O jeri frut e mi impensi di cheste pantiane cjapade intune 
trapule, no si moveve, a veve i voi picinins che mi cjalavin fis, 
jo i fevelavi, i disevi di cori di gnot, di no fà rumér, di no roseà 
lis panolis, no mi faseve ni pòre, ni riviel, ma a jere grande e mi 
veve impressionat. Gno barbe le à di sigàr inneade e butade tal 
ledan, in chei agns no si butave vie nuie, nancje lis pantianis! 
Ven a stài che in ché gnot mi soi insumiàt de pantiane. Si è 
presentade denant di me plui grande ancjemò di come che le ai 
viodude e mi diseve: “To barbe nol veve di copàmi, jo no soi une 
pantiane, ma une balarine”. Le viodevi vistude cun vistîts di ogni 
colòr, come la int sui cuadris in glesie, mi zirave intor, o ai berlàt 
e mè mari a je vignude a viodi ce ch'al sucedeve: o ai contàt, ma 
mi à dite ch’al jere brut sium e che o vevi mangjàt masse frico. 
Soi tornàt a indurmidîmi e la pantiane a je tornade a dîmi: ‘o 
soi une balarine, to barbe Bulot nol veve di copàmi”. O ai durmît 
pòc in ché gnot, ma la pantiane a je partide sul jevà dal soreli e 
mi soi cuietàt! No ai dite nuie ni a Bulot, ni a mè mari, a vevin 
altri ce fà, no lavin daùr siums di fruts in chei timp! 

La vite a je lade indenant. Cul gno mistîr di teracîr e mosaicist o 
soi làt pal mont un pdc par dut, ancje in Indie; par dî la veretàt, o 
jeri làt par doi motîfs: prime viodi di comprà il marmul blanc dal 
Taj Mahal, la cave a je des bandis di Makrana-Jaipur-Rahjastan e 
dopo o vevi voie di là a preà su la tombe di sùr Cesira Gallina, une 
muinie di Buje che a à fat meracui te zone di Madras-Chennai. 
Naturalmentri in chescj viags cu la vuide si profite ancje di viodi 
i monuments li atòr, ven a stài che dopo la visite des cavis di 
marmul si va a viodi ancje il templi di Karmi Mata. 

Robis di no crodi: al è dedicat a surîs e pantianis! Bisugne gjavà 


scarpis e cjalcuts e cjaminà tra lis cagulis di miàrs di surîs! 
Robonis! 

Nuie, bisugne vé coragjo e là a viodi lis 25.000 surîs che a corin 
par dut, che a mangjin, a bevin e a caghin pardut. Jo no me 
spietavi, ma tré o cuatri surîs a son vignudis a sgrifignàmi i pîts e 
sù par lis gjambis. Alore la int ch'a jere a preà mi ven dongje cun 
mil compliments, come se o ves ricevude une gracie dal Signòr. 
La vuide mi fàs segn di no dî nuie, che po mi spieghe la storie. 
Netats un pc i pîts dal cacan des surîs, si va sù in machine 
e alore la vuide nus conte la storie di ché femine che e è fat 
reincjarnà un reziment di soldàts in pantianis: mi è vignùt un 
colp! La pantiane balarine! A jere jé! 

Diu nus vuardi! Gno barbe al à copàt la Karni Mata, la Mari dai 
meracui! O conti il gno sium a la vuide che, smaraveade, a mi 
spieghe la storie des surîs ch'a mi lavin sù par lis gjambis: al sarès 
un grant segnal di rispiet par me, parcè che o ai vude compassion 
par la pantiane di Bulot e lis surîs dal templi a son vignudis a 
ringraciàmi di vé consolade la lòr parone balarine Karni Mata. 
Lis storiis indianis a son poetichis. Un altri furlan ch'al jere cun 
me si met a ridi: seont lui no vevi lavat i pîts, che a pugavin di 
formadi Montàs e ducj a san che lis surîs a van matis pal Montàs: 
il gno coleghe, nuie poesie! Nome puce di pîts! 

O ai verificat: il bateri dal odòèr dal formadi e chel de puce di 
pîts al è il stes! Bon, al sarà cussì, ma in chel sium de pantiane 
balarine no si à mai fevelàt di formadi e si sa che in Indie a doprin 
la reincarnazion. 

Jo o soi sigùr che la pantiane di Bulot a jere propit Karni Mata 
reincjarnade intune biele pantiane! 


Danilo Vezzio “Bulot” 
Lyon (France) - Furlan di Buie 

S. Agustin di Canterbury 

V. Visitazion de Madone 


Thanatos 


a capele e je plene di int. A son propite ducj: famee e amîs. 
Cualchidun al vai. Cualchidun al cjacare di monadis: cemùt che 
al zuie l’Udin, trop che e coste la benzine. Si trate di un funeràl, 
al è clàr. Al è ancje il predi. No lu viòt in muse, ma al è vistît cu la 
tonie e une cuete viole. Al agjite un turibul in maniere furiose, 
pardabon masse esagjerade, e la stanzie si jemple di incens. Une 
fumate penze e pugolente. O voi dongje dal taulin par cjoli sù 
un pasticin, ma mi inacuarg che a son ducj infestàts di viers e 
moscjis. Mi ven di butà fùr. Cui isal muart? O cîr di fàmi strade 
tra la int, ma no rivi. A son ducj li e mi voltin la schene. Ju clami 
par non, un par un: la mè femine, lis més fiis, mé mari. Lis més 
sOrs. Nol rispuint nissun. Ce manieris sono? No si compuartisi 
cussì! Par rispiet dai forescj. Int che no cognòs, che no ai mai 
viodùt prime. Salacor a cognossevin il muart, e a podaressin 
ancje cjapàse, ofindisi pe malegracie. Mi cjali ator e mi rint cont 
che ducj i paraments de glesie a son fruiàts, maglàts, sporcs. 
Il malstà al cres. A fuarce di sburtadis o voi indevant e mi cjati 
propite dongje de casse. 
Cuant che la fumate si alce, mi inacuarg che chel li dentri o soi 
jo. E o volarès berlà. Propite cuant che il pizighet al siere il tapon 
parsore di me. 
Angelo Floramo 


Hottonia palustris 
erba scopina, fertro, violetta d'acqua 


L' plantis di aghe no son facilis di rimirà, platadis jenfri cjanis 
une vore fissis dai sfueis e des palùts, si che chestis creaturis 
maraveosis, za avonde raris, a son pòc cognossudis. Ma cemùt 
si puedial lassa di bande la Hottonia palustris? O fasaressin un 
tuart a mari nature e a lis sòs creazions plui spetacolàrs. 
La corole candide di cheste primulacie e ven fùr in Avrîl dal vél 
trasparent dal sfuei, de risultive, de roie che e cor planc sot ol- 
nàrs e vencjàrs, tra crots che a cragolin e svuarbevoi che a svo- 
lin. Nus vise che la biele stagjon e je par riva. Viodùt il so habitat 
idiliac, la sò rose e je une laude a la nature, un testemoni de sò 
perfezion, e e varès di jessi un avertiment pal rispiet di chescj 
ambients. 
Inte nestre regjon e vîf par plui te Basse, al di sot de linie des 
risultivis, ma si pues cjatàle ancje tai terens umits di culine, in 
aghis claris, fermis e puaris di nutritîfs. Magari cussì no, la specie 
e je in declin a cause des bonifichis e de sparizion des zonis umi- 
dis, par no fevelà dai cambiaments climatics. 
Ma a noaltris nus plàs imagjinàle simpri in rose, in aghis claris e 
fermis, bessole e lontane dal voli dal om, par concedisi invezit a 
chel dal bosc, a chel dal cierf che al ven a bevi tal lusòr de buino- 
re, o a chel des aganis, che si dan cunvigne par rimirà la bielece 
de Hottonia. 

Alberto Candolini 


Gebaieta sochn 


VV” olt in der Zahre, assbie in oln geignt, in der gelenikhat 
va ainiga vairtage ‘s vòlkh ot getrogn za baian sochn as ot 
erholtet dehame unt geprauchet geign de biderbetikhatn unt ‘s 
ungelikhe. 

‘S ist nou der prauch za baian ‘s bosser, ‘s solz unt ‘s oubas 
bail der Meisse vame Hailigndraikhinichntoge, de khòrzn in 
Liechtmeisstokh, ana zolte proat zan Oastrn unt an pusch 
pluemen in tokh van Inserderliebnvrau ime setember. 

Vur olt in Aufertokh van Inserderliebnvrau ist bòrtn gebaiet ana 
dina ledrana gurti. 

De baibelan ontse an de biegn gepuntn oder unterme gebonte 
ongeleiget. In tokh vame Hailign Giovanni ime giuin ontse 
aufgenumen ‘s taa afn stukhn unt gemochet pelelan mime mehl 
unt baibosser, gedòrtse unt getonse in ‘s gebont van mone ben 
de seint dehingean z’orbetan. D'ont gehassn “Sangiohonsseign”. 
De baibelan ont a gevlikhet unt gerichtet de “peschkelan”, d’ont 
dringeton uliif, boks van gebaiatn khòrzn, baibosser unt bairach 
mite de khinder za pahietan. 


Lucia Protto 
Lenghe saurane (Zahre - Sauris) 


Chest test al è in lenghe saurane. A pagjine 95 e je la traduzion par 
furlan. La foto e presente l’altàr di len te glesie di San Svualt a Sauris 
Disot e i zeuts cul Pan di Pasche (Oasterproat) 


Ogjets benedets 


U n timp a Sauris, come dapardut, in ocasion di cualchi festivi- 
tàt a si puartavin a benedî roubas che as vignive conservadas 
e dopradas cuintri il màl e par prevegni las aviersitàts. 

A è inmò vive l’usance di benedi l’àghe, il sàle laspomas ta Messe 
da Pifanle, las cjandelas ta Madone Cereole (2 di Fevràr), ilpan a 
Pasche e un mac di ròsas pa nativitàt da Madone (8 di Setembar). 
Une volte ta fieste da Sunte a vignive benedete une cinturiute di 
corean che, dopo, las feminas las leavin tas scunas o la metevin 
torn la vite sot i vistîts. La 
dì da Nativitàt di San Zuan 
(24 di lugn) ai cjapavin 
sù la rasade tai pràts e ai 
preparavin balutas impa- 
stant farine e àghe bene- 
dete, las fasevin secjà e las 
metevin tai vistîts dai oms 
cuant che ai lavin atorn pal 
mont par lavòr. 

Las clamavin “la benedizion 
di S. Zuan”. Ai preparavin 
encje i “pèschkelan”, pigui 
cussignei e sacuts cun 
denti ulîf benedet, cere 
das cjandelas da Madone 
Cereole, dghe sante e in- 
cens par travuardà i fruts. 

Tunine da las semences 


Co" che a rivave la biele stagjon a rivave tala Vile encje la 
Tunine da las semences cu la sò valisone di legn. A ere une 
vecjute sclagne di cuarp, vùei ridints tune muse plene di grispes, 
simpri vistide di neri, nere la cotole, neri il grimal di ferande,* 
neri il fazolet da cjàf. Neris encje i scarpets, fòr di une rosute 
rosse recamade sui pontài. A ere cjastelane e a si clamave 
Antonia Colautti, classe 1875. A ere une rivindicule speciàl parcè 
che a no zeve pai marcjàts a vendi pomes, ma semences che 
|é stesse a produseve tal sio grant e biel ort di Molevane. Ogni 
eche? une verdure: radic, argjelut, salate, verzes e ràfs, sedino 
e prezemol, fasòi e vuaînes, cisarons,* covoces e civoles. La 
sabide, dì di marcjàt a Spilimberc, a si plagave denant la Bancje 
dal Friùl in spiete da las beltramines. Tantes domenies inveze 
a ere a Clausîet e a si meteve da piè da la scjalinade da la glisie 
di Sant Jacum. Dongje a tignive l’ombrene e la sportone di 
sgrenes dulà che ai steve a slas tancj gargassuts: las fuarfes, une 
ronceute, un pigul tamîes, une pladinute, un mesut, misurins e 
scartoguts in sorte. E denant di se a poave la valisone di legn 
plene di bossoluts di late cu las semences. La dì dal Perdon 
inveze, sentade suntun scagnut, a si plagave tal cjanton di Snaiz 
in spiete di Vilotes,4 Vianes? e Cjanalines. 


tela di Fiandra 
aiuola 
piselli 
le donne di Clauzetto 
le donne di Vito d’Asio 


UO saWN 


Man a man che las femines ai si faseve dongje par comprà ché 
o ché altre semence, la Tunine a ‘nd meteve un o doi misurins 
tune bustute di cjarte veline. Secont il tipo di semence, minude 
o gruesse, il misurin al podeve jessi un didal, un bicjerin da 
sgnape o un scugjelin da cafè. Pal pi a vendeve semence di 
verzes e ràfs, di menevòlt,5 di sedino e di poro. A ere cetant 
indavidude, oneste e puntiliose. | béguts che a cjapave a ju 
poave belsvuelte tun smoc” dut ingridicàt che a tignive platàt 
tala gofone dal grimal. Se cualchi rancagnine a tirave sul prisi, la 
Tunine a si sustave ma, caschi il mondo, a no molave. A si stigave 
tant inveze se cualchi sdrume di fantagats a si faseve dongje 
par trucài a pueste il comedon e fài svangjilà8 la semence che a 
zeve a messedàsi cun altres semences. Alore sì che la Tunine a 
si discjadenave businantji cuintre: “Pipinots, bacedes, bolders, 
codàrs, vessivos il gjaul a codèz!”. A cugnive alore pierdi une 
biele dade a tamesà dutes las semences. 

Passat misdì, la Tunine, dute siliade ma contente, a si tirave 
dongije la poce dal Nuiarug e uì, sentade sul murut, a gjavave fòr 
da la gofe? un ouf dùr e un panetut che a smoleave cuntun cluc 
di aghe frescje. La Tunine, biade, a ere sì puare di bécs ma tant 
siore di vite. 


Gianni Colledani 
Furlan di Clausîet 


biete 

fazzoletto da naso 
rovesciare 

tasca 


0 0 Ya 


Trebie 


I formentlu vevi za seselàt. E ancje metùts in musse ducji balcs. 

Cun tant di cjapiel, fat, come diu al comande, cun cuatri balgs 
poiàts par sore par traviers. O lavin a distaponalis, lis mussis, la 
matine cuant che al tacave a cimià il soreli, par che si suiassin 
ben. E la sere o tornavin a metiur il cjapiel. Cumò al restave 
dome di bati. Ducj a cjacaravin, in paîs, di chè machine gnove, 
un bocon di machinone par bati. E jere lungje 94 metris, le vevi 
misurade ancje jo cui miei pas, 94, no un di mancul. E largje? 
Largje, po, tant largje che a vevin scugndt slargja lis stradis, a 
pueste par fàle passa. Dome li de strente jenfri la stale dal Rintul 
e il cjanton dal tor no vevin podùt fà nuie par vie che in ché 
dì che a vevin di tacà i lavòrs al neveave e a nissun i smecave 
di metisi in vore sot de néf. Mi pareve ben ben strane cheste 
logjiche de néf cuant che e jere di bati forment, ma no mi à 
vignùt intal cjaf che al podeve sedi un sium. O soi lat a cjalà intal 
cjanton li che al colave il forment dentri intai sacs. E jere une 
buine anade, al butave ben. Biel che o contavi i sacs, la machine 
si à fermade. Mi àn mandat me a viodi ce che al sucedeve. 
A pene che mi à viodt, il paron de trebie mi à fat: “Ssshhhttt!: le 
vin fermade par te, no sta fà nissun rumòr!”. 
“Parcè?”. Cidin complet! “Shssst!”. 
“Ma parcè?”. “Par no dismoviti”. 
“Par no dismovi cui?”. “Par no dismoviti te”. 
“Me?” “Sì, te. Tu és di seguità a durmî. Par scrivi. Di dismot no tu 
saressis bon, no mo?”. 

Laurin Zuan Nardin 


Il sium di gno Pari 


Ti la scrivanie dal studi di 
gno Pari, Enzo, in Largo dei 
Cappuccini a Udin, al è scrit: 

“I SOGNI TI AIUTANO A VIVERE”. 
Cualchi timp indaùr, o pensi cuatri o cinc agns, mi ricuardi di vé 
domandàt a gno pari: “Papà, ce sium che tu és di plui tal cùr?”. 
Lui mi à rispuindQt: “Frut, o soi rivàt a scuasi otante agns e o ai 
fat tantis robis inte mé vite, ma il segret di riessi ben intes robis al 
è chel di falis cun passion e cun entusiasim. E al è ancje une vore 
impuartant di coltivà tancj siums di vari gjenar, par vie che nome 
se si desidare tant un progjet, al si po prin o dopo realizàlu, cun 
tant impegn e cun tante volontàt. Jo o ai tancj siums ancjemò 
inte mé vite, che a rivuardin le profession, il sport e il ciclisim, 
ma il sium che ai plui tal càr e rivuarde le famee, in particolàr i 
toi ffs, che mi sint une vore leàt; jo o vîf chescj ultins agns de mé 
vite cul sium che i toi fîs a puedin realizà i l6r siums! E tantis des 
robis che o fàs vué lis fàs parcè che o vuei lassàur il miòr ricuart 
pussibil dal l6r nono, che al è cirùt di realizà lis fotografiis ch'al 
voleve”. Si pues siguramentri dî che gno pari al jere un realizadòr 
di robis, un om caraterizàt di une grande concretece e di une 
incredibil volontàt di puartà indenant progjets che a someavin 
no realizabii. E in cheste sò capacitàt e à simpri vàt un rol 
impuartant la sò vision inate, magari dome par vie de traduzion 
in realtàt, dai siei siums personài. 


Andrea Cainero 
Furlan di Cjavalì 

Il taramot di gnot 


S° e je une robe che mi à simpri stazàt tant che campion dal 
mont, al è il sium. Ancje cumò che o ai un pàr di carnevài su la 
schene, no ai nissun probleme a cjapàlu. Il fastidi se mai al è di jevà, 
ma no di indurmidîmi. Cuant che mi svanti cu lis amîs dal gno sium, 
mi domandin: “Ma cemlt fàstu? No astu pinsîrs?”. “Sigàr che o ‘nd 
ai”, o rispuint, “ma o torni a pinsirà tal doman buinore”. Se a cheste 
etàt o rivi a durmî ancjemò cussì ben, figurìnsi cemùt che o durmivi 
cuant che o jeri fantat. In ché volte o stevi ancjemò in Svuizare, paîs 
dulà che o soi nassùt. O vignivi in Friùl dòs voltis ad an cu la mè famee 
a cjatà i parincj. Mi visi che in chei agns il ricuart dal taramot al jere 
ancjemò une vore vîf, jessint che a jerin passàts pòc plui di dîs agns. 
Mi contavin di scjalis che a balavin, di cops che a svolavin dal cuviert 
e di cjasis che no jerin plui. 
Sintint chés contis, la pòre si pandeve, ma la curiositàt di sintî 
il taramot e jere grande. Alore ven a stài che une gnot, alc mi 
svee, e chest al è za un grum strani. Dut al tremave tant di capî 
che al jere rivat. Come ducj, o savevi ce che al è di fà in chescj 
moments: al è di paràsi lant fùr cjase. Jo però, intun lamp che al è 
rivàt no sai di dulà, o ai tacàt a fà doi conts. Sigùr che dîs seconts 
a son za passats, la mé cjamare e je al secont plan, par rivà jù a 
plan tiere o ai di fà doi plans e sigùr che a passin almancul altris 
vincj seconts. Mi àn dite che un taramot al dure in medie trente 
seconts. Chest al vùl dî che par cuant che o soi abàs iltaramot al 
pues sedi bielza finît. E alore mi soi voltàt di ché altre bande e o 
soi làt indenant a durmî. E se une dì e à di vignî une altre scosse, 
sperìn che no sedi plui di gnot. 

Giorgio Calligaris 


Cjasa sensa nissun 


Da timps lontans 
Sul fil dal curtîf, 

no è pi blancjaria a suià, 
il disordin al inglot 

li” stanzis da la cjasa, 
la puarta cul clostri, 
tal seglàr ‘na scugjela 
cui fons dal cafè, 

su la piera dal fogolàr 
sinisa sparnissada, 

la panara di rori 

cu la rebalta vierta: 
dut a àn dismintiàt 

il to essi vita e amòr. 


Mari, 

al zira il to spirt 

fra i mùrs di claps 

e il to flàt 

al clama tor la taula: 

ma duta nol è pi 

come i siums che a mostrin 
la vita ch’a no è. 


Dani Pagnucco 


2‘ premi al Concors di poesie “Vittorio Cadel” - Fane 2023 


Il lari scuiart 


U! on al ere a sarvî là di un siòr come famei. Chistu famei, 
ch'a si clameve Gjovanin, al veve un difie: a i plaseve di murî 
il butfr, a lu mangjeve cul pan e parsore al meteve encje un pu’ 
di sucar, simpri di rascòs cuant chi no lu vedeve il paron. Chistu 
paraltri a si ere ‘necuart chi ogni tant al mancjeve butîr, al veve 
encje cualchi suspiet tai riguars dal famei, ma al voleve cjatàlu 
sul fat. 

Une biele dì il famei, golòs come ch'al ere, nol à savùt tratignîsi 
da la tentassion di sgrifignà un mies eto di butîr fresc di latarie; 
par no fàlu viodi a lu veve mitùt, come il siò solit sul cjàf sot dal 
cjapiel. Al ere apene vignUt fore da la cjanive, cuant ch'al scontre 
juste il paron; al fà fente di nuie, ma il paron, prusumant chi lui al 
fos il lari, a i veve fat la paisse. 

“Gjovanin, dulà vatu cussì di corse?”, al dîs il paron. “| eri juste 
ch'i zevi in sercje di te”. 

Il famei al è vignùt ros come li’ boris dal fouc e, fasintsi coragju, 
a i rispunt: “Siòr paron, i ài primure di Zî a ciase”. 

Ma il paron al insist. 

“Ven ca tal cjalt vissin da fogàr, ch'i varès di dîti alc”. 

Il famei, a malincòr, al ubidìs; il paron alore al fà sintà Gjovanin 
vissin dal fouc e a i dîs: “Gjovanin, al è un toc di timp ch'a mi 
mancje simpri butîr. Sàtu alc, tu?”. Il famei, doventant simpri pi 
ros, al rispunt un pùc barbotant: “Jo..., jo siòr paron, no sai nuie 
di chisti” mancjansis, par me a è ‘ne nuvitàt”. 

“Va ben, Gjovanin, ti cròt”, al dîs il paron. 

Intant il cjalt al scomense a fà il siò efiet. Gjovanin, sintint il butîr 


ch'al scomenseve a disfàsi, al voleve gjavési di chel berdei. 
“Siòr paron, se nol à altri di dîmi jo i zarès a cjase”. 

Ma il paron, duro, a lu tignive li aposte: “Gjovanin, mi pàr chi ché 
vacje bise a son tre dîs ch’a no sta ben. Se àe?”. 

E Gjovanin: “Siòr paron, no sai”. 

E il paron: “Gjovanin, i àtu dat di bevi a la cjavale?”. 

“Sì, siòr paron”. 

Tal mentri il butîr al scomenseve a vignî jù pal sorneli di Gjovanin, 
ma il paron ch'al veve ormai capît chi Gjovanin al sudeve... butîr, 
a dîs: “Gjovanin, mi pàr chi ti sudis tu, se atu?”. 

E Gjovanin, ch'al veve za capît di jessi stàt scuiart, al dîs: “Siòr 
paron, no sudi jo, al è il butîr sot il cjapiel ch'a si disfe”. 


Benvenuto Castellarin 
Furlan di Roncjis 


Butîr fresc di latarie che tal cjalt al si disfe 


Une cjaminade, ator ator... 


Ci che o ai un moment di timp, mi plas là a fà une 
cjaminade inte campagne. 

Ancje îr o ai fat cussì, o soi lade vie cul me cjan Jago, che mi fàs 
compagnie, o sin làts pai cjamps dadr di cjase mé. O vevi voie 
di là viers il Cormòr e cjaminà dilunc da la sò spuinde e cussì o 
ai fat, ce biel cjalà la nature che si svee in Primevere e i animai, 
velu un sghirat e là une bolp che e cor pai cjamps. O tachi a tornà 
viers cjase, ma a un ciert pont al è alc che no mi torne, no viòt 
plui la strade che e va viers la mé abitazion. Forsit, sorepinsîr, 
no le ai viodude, ma mi somee strani, o voi ancjemò plui sù e no 
cjati nancje une seconde strade che e va simpri viers cjase. 

O scomenci a vé pòre, il cjan invezit nol à fastidis, a lui i baste 
sei in compagnie e là ator, jo o soi che o pensi a ce che o ai di fà 


Un troi par une 
biele cjaminade 


par vignî fùr di cheste brute situazion, ma no cjati rispuestis. Mi 
cjati contornade di arbui che no ti lassin viodi lontan, mi ven di 
pensa di jessi lade fùr cul cjàf, ma se o pensi mi visi dut e mi visi 
ancje cemUt che e je la strade, duncje o cròt di sei a puest, no 
sai plui ce pensà. 

O cîr di stà calme, o cjol il celulàr tal russac, no lu cjati, mi impensi 
di vélu poiàt su la taule e li al è restàt. O sin a puest, cumò ce 
fasio, no rivi plui a pensà, o fas un altri zîr, ma nol cambie nuie, di 
li no si va fùr. Intant ancje il soreli alscomence a là jù, no sai plui 
a ce sant avodàmi, mi senti parsore di un tronc distiràt, mi met 
lis mans tai cjavei, mi ven voie di vaî, e je une brute situazion, 
no viòt une surtide. In chel moment o sint la vòs dal om che mi 
clame, al è che mi cîr, par fortune, i rispuint e i dîs di restà un pòc 
lontan, parcè che no sai ce che al sucét se al ven achì, ma nol sint 
e al rive di corse. 

Come che al è dongje, la strade che al à fat e je sparide daùr dai 
arbui. | conti dut, nol vùl crodi e alva a fà un zîr e si rint cont che 
O ai reson, nol sa nancje lui ce fà, dopo i ven sù di cjoli il celulàr, 
par fortune no lu à dismenteàt, al vierg il navigadòr che o doprìn 
in mont, al cîr la nestre cjase e mi dîs di ce bande che o vin di la. 
E je dure rivà a passa jenfri i arbui ma planc planco rivìn e, come 
par magjie, o tornìn a viodi la strade che e va viers cjase e in curt 
ancje la nestre dimore, o sin rivàts a saltà fùr, ma ce vitis! 

O cirìn une spiegazion, ma no je. O torni a sintî la vòs dal gno om 
che mi clame, ma se al è chi cun me... ah, al è vignùt a sveàmi, 
mi soi insumiade, ce sium strani, dut cas, par no sbalià, cuant 
che o torni a cjaminà, o voi di un altre bande e o puarti vie di 
sigOr il celulàr. 


Daniela Schiavon 


Ti tiri il calamàr 


| n paîs nol jere cristian che nol ves il sorenon, ancje tantis fameis 
e jerin cognossudis cul sorenon. Tant che al capitave che un 
forest, se al domandave di un o di une famee cun tant di non e 
cognon, si sintìs rispuindi cuntune domande: “Sorenomenàt?”. E 
se chest nol jere a cognossince dal sorenon, al veve il so biel cefà 
par fà capî cui ch'al cirive. 

Sui manifescj che e picjavin par fà savé di un che al jere passàt a 
miòr vite, e zontavin al non e cognon il sorenon de famee e chel 
dal muart. A scuele tra fruts e nassevin i sorenons che e jerin 
leàts a un mot, ae ande, ae pose, a un fatarel e v.i. 

Pes fameis di solit il sorenon al servive par dicerni lis fameis 
che e puartavin il stes cognon, o chei che e rivavin di altris paîs: 
e vignivin segnàts cul non de zone di dulà che e rivavin, come 
cjargnei, bassarots, sclàfs, padoans e v.i. 

In plui cetantis voltis al capitave che il sorenon al jere dopràt 
ancje in famee, tant che il lòr vér non lu cognosseve nome 
l'anagrafe dal comun. 

AI sucét che le mestre e veve dat ai arléfs i compits par cjase: 
ducj e vevin di puartà une conte sul rapuart o afiet che chescj e 
vevin cun cualchi animal. 

Le mestre e je restade di stuc a viodi che ducj i arléfs e vevin 
scrite le conte. E ce contis!. Ducj e vevin afiet par cualchi 
besteute: cui pal cjan o il gjat, altris pai ucieluts e bestiis di curtîl 
e altris pal cjaval. Le mestre dopo véju lets e corets, ju à puartàts 
in classe; a ognidun e à tornàt le conte corete cun tant di vòt 
fasint i preseaments. 


Si jere tignude in man le conte di Zuan che a so mt di viodi 
e jere cussì biele che e meretave di sei scoltade di ducj e si è 
metude a leile. 
Zuan al veve contàt il so afiet pal canarin, regalàt dal nono. Al 
veve scrit che ogni buinore si faseve tirà jù le scjaipule, le poiave 
sore le taule, le netave, al cambiave l’aghe dal bussul, i meteve 
mieze bale di ùf dùr e il mei te Mangjadorie dopo vélu spacàt par 
che il canarin nol fasès fadie a cricalu. 
Par chest l’ucielut al someave cussì content che si meteve a 
cjantà ancjemò prime che al tornàs a picjà le scjaipule. Zuan al 
jere forsit l’unic de clape che nol veve un sorenon. Il Bat al à 
cjatàt di ridi sul spacà il mei al canarin scomengant a cjangonà 
Zuan disintji: “Spache mei!”. Chel al à fat orele di marcjadant 
fintremai che, stuf di sintîsi conoià, si è ziràt par visàlu che se 
no le finive i varès tiràt il calamar. Nol veve finît che jù une altre 
conoiade cun bocjate. 
Zuan a tignì fede ae peraule: prin che al sieràs le bocje, je veve 
bielzà jemplade di ingjustri. Bocje plene, dut sclipignat, lui, par 
tiere, dut il banc e chei dongje. Le mestre, un diaul par cjaveli, ur 
dîs: “Doman o vés di vignî a scuele compagnàts”. E cussì a cjase 
e àn cjapàt ancje un biel guano. 
Zuan di chel dì al fo par simpri clamét e cognossùt come spache 
mei. 
Carlo Zanini 
Furlan di Colorét di Montalban 


L’altri vin 


C HH NO pi è la formule molecolàr dal 
3 e) o glifosato, un potent diserbant 
dopràt in lunc e in larc cun pocje e necessarie atenzion. A chest 
invasòr no i coventin dai trois framieg des culinis e lis valadis. 
E nol invàt il Friùl, ma un pigulut Friùl: une idee e une storie 
tignudis dùr a 14.000 chilometris pe ustinazion di chei che 
ancjemò a continuin a sostignî lis lidrîs e une lenghe, fasint la sò 
identitàt cun ce ch'a produsin, dì daùr dì, ancje sintintsi a voltis 
tal mieg dal desert. 

Chest invasòr no lu puartin cjavai ni cjars, lu puarte il vint, e 
l’esercit di monoculturis cence storie contadine. E al fàs che lis 
vîts no frutin. 


Pompe 
par solfato 
e diserbants 

Edgar, amì di simpri, al à vîts e al fas il so vin no par ricevi un 
sussidi, o parcè ch’al vàl inmaneà une marche snob, o par 
partecipà aes fieris: lu fas par che al vùl continua a falu. Parcè 
ch'al ven di chés fameis che lu àn fat fin dal 1878. Tant che al va 
indevant a fevelà la lenghe ch’al à cjapàt sù a cjase sò. 

Parcè che cuant che si cjate cun la int, i pls di fàur cergà lis 
diviersis varietàts che al fàs. O cemùt che al è vignùt di bon il 
salam fat a cjase s6. Parcè ch'al sa che la miòr cubie e je ce che e 
zonte chei savòrs cul fevelà te lenghe dai siei vons. 

Edgar al proteste, al indure, si riunìs. E la rispueste e je simpri 
ché: «Lis vîts a son avonde chilometris lontanis». Tant che se il 
vint si podès ferma. Come se lis monts e lis valadis bassis di chel 
Friùl a saressin stadis buinis di fermà lis invasions. 

“Ce impuartino chés pocjis uis no certificadis che e rive a produsi 
une famee?”. Salacor si domande un funzionari responsabil di 
sint par assum il reclam di chei ch’a laran a pierdi i siei vignài. 
“Parcè no cumbinaiso di fà une produzion plui vantazose par 
cambià la machine, par mut di dî?”. 

AI salte fùr che Edgar al è furlan — pardabon furlan — ancje se nol 
à podùt ancjemò cognossi ché tiere. No dome al difinti vignài, al 
difint ce ch’al è, al fàs sorevivi la sò culture, biel lavorant, fasint. 
In Argjentine, a 14.000 chilometris dal origjin, lontan di dulà ch’a 
son vignùts a fondà un paîs 145 agns indaùr. 

Chel paîs vuè si clame Colonia Caroya. Dulà che simpri si è fat vin 
a cjase. Jenfri tantis altris robis e no usant il glifosato. 


Zorg Cesaratto 
Furlan imparàt al Cors inmanedt 
de Sociedad Friulana di Buenos Aires (Argjentine) 

SS. Prins martars de Glesie Romane 


Fieste de Republiche 


Sacratissim Cùr di Jesù 


La tigre su la terace 


L' sai che e je li. Su la terace de cjase li che o soi cressùt. Il 
puest plui sigùr dal mont. La terace e je lungje e e coleghe tra 
di lòr la puarte barcon de cusine e ché dal studi di gno pari. Daùr 
des tendis che si sglonfin cul aiarin cussì dolg o rivi a ricognossi 
la sò sacume. Lungje, fusade, menagose. E podarès someà a un 
gjat, ma e je masse stagne. Si sa, lis ombris a puedin ingjanà. 
A ridusin o a slargjin ogni robe. O ai di capî ce che al è, parcè 
che restà cussì, tal dubi, nol fàs altri che incressi chel sens di 
conturbie che aromai mi à cjapàt e no mi bandone plui. O tiri 
flat cun simpri plui fadie. Il gno asedà al devente un rugnà. Un 
sun bas e profont che, mi visi cun disperazion, nol ven di me, 
ma di chè ombre, che cumò e è tacàt a là indevant e indadùr, 
cun agjitazion menagose. No pues plui stratignîmi, cussì o pari 
in bande une des déòs tendis: une tigre! Ve che e je. Un felin 
grandonon, cu la code e lis gatis lungjis, sgrifis spropositadis e 
voi plens di sanc. E je crufuiade propite a mieze strade, tra lis 
dòs jentradis. O soi sigàr che tal stes moment che o rivàs— ma 
rivaressio? — a sierà une des dòs puartis, la bestie e saltarès 
di buride su ché altre, fasint un magalizi di me e di dute la mé 
famee. O cjapi une decision. Al sarà ce che Diu al volarà. Ma mi 
salve un gnauleg. 

Angelo Floramo 


Limniris sibirica 
giaggiolo siberiano 


garofui a son i protagoniscj tal palc di sene dai nestris zardins, 

nancje discuti. Ma se o frecuentìn i teatris naturài dal FriQl, la 
lòr primazie e je contindude de concorence dai zîs e des spadis. 
E cuant che il breàr al devente pesant, imbombît, torbòs, cence 
ossigjen, alore dutis lis corolis si plein a riverî la Limniris sibirica. 
Elegant, cuntune gracie uniche, e da sù jenfri cussins di muscli, 
e riclame la atenzion tant che un balarin iluminàt des lùs dal 
spetacul. 
Par rimirà chest Rudol’f Nureev che al bale sui palùts furlans, di 
Tarvis fin ae Basse, bisugne meti sù i stivài, saltucà fin a la platee 
dai zoncs e cjalà di dongje la creature maraveose rivade dal frét 
de Siberie. 
Cun di fat, al timp des glaciazions a son rivadis dal nord gnovis 
speciis vegjetals, e cualchidune e à cjatàt bon stà ancje dopo dal 
ritîr dai glacaàrs, in zonis frescjis e umidis similàrs a chés di origjin. 
La Limniris sibirica e je un regal de ultime glaciazion. 
Ancje tes culinis morenichis furlanis, tra San Denél e Feagne, tes 
tieris umidis, modeladis dal grant glacàr dal Tiliment, sul principi 
dal Istàt o podìn rimirà il princip balarin e riverîlu fasintji une 
biele fotografie, parcè che se lu cjapassin sù, nol podarès plui 
balà e noaltris o varessin di spietà une altre glaciazion, miàrs e 
miàrs di agns, par tornà a viodilu in FriQl. 

Alberto Candolini 


Sudîri, il paîs dal len 


Gil al è conossùt in dut il Friùl pa sò produzion di mobii e 
pa grande sapience e bravure dai siei marangons. Une volte 
las lòr buteghes a erin sbarnigades in dut il paîs ma ancje tas 
frazions di Prioule e Nearies. 

Il savei al vignive simpri tramandàt e intai secui mans di mistîr 
àn prodot tantissimes maravees. | marangons, dropant seons, 
planes, scalpei e sgoibies di divierses misures àn segnat spes 
i moments di passag inta vite das persones. Scunes di noglàr 
par nigulà i frutins, burò par tegni denti il coredo das fantates, 
cjamares par tacà une nove vite da maridàts. Po dopo prucs par 
poà i pîts, treipîts par molzi, cassepanches cun disens scavàts 
tal len cuntune art antighe. Roses, ramaces, foes e muses di 
anemài: ricams che il timp nus pant in ore di voi. Ta cusine la 
gratule, la panarie, la cassele dai lens e la bancje dal fogolàr che 
par tantes files à compagnàt la noste int. 

Il savei fà dai marangons al podeve mudasi in passion, come 
tal cas di Straulino Gaudenzio (1905-1988) che par dute la vite 
al à intaiàt e metut adun il so amat presepio, chel che ducj a 
conossin come il “presepio di Teno”, un pigul museo etnografic 
che al è deventàt un dai simbui par Sudri. 

Las buteghes a erin il vér mont dai marangons. Il banc in prin 
plan cu la smuarse, ducj i imprescj in ordin, las sissules e il sitic 
che a cuvierzevin il paviment e ta l’arie chel bon profum di len 
taiat, di peis, di bosc. Las ores di lavòr no si contavin, a contave 
dome la sodisfazion une volte finide l’opare e la maravee intai 
voi di chel che la veve ordenade. 


Dal pigul dai personagjos dal “presepi di Teno” sin rivàts a jodi 
il savei fà di artiscj di dut il Friùl ancje intun presepi plui grant, 
deventàt par Sudri il simbul dal Nadal 2022 in dut il mont. 

Ta place di San Pieri, denant dal pape, a no erin nome las 
statues e il grant volt in len, ma si jodeve soredut il savei fà dai 
marangons, rivàt a nou dai nostis vons che mai varessin crodùt 
che, in gracie dal len, a saressin rivàts fintremai a Rome. 


Manuela Quaglia 
Furlan di Sudri 


Le QI 

Particolàr 

dal presepio 

di Sudri in Vatican: 
la pastore, la frute 
e il marangon 
(foto 

Stefano Piazza) 


L’ort da las dòs Maries 


C° pi ce mancul ducj i orts di Duminisie ai ere ben rancuràts 
e plens di ogni ben di Diu. Ma a ‘nd ere un, tala Fratuce, 
dongje la Cjarande di Nelin, che a mi pareve il pi biel di ducj. AI 
ere chel da las dòs cusines Del Missier, Marie Materie e Marie 
Batilin, mé none. 

Denant che a rivàs la zuligne ai lu butave in musse, in mùet che la 
glace a copàs i baus di scusson.? Passade Pasche, cul prin cliput, 
ai cumingave a voltà e a incjerà il ledan di vacje ingrumàt vie par 
l’Unvier. Man a man che ai sirucave, ai butave sore pugnasses 
di cinise. Ai veve pur lassàt det i vecjus: “Cun miserie di ledan e 
sence potasse la racuelte a no sarà mai grasse”. Cul riscjelut di 
fier ai frugave i grops e ai vualivave las eches par semenà salate e 
radic che po ai cuierzeve cun sacs e pecotats, che ai no vignès a 
sgjarfà chei sacraboltàts di mierlis. Intant Meni Bai, l’om di Marie 
Materie, un vecjut ferbint? e inzegnùes, al veve placàt tal miec 
dal ort un pipinat avonde brut cuntun campanelut in man, che a 
bastave une bave di arie par fàlu dindinà. Dal moment che l’ort 
al ere grant, Meni, soredut cuant che al ere da meti las patates, 
al clamave in aùt doi fradis, il Dino e il Mondino di Bocjonarie. 
“Ma parcè doi?”, a i domandà la femine. “No sastu che chei 
di Midun — al spiegave Meni — ai fas pi in doi che in un!”. Me 
none, da Ampuegnes, a mi puartave tala Fratuce a sachemulin 
parcè che eri encjemò curtut di gjambe. Meni, intant, al ere stàt 


® larve di maggiolino 


2. dinamico 


sot Gjai a fà cuatri bieles cjames di raclis di noglàr, a ju veve 
spicats e plantàts a fuarce di brags lunc las cuieries. Par che a i 
no vignès la raclarie,* ogni tant al si fermave a pausà e a tirà une 
presute di Zanziglio. Une volte jo i domandai: “Meni, ma a ce 
distance bisugne tignî i raclis un dal altri?”. “La largjece di un cdl 
di vescum”, al mi rispuindè ridugant. 

| prins di Mai las Maries ai faseve dòs busutes da piè di ogni racli, 
une denant e une davòr, e ai mi lassave meti il fasolut. Ai meteve 
encje vuaines, verzes, menevolt, redreps” e civoles. Pumidoros 
no, a no si usave. Par fà cressi ben i cisarons, Meni al zeve a fà las 
buarzutes? di cuarnolàr tala Mont di Raunie. Al ere ormai Zugn, il 
soreli al sclopetave e bisugnave tignî dut bagnat doprant l’aghe 
plovane cjapade tune brentute. 

Cualchi femenute come la Santine e la Manderute ai passave, ai 
cjalave e ai laudave e po, biades, ai tornave sot sere... a toli alc 
par fasi une mignestre. Intant il cjampanîl al bateve misdì. Meni 
alore al lassave dut disint: “Mezogiorno pane al forno, se el xe 
coto damene un toco” e a si inviave bel belu viers cjase sù pal 
troi da la Cjarande. 


Gianni Colledani 
Furlan di Clausîet 


3. mal di schiena 
spinacioni 


5 rametti sfrondati 


Scarpis 


M' in ché dì, sore sere, lis vacjis a vevin une sbisie intor, di 
no podé paràsi. A vevin une robe di dîur al cjaval, une robe 
cussì impuartant, che ur pareve che chel nol rivàs mai. A pene 
che a sintirin i gucui sclopetà sul pedràt, a tacarin a vosài che il 
paron al veve compràt un par di scarpis gnovis. Scarpis neris di 
corean, la ponte cuadrade e une rincje lusinte bande di fùr. Po 
ben, e alore? E lis vacjis, alore dai e dai a mutivà che il paron al 
veve i siei agns, che dificil che al rivàs a fruiàlis, chès scarpis. Po 
ben, e alore? E alore al varès scugnùt lassàlis a cualchidun, a cui? 
Se nol veve fîs? Ah! Ah? Nol à fîs? No, nancje un. Il cjaval al spicà 
lis orelis. Une idee e slichià dentri intune orele e e lè drete a 
impiràsi inte materie grise, che le veve bondante: invezit di chei 
fiers che i meteve il maniscalc, nol saressial stàt biel vé un biel 
pàr di scarpis, insom di chés gjambonis? E lis vacjis dome in chel 
a si rinderin cont che a varessin fat miòr a no aîi nuie al cjaval: 
ancje a lui i veve vignude la stesse idee di lòr, che volevin platà 
chés brutis ongulatis dentri intun corean neri... uhm, ce biele 
pensade! E no tàchino a pitufàsi a cui che i saressin tocjadis chés 
scarpis. O vin né dirit, par vie che... No e po no, no, po! Mi tocjin 
a mi! Cuant che il paron al vignì a murî, al fo il cjaval il plui svelt 
a paronàsi des scarpis. E lis vacjis a restarin cun tant di nàs. Ma il 
cjaval nol veve pensat che lui al veve cuatri catis e che lis scarpis 
a jerin nome dòs. Ce maniere fa? Dutis dòs devant? O daùr? O 
une devant e une daùr? | domandà ce maniere fà a un gjat e a 
une bolp che a passavin par li. 


Disen di Annalisa Gasparotto 


“Eh... tu às di metilis inte tiere. Par che a si doplein. No fasevial 
cussì il vuestri paron cui grans de blave o di forment, o di 
vuardin? Però i val savàt cual che al è il teren adat, mighe no va 
ben cualsisei strop, ve! O savin ben nò!”. 
Ma al si fasè dongje un mus: “Ma ce fàstu, cjaval mat, matùs, 
matussat? Tu vàs a fidati di chei doi lì?! Scarpis inte tiere! Ma 
séstu fr cul casselot? Damilis ca a mi, puar badascul, che o 
cognòs jo un bràf cjaliàr che al ti fàs un pàr compagnis in cuatri 
e cuatri vot!”. 
E vie lui il mus cu lis scarpis. 
No si à mai savdt plui nuie di chés scarpis. Salacor chel mus nol 
jere un mus, va a savé! 
E al è dibant cjalàmi i pîts a mi! Sì, o ai intor un pàr di scarpis 
neris di corean, la ponte cuadrade e une rincje lusinte bande di 
fùr. E e je ancje vere che a scuele o jeri un mus. 
Ma no us permet di pensà che chel mus o sedi jo! 

Laurin Zuan Nardin 


Storia suceduda tant timp fa 


V conti ‘na storia ch'al è fadia a credi, ma ch'a è veramente 
suceduda e par chela soi propiu chi a contala. 

Un dopu de misdì de na dornada cialda in plen istàt, sen in tanti 
del paèis drenti la ostaria. Meni, ch’al è puòcia passiòn de lavorà, 
al va drenti par bevi un cuarto de vin bon e rivà a distudà un 
puoc la seit. Ulì, drenti in ostaria, pa la stessa reson al era ancia 
so misièr Berto, ch'a nol veva nissuna simpatia par Meni, par la 
puocia vuoia de lavorà de so denero. 

Apena drenti de la puarta, Meni al vet so misièr Berto sintàt in 
ta un cianton e che par stuthigàlu al ghi domanda: “Satu chi che 
soi mi?”. 

Meni, meraveàt pa la domanda, al ghi rispunt: “Voi siete mio 
suocero”. 

Ma ‘| misier, plen de fastidi par ver vist Meni, om cun puocia 
vuoia de lavorà e a che l’ora lì in ostaria al ghi siara la bocia di- 
sint: “Mi soi el pare de chela santa femina ch'a te mantèn, intant 
che ti te va a tordeon da ’na ostaria a che l’altra”. 

Meni, dopu chisti peroli, al se sint ufindùt e al va fuora dala osta- 
ria plen de vergogna, rovàn in tal muso, thentha ver distudàt la 
seit ch'al veva e barbotànt: “Se ‘| veciu al ves la me seit, al vivès 
cu ‘na femina coma sò fia e co ’na gran vuoia de bevi un got, a 
nol me disarès cheli robi li”. 


Leonardo Brosolo 
Furlan de Banie (Baniòt) 


Presince 


Tu tu sés stade 

e cumò o stoi jo. 

Tu tu no ds dubitàt 
e cumò no dubiti jo. 


Intun troi di rive sù 

tu mi ds sapontàt. 

No ti sintis par dibant 

Se cumò tu tu sés, 
puartadore de necessitàt. 


Concedimi jessi presint 
tant che ti ai lassét jo. 
Anìn un cun chel altri 
Che o rivarìn fin insom, 
cemÙt che o sin partîts 
ducj i doi in chest mont. 


Leonardo Atilio Giavedoni 


3 premi al Concors di poesie “Vittorio Cadel” - Fane 2023 


I noms das notes musicals 


Mi lu saveiso di dulà che a nassin las notes musicals? Lu 
saveiso cemùt che si clamin? Do, re, mi, fa, sol, la, si. A 
è la scjale musicàl e cheste a è la prime di tantes. A podìn cu 
las notes esprimi ducj i nestris sintiments: la gjonde, la tristece, 
la malinconie, l’alegrie, cui struments o cu la vòs, di bessòi o 
insieme dai nestris amîs. Cjantà al fàs ben, e si pos cussì ancje 
imita il cjant dai uceluts, i sunòrs da nature. Si pos fà di dut cu 
la musiche, di gracie, par l’apont, as notes musicals. Ben po, lu 
saveiso alore che i noms das notes musicàls a nassin propite chi 
da nò? Sì, achì da né in FriQl, pensait. Di dut il mont che al è 
cussì grant, propite in Friùl, a cjase nestre, a son stàts inventàts 
i noms das notes musicàls. Di là veramentri orgoiòs, a si doprin 
dapardut! Cemàt che e lade alore cheste invenzion? Tant e tant 
timp fa, plui o mancul mil e tresinte agns fa, a Cividàt, che alore 
si clamave Civitas Fori lulii, il cjàflùc dal ducàt longobart dal Friùl, 
un muini, insome un frari, om di glesie, ma ancje grant storic, 


Une miniature 
dal Salteri di 
Sante Lisebete 
tal Museu 
Archeologjic 
Nazionàl 

di Cividat 


poete, scritòr e music, che di nom al faseve Paolo Diacono, un 
biel dì, par scrivi un imni, une poesie, al invente cence neancje 
savélu lui, il nom das notes musicàls. 

La poesie la veve dedicade a San Giuan, sant protetòr di tante 
int, e ancje, come Sante Cecilie, dai musiciscj, e ancje sore, dai 
costrutòrs di struments musicài. Duncje, scrivint la poesie, al 
invente il zùc che ogni inizi di rie, di viers, al veve di tacà cuntune 
silabe e la prime e je UT, che e deventerà il do. Par latin, cussì a 
recite: 


Ut queant laxis 
Resonare fibris 
Mira gestorum 
Famuli tuorum 
Solve polluti 
Labii reatum 
Sancte lohannes 


Chel Sa al deventarà un Si. 
La poesie voltade par furlan a sune cussì: 


A fin che i tiei adulad6rs | a puedine cjantà cun vés libare | 
las meravees | das tés azions, | cancele il pecjàt | dai l6r 
avris impùrs, | o San Giuan. 


Ben, al sarà un altri muini, Guido D’Arezzo, un Toscan, cualchi 
centenàr di agns dopo, a dropàle cheste poesie intun so libri, par 
spiegà ai siei arléfs cjantòrs las primes regules di chel biel zùc 
che al si clame musiche, cu las notes musicals che a dropin inmò 
ogni dì: Do Re Mi Fa Sol La Si. 


Alessio Screm 
Furlan di Paulàr 


Il sium di Orietta 


S clamave Rita Pischiutta, ma par ducj e jere Orietta. No mi soi 
mai ponude il probleme dal parcè: par me e jere mé none, 
e vonde. E jere a stà a Vilegnove di San Denél, e jere restade 
vedue e la sò fuarce e jere la ligrie: e rideve simpri, e jere simpri 
contente e e cjantave di buinore fin di sere. No jere siore e chest 
i veve insegnat che la fantasie no costave: jè si insumiave a voi 
vierts... Jo no fidavi la ore che al vignìs l’Istàt par podé là a passà 
lis vacancis li di jè, ancje se gno pari nol jere masse content, 
parcè che jé e tignive lis vacjis e lui al veve pòre che o las te 
stale e che cualchidune di lòr mi molàs un pan. Lis vacancis a 
svolavin a fuarce di là a puartà il lat cu la biciclete, cjoli il sîr pal 
purcit, gjavà sarosine tai cjamps e fà une corse tal Tiliment cu la 
biciclete. Ma la robe pui biele e jere cuant che al sunave misdì 
che o levin tal curtîl, sot dal cacàr, là che o gustavin nome jo e jè. 
None no jere par nuie une brave coghe, ma li di jé pan e formadi 
nol mancjave mai. Dopo gustàt si distirave su la sdraie in zardin 
par fà une polse. Prime di sierà i voi e cjalave il cîl e cuant che 
e viodeve la strisse lassade di un avion e tacave a dî: “Une dì 
o vin di là a Parîs cul avion” e dopo e tacave a ronceà e e leve 
indenant fin tré. 

No veve la television, cussì di sere si lave inte cjamare adore e, 
dopo vé fat sisin (come che e diseve jé) tal urinàl che al jere sot 
dal jet, e tacave a sumiàsi a voi vierts e mi contave dal lus di 
Parîs... dai cafés... de Tour Eiffel... e dopo si indurmidive di bot. 
Tal an 2000 mé none e à finît 80 agns e jo, ricuardantmi dai siei 
siums, i ai regalaàt un viag a Parîs: o saressin partidis jo, jé e sò 


fie, ven a stài mé mari. Ducj mi àn dite sù di dut parcè che mé 
none e jere stade operade a un ombul e e cuetave; cun di plui 
e scugnive cjamina judantsi cu lis crogulis e no varès mai podt 
frontà un viag di ché fate. Alore o soi lade li di Cividin a San 
Denél, o ai cjolt a nauli une cjadree cu lis ruedis e o sin partidis: 
svol diret Vignesie-Parîs. 

O vin ziràt la citàt a lunc e a larc, sù pe Tour Eiffel fin in ponte e 
no contentis dentri a Eurodisney... In sumis, un sium! Chei cinc 
dîs a son passàts tun 
lamp, o sin tornadis a 
cjase strachis ma soredut 
contentis. Une setemane 
dopo une femine mi 
cjate e mi dîs che il predi 
al à contàt in predicje 
che Orietta e jere stade a 
Parîs e che e jere tornade 
cetant contente, stant 
che biadelore il so sium 
si jere fat vér, ma che e 
veve une uniche robe 
che i mancjave: no jere 
rivade a là a fa sisin sul 
avion! 


Keti Michelutti 


In vacance a Parîs 


Un al fà par un 


| ere juste sul timp di sapà la blave e un on e une femine da 
la Basse furlane a vevin distinàt di zî tal cjamp a fà il lavòr, 
ma propit in chel dì alonaiveve capitàt afàr urgjent. Cun di pi in 
ché zornade al ere marcjàt, e l’on al varès ence altris afàrs. Alore 
l’on a i dîs a la femine: “Femine, va vie tu, intant, a scomensà 
il lavòr, jo i vai a a fà l’afàr e al marcjàt, co ven a cjase i fai ‘ne 
bocjade di mangjà e po i ven ‘cje jo tal cjamp cul gustà e po i 
sapìn insieme”. 
“Sì, jo, on, ch'i vai”, a i rispunt la femine. 
Mitude la sape su la spale, a scomense la strade a piè, parsè che 
‘ne volte di bicicletis nancje sumiasi. Il cjamp al ere lontan e ‘ste 


femine, co rive su post, a ere za strache e dute sudade; po, co viòt 
chistu gran’ metadon di blave di sapà, a pense ben di sintàsi tal 
fresc sot di ’ne plante par fàsi passà la strache; par dî | vér a veve 
ancje un pucje di reson: no si podeve scomensà a lavorà stracs. 
Al passe un toc di timp, ma la strache a la femine no i ere 
ancjemò passade, e po a si steve cussì ben tal fresc... Cjalant 
viars il metadon da la blave a diseve cussì: “Par chiste i vai, e par 
chè altre i torni; par chiste i vai, e par ché altre i torni...”. 

Intant che a diseve cussì, il timp al passeve e al ere vignùt misdì. 
Cuan’ che l’on al rive tal cjamp partant il gustà, la femine a ere 
’cjemò sintade al fresc sot la plante. Lon, apene ch'a la viòt, a i 
dîs: “Com'ee, femine? | àtu za finît di sapà, ch'i ti sòs sintade tal 
fresc?”. 

L’on al cjale miòr e al viòt che ‘| lavòr al ere ’cjemo di scomensa. 
“Ma dì po femine, no àtu nancje scomensàt a sapà?”. 

“Se vutu, on”, a dîs la femine, “prin di dut i soi rivade tal cjamp za 
strache e po i ài scomensàt a contà li’ jechis, no finivi pi di contà, 
e po co li’ ài vidudis cussì lungjis, cun ché strache ch'i vevi, i ài 
pensat ben di sintàmi tal fresc, e stant li i disevi: par chiste i vai, 
e par ché altre i torni; par chiste i vai, e par ché altre i torni..., e ‘| 
è rivàt misdì ta un moment, on, se vutu, un al fà par un!”. 


Benvenuto Castellarin 
Furlan di Roncjis 


...]Juste sul timp di sapà la blave... 


Metamorfosi 


| è un mudament speràt. Intant che lu spieti, mi vegnin 

fùr imagjinis a manete. Biel cjalant mi someave savalon, 
avonde gruessut, ruspit, zàl, o miòr, zàl smamît. | grigneluts a 
sbrissin imburîts jenfri i déts des mès mans. A somein inocui, 
inocents, cence vite... No po! No si pues dî chest. 
Cuant che o passi dongje, ju cjali cun afiet. Mi ricuardin moments 
deliziòs. Ma par rivà a chei moments si scuen di traviersà un 
procès strambalat. A son piculis creaturis, feridoris, che a spietin 
il bagn che ju puartarà tal font in chest rituàl di metti libar il so 
moviment. Ju cjali, ancje l6r mi cjalin cuntune voglade malevole. 
A son gjoldin, in prin, il secont cuant che o zighi e maledissi. A 
spietin il timp gloriòs dal bagn trement. La aghe bulinte ju clame 
intun bal di matetàt. Lòr a colin jù cuntune plovisine avonde 
lizere. A cjantin. Si sint p/op, plop. A son berlis grocjòs, intun ton 
bas. Si sglonfin tant che balonuts, e a un ciert pont a sclopine a 
sborfin dapardut cu la materie cjalde. Cuant che si tachin ae piel, 
o berli tant che un danàt e lòr si divertissin. A cjantin p/op, plop 
e a acelerin il moviment cui zîrs, tirant simpri dilunc cul plop, 
plop. | lòr voi a induvinin l’avignî, a san cuant che o voi a ferma il 
zùc. Mi domandin di no fàlu, ma jo no ju scolti. No ai dùl pe lòr 
situazion. O sint dome il gno dolòr, pes sclopis tes més mans. La 
aghe cumò no bol plui, e je frede. Lòr a son tant che inglacàts, 
paralizàts, dome si movin i lòr voi. 
Mi fermi dongje, mi cjalin. Ju cjali. Aromai nol è pericul. Daspò 
chest raptus di matetàt, plan planchin dut al torne intun stàt di 
calme. 


| brufui a san che lis més mansa finiran il lavòr, chel rituàl, che ju 
mudarà intun veicul di amòr. 

Tant che ogni dî, aes cinc, o fàs une mirinde curte. O tai cualchi 
fete di polente, le puarti te padiele e cuant che e je biele 
brustulade o tiri dongje la mîl, o clami il gno om par bevi il cafè, 
profumàt cun gotis di sgnape! Un ghiringhel di amér! 


Norma Romotowski 
Furlan imparàt al Cors inmanedt 
de Sociedad Friulana di Buenos Aires (Argjentine) 

S. Ignazi di Loyola predi 


Ancjemò a scuele 


N o ai fat i compits. No sai parcè. Mi cjape un sens di colpe che 
no mi bandone. Mi fasin notà che il prof di matematiche nol 
à mai interogat e, stant che la fin dal cuadrimestri e je dongje, 
vué al scugnarà falu. Nus sintarà ducj. Ma jo no ai propite fat i 
compits. Anzit, piés! No mi visi nuie di dut ce che o varès vit 
di imparà in tancj agns di liceu e che duncje o varès di savé a 
memorie: logaritmis, integrài, radicài, sen e cosen, discussion 
dai limits, rapresentazion des conichis sul plan cartesian. Par 
me a son aromai nome peraulis cence significat. No savarès 
nancje di dulà scomenca. L’aule e je ché dal gno ultin an di 
scuele superiòr. Ma no son, tai bancs, i miei compagns di alore: 
tal lòr puest a son sentàts i miei students. Gjenerazions di miei 
students, di chei plui antîcs a chei di cumò. Lòr sì che a san dut. 
Si vit che a son preparàts, a an gjavat il cuader des lòr sacocis, 
la calcoladore e je sul banc, e cussì i manuài, lis dispensis, dut ce 
che al covente par passà l’esam. Il convuls che si spant in classe 
si ferme di bot. Dal coridòr si sint a rivà cualchidun, simpri plui 
dongje. A cjaf bas, no olsi cjalà in muse nuie e nissun. O sint 
nome une vòs che e dîs: “Vuè o clamìn il siòr... Floramo!”. Biel 
che o voi a la lavagne, la fantate de prime file, la mé studentesse 
plui brave, mi fàs il déte mi rît. 

Angelo Floramo 


Lilium carniolicum 
giglio carniolico, giglio di Carniola 
zi di mont 


| zîs furlans, martagon, bulbifar e di mont, a son tré fradis che 
no van masse dacuardi. A àn sielzùt ognidun un lòr spazi, lontan 
un di chel altri, par vivi in pàs. Al zi martagon, il plui grant daitré, 
i plàs stà dentri o ad òr dai boscs, tal fresc e ta la ombrene. In 
cualchi cas al salte fùr, tra barags e jerbis altis, ma simpri lontan 
di pràts e pascui. Par cuintri, il lusint zi bulbifar al cîr i luminòs 
pràts di mont e, prime che il falcet i passi traviers, al complete 
la sò cressite tal colm dal Istàt, mostrant la rose plui grande tra 
chés dai zîs. 

Il zi di mont (Lilium carniolicum) al è il plui ràr e si cjate a cuotis 
plui altis, in teritoris vierts, soredut tai pascui sù pai crets, in 
compagnie des stelis alpinis. L’apelatîf carniolicum al fàs riferi- 
ment al Cragn, la regjon de Slovenie a nord di Lubiane che e 
cjape dentri ancje lis Alps Juliis, li che al fo descrit pe prime volte. 
Partint di chés bielismontagnis claris, la nobile plante e je rivade 
in Friùl e tes prealps dal Venit. 

Tal Parc Natural des Prealps Juliis, tra la val di Resie e la valade de 
Tor, cjaminant parsore dai 1200 metris di altitudin, in Jugn e Lui 
o podìn intivàsi te sò inconfondibil corole colèr narang, cui pics 
a puntins e inricàts indaQr. 

A son biei pardabon i tré zîs furlans che, par no scugnî fà a gare 
in bielece, si son stabilîts ognidun in trè habitat diferents. Pe lòr 
bielece e pe lòr raritàt, ducj i tré a son protezàts a nivel nazional 
e regjonàl. 


Alberto Candolini 


Santa Fosca di Negrons 


Lî gleseuta da vila di Negrons, tal Cjanal di Guart, a è dedicada 
a una santa pòc conossuda: Santa Fosca. Chest picul templi 
al è stat fat sù tal 1682, cuant che i fradis Macjeu e Antoni Rovis 
a an decidUt di fonda “per loro devotione la veneranda chiesa 
intitolata di Santa Foscha”. 

La glésia, duncja, a è nassuda como capela privada dai Rovis, una 
famea che, come tantas fameas cjargnelas dai secui XVI-XVIII, a 
veva fat furtuna in Istria. Concretamenti, i Rovis a vevin las lòr 
ativitàts a Zimin, ta part interna da penisula, là che facilmentri a 
erin làts par lavorà come tiessidòrs. 

Subit dongja di chest paisot istrian a era una capela dedicada 
propit a Santa Fosca; al è clàr, duncja, che i Rovis a vivin cjapàt sù 
la devozion aì e a la vevin puartada dongja in Cjargna. 

La costruzion a è formada da un'aula retangolàr cuntun còro 
poligonàl, separàts da un arc di tof. 

L’orientament al è chel tipic das glésias cjargnelas (e no nomo 
cjargnelas), cu la puarta ch'a cjala a Soréli Amont e l’abside viers 
Soréli Jevàt. 

Su la parét da l’abside viers Miesdì al è un balcon alte stret, ch'al 
riclama i balcons gotics. 

Denti da glésia al è un altàr di lenc, semplig, cutuna pala là ch'a 
si viodin Santa Fosca, Santa Aghita e Santa Catarina da Siena. 

Il cjampanîli, di tof, al è a glova (ven a stài ch'al è un murut cun 
dòs barconetas sul spig da facada) e al à dòs cjampanas. Ché plui 
granda a è moderna, tal sens ch'a è stada fata dopo da Prima 
Vuera Mondial. In timp da Vuera Granda, di fat, las cjampanas 


di cetantas glésias a erin stadas puartadas via dai soldàts par fà 
canons. La cjampana pigula, invessit, a è inmò ché dal 1774, ch'a 
era stada fata ta fonderia Moro di Tomieg par incaric di Macjeu 
e Zuan Batista Rovis. 

In timp di vuera, chesta cjampana a si è salvada da recuisizion 
parcè che la int dal paîs a veva rivat adora a platàla intun 
mussulin. 


Paolo Roseano 
Furlan di Negrons di Davàr 


Santa Fosca 
di Negrons 


La fede di Mariute 


NS" al sa cetant amQer che a veve la Mariute par las 
sòs besteutes. A steve tai Mignestres, un louc sot Triviat, 
in bande dai Crepes e sore Pernins, dulà che a veve cjase e 
stale tacade e denant un biel bearc, dut a parmiedi,! cun tancj 
pomàrs, melaries e peraries, cesparies e cernolaries? e tal mieg 
une ciriesarie grandone che in Jugn, cu las sòs cirisies gruesses e 
neres a clamave dongje dute la mularie da la Vile. 

Tala stale, intun traglet* dongje la trisîet a tignive la Romete, 
une cjare cetant buine da lat e mugnestre. Tal scluset in bande 
a steve inveze la Madalin, une fede delicade e garbine, cetant 
golose di blaudins,* scosoi di cisarons, muiart e soredut di 
semole che Mariute, tolinsi il pan di bocje, a i comprave uì di 
Livio di Brovadan. Da chi il det da la Anzuline Tachete: “Se ves 
da tornà a nassi, vorès nassi fede di Mariute”. Par protezi ducji 
siei nemaluts a si ere metude talas mans di un sant dal mestér 
picjant sot la laubie il cuadrut di Sant Antoni abàt, gaban neri e 
barbe blancje, chel dal purcelut par intindisi. 

In Primevere a clamave il Gjovanin di Prafuart che al vignìs cu 
las sòs fuarfones a tondi? la Madalin. Mariute, par confuartàle, 
a i tignive il mussic tal grim e, tant che al tondeve, par pasàle a 
i cisicave talas oreles: “Posse, posse, possite” e a la cjarucave 


a solatìo 
prugnoli 
serraglio 
vitalbe 
tosare 

sul cerneli e sot il menton. In Autun, cuant che la Madalin a 
mostrave il sio estro, a la menave dal Brosol di Managons che al 
veve un roc cetant ferbint e galandin e di buine gjernazie. Sul fà 
di Pasche ai nasseve simpri doi biei agneluts che, in curt, ai varès 
mateat cui zoculuts® da la Romete. Ma une volte la Madalin, 
cjatàt il scluset daviert, a fuì e in ché not, e par tantes nots, a no 
tornà dongje. La puare Mariute a ere di malesmans.” Dal pecol a 
la clamave cul còr in man: “Posse, posse, possite, torne, torne”. 
E stant in zenoglon a preave cussì: “Sant Antoni da la barbe 
blancje, faseimi cjatà ce che a mi mancje”. 

Chel mataran di Anzulin, une dì, vidùt il pridi in Coperative, al 
si fasè dongje e a lu invidà a zî a consolà Mariute che a veve 
pierdude la fede, lassant capî che a no si tratave dal nemàl, ma 
da la prime virtàt teologal. Ma il pridi, che al ere un bolpon, a 
nol colà tala vuate. Ma la domenie dopo, in glisie, al cjacarà a 
lunc da la parabole dal buon pastore e della pecorella smarrita 
invidant ducj a preà par Mariute che a cjatàs la sò fede. Dopo vîe 
ben torzeonàt par dòs setemanes jù pai beargs di Vît, une biele 
dì, la Madalin a si presentà bagarant tal curtîl. A ere tornade 
dongje. Cui sa se pal jutori di Sant Antoni da la barbe blancje o 
par amùer di Mariute? 


Gianni Colledani 
Furlan di Clausîet 

caprettini 
molto preoccupata 


Progrès 


AF stracs i nemài. Dut il dì a vevin lavoràt, tacàts cul jòf 
intal timon, par strissinà la trebie, grande tant che uns 
cuatri elefants, di sant Lion fintremai a sante Irafe. Ma, rivats li 
dal svolt strent, nuie di fà, la trebie no lave niin devant ni in dadr. 
Blocade, incjastrade. Bisugne fà subit une altre strade, plui largje. 
Cuntun puint su la roie. Dit e fat. Al rive un inzignîr. AI viòt, al 
cjale, al misure. Par fà ché strade e chel puint al covente butà jù: 
e la cjase di doi vecjuts che, ben che ur vadi, plui un pàr di més 
no duraran 
e 36 arbui che aromai no coventin nuie, che ducj in dì di vué a 
si scjaldin cul gas 
e une piste par scjinchis che 4 fruts a vevin fat cun tiere e savalon 
e un cjamp di balon là che ducj a viodin lis partidis pe television 
e une ventine di cjamps furlans che tant ce vuelistu che a 
produsin, in dì di vué che dut al è... al è ce? Al è! 
e une scuele, ma a ce fà coventie une scuele, cuant che o vin 
ducj la television plene di colòrs? 
Robutis di nuie, insome! A pet di un grant progrès pal teritori, pal 
paîs, pe regjon, pe umanitaàt. Un biadin che nol saveve nancje 
lei e scrivi no ti saltial fùr a dî, ma no isal plui facil dismontà la 
trebie, a tocs, par diliberà la strade che e je za? Si pues simpri 
tornà a fale sù, ché sacravolte di trebie, di une altre bande, li 
che no intrighe! Ce storloc! Pensait voaltris dulà che e pues 
riva la stupiditàt umane! Di no rivà a capî ce grant progrès che 
al sarà pal teritori, pal paîs, pe regjon, pe umanitàt. 
Avoli e cròs, cence esagjerà, almancul dusinte cuintài di progrès. 


Laurin Zuan Nardin 


La montane di sante Ane 


pie che Diu le mande, la buride dal aiar mi fàs mùr, il me 
pas, simpri ràt e svelt, al è malfer e lent. O fàs fature a tignî i 
voi vierts, la ploie mi rive intor. Il bosc tor a tor al rugne, al criche, 
al samee ch'al vedi di sdramassà par tiere di bot e sclop. Tarlups 
ch'a slambrin la scuretàt e tons ch'a businin come canons. O soital 
mieg de montane di Sante Ane, a chilometris di cjase, il telefonut 
nol da segns di vite, par fortune che mi soi puartade daùr une 
jachetine, ma tant e je come nie, o soi travanade fùr par fùr. 
Mi méf a planc, o cognòs ben il bosc, ma cumò e je dute un'altre 
storie. O sai che ca dongje e dovarès jessi une buse sote di 
un arbul, chés busis fatis da lis lidrisonis dai arbui plui vecjos 
dal bosc. Al sarès un bon ripàr, se o rivàs a cucàle... Mi volti a 
campe e vele là ch’e je la buse! Svelte come une sghirate mi ficji 
dentri: par tiere e je fodrade di muscli sut e mulisit e fueis secjis, 
parsore al è dut un berdei di lidrîs, a samein i tràfs di une vecje 
sufite. Mi pogni su lis fueis sutis, mi gjavi la jachetine bagnade e 
mi par di jessi tal mieg di un plumin cjaldut, e tra un ton e chel 
altri o cjapi sium. 
Di bot, un ton come une canonade mi dism@f: dal spac mi cjati 
in sinton tal me jet, o viòt a campe l’armaron de mé cjamare, 
a drete il barcon; jenfri lis sfrissuris dal rulè al passe un tic di 
lusòr, al samee che fùr al sedi biel che jevàt il soreli, e pùr i tons 
a continuin a businà. Ma ce robe ise, mi stoio insumiant? Po mi 
volti, a drete dal jet al è un grum ch'al sbrufe come un soflet: al 
è il me om ch'al sgnofre. 

Carla Novelli - Tarlupule 


Al ven sù il timp 


l ere sunàt misdì di une cjalde zornade di Lui. Cuntune cjace 

la mame a veve jemplàt i plats. “Frut, mangje svelt, ch'i vin 
di là a voltà la mediche”. E di corse i vevi paràt jù ché mignestre, 
simpri la solite, verduris di ort: selino, carotis, patatis, verzis. Po, 
vie insieme a la mame a voltà la mediche: a pàr, jo di une bande 
e jé di ché altre dal anton cu la forcje di trè dincj, ben in acuardi. 
Intun’orute i vevin fat la vore. 
Intant il papà e i barbis a vevin preparàt il cjar cu li’ forcjis, il 
riscjelon e la riscjele. Però, alere davour a fàsi sù un bieltemporàl. 
Vino di partî? Si va. Il cîl al ere dut neri cuntune strisse lungjone 
blancje e nere che no prometeve nuie di bon. Alore, dai, i vin di 
là a suna pal timp, par che si slontanedi la tampieste. | cjatarìn 
cualchidun. Vierzìn il cjampanîl e po sù par chés scjalis a man 
miezis caruladis, sù, sù fintremai al penultin plan. Tons e folcs a 
compagnavin il spandisi dal sun ator pal cîl: e jù ploe, ploe fisse. 
E nè duro a tira chés cuardis, cu la sperance di slontanà il pericul 
da la tampieste. Par furtune no vin jodùt vignî jù chei grignei 
glacàts sbrocasi su li’ blavis, su li’ vignis, sui orts! | erin sigùrs 
di vé slontanàt ché disgracie.E intant ch'i vignivin jù planchin 
planchin par chés scjalis malsiguris, un lusòr gnouf al sclarive la 
campagne: al ere tornàt il soreli. Il disgot dai straceis a lassavin a 
plomp da li’ lindis pigui segns sul glerin disot. Al vignive sù da la 
tiere un odér di umit, di erbe bagnade. E doman, a misdì, i vevin 
di tornà a gustà di corse par là a voltà la mediche. 


Gotart dal Muni 
Furlan di Rivis dal Tiliment 


Nostalgje de chel postu che no ai conusut 


A me lu diseva gnò pari 

De quant ca era biel al nuostri Paeis 

Dei cianps flurìs in primavera 

De che ariuta cialda de istàt. 
In pì, ‘a me a ancia dita de quant ca era dura la vita 
Del freit, de la guera, de la fan 
De nona Domenica e agna Caterina 


Ca no son pi, sparidis tun moment. 

lo, apena nasùt, suoi montàt su che barcia 

Che cun un viàs pericolous e lunc 

A me à partat t’un postu lontàn sensa conossi nissun 
Tal bilièt doma ‘na parola: speransa! 


Uchì a nol è al paradìs 

Ancia se al eis tant biel 

Chi ch'al comanda al è dur, e i schei a son puòs 
Ma chel ch’a ne juda al è sta insiemit; visins. 


Intant, al tinp al è passat e ancia gno pari al è $ut 
E cusì, ancia se al ‘a senpri bramat 

Nol ‘a mai ciatàt da tornà 

Ma i ricordus ‘a son dus uchì. 


Ades però, suoi veciu ancia jò 

E capìs che al gnò postu al è uchì: 
Anzit, ancia ulì al è 

Ulì soi nasùt, ma no ai mai vivùt. 


lo sai che Cordenons iodarai 

No co i gnò uoi, ca son belsà scur 

I fiuoi, e i fiuoi dei fiuoi, nouf flour 

Lour e an da saveri da indulà che vignin 
A iodaran la nuostra tiara. 


Lucas Leme Meneghin 
1" premi tal Concors di poesie “Renato Appi” - Cordenons 2023 


Striis intal Cjanal dal Fier 


[ne gnostris paîs, come un pouc dapardut, a sucedevin fats 
stranis ch'a no vevin une spiegazion razionàl e spes a si dave 
le colpe a cualchidun o, miòr, a cualchidune ch’a le praticave 
magjiis cuasi simpri negativis par fà dal mal a personis o a nemài 
o a ogjets. Cheste persone, ch'a si crodeve ch'a le ves un podé 
sorenaturàl o ch'a le fos in contat cul malign, a l’ere siguramentri 
une strie. Cussì a le ven rafigurade: une femine vecje, magrute, 
vistide di neri, cu le cotulone e il fazolet di cjàf, malviodude 
da le int, plene di cativerie e di miserie. Fasint da le’ ricerchis 
intal Cjanàl dal Fier diviersis personis ai àn riferît — tra l’atri — di 
striaments ch'ai vevin vivOt in prime persone opùr che ai vevin 
sintùt contà in famee. 

Achì a si ripuarte, par brevitàt di spazi, dome cualche testimo- 
niance par ogni comun dal Cjanàl. 

A Studente Basse, une frazion di Ponteibe, al ere sucedùt che pal 
masse sec o par un guast da le condote da l’àghe a si ere blocat 
il mulin e cussì no si podeve masinà le blave. 

Une femine dal puest, considerade strie, cuntune sò fature a l’è 
rivade distès a fà funziona il mulin. Le int dal borg a l’à fat di dut 
par scuviergi il misteri: le strie a le veve un libri neri che j veve 
dàt o une zingare o une pelegrine in cambio di jessi ospitade par 
une dì a mangjà e a durmî. In chel libri a l’erin scritis formulis 
magjichis adatis par ogni ocasion e di sigùr efiet. | striaments di 
ché femine ai son finîts cuant che il preidi, vignùt a cognossince 
dal fat, al à sparnigat di aghe sante il libri maladet, a lu à puartàt 
vie cun sé e a lu à brusàt. 


Ma no l’ere stade dome cheste vicende a conferma le facoltàt di 
cheste femine di combinà azions fùr dal normal: a le veve ancje 
le pussibilitàt di fà sparî i ogjets e no si ere mai capît in ce mÙt 
ch'a le faseve. Par esempli, a l’ere in gràt di fà sparî le’ clàs a 
cualchidun, ancje se a le’ tignive inta sachete. Une volte a l’à 
fat diventà mat un vizin di cjase ch'a nol cjatave le clàf. A le fin, 
impietoside, a j à svelàt che le clàf a l’ere sot il cagol di fen intal 
so prat. L'om aj à crodùt, al è lat a cirî le clàf sot il fen e a le à 
cjatade propi aì. 

Cju di Gus a l’è une borgade a miege mont intal Cjanàl di Dogne: 
une decine di cjasis ormai bandonadis dolà che ogni tant cualche 
natîv al va a passà poucjis zornadis par rivivi cun nostalgjie e in 
trancuilitàt i biei agns ormai lontans tal timp. Achì a le’ vivevin 
dò’ feminis ch'a le’ erin ritignudis striis: le Barbule e le Erminie, 
simpri prontis a fà il tristvouli e par chest a le’ cjapavin le colpe 
di cualsiasi fat strani ch'al sucedeve in lòr presince. Se une da 
le dòs a le capitave intune cjase cuant ch’a si lavorave il lat, 
no si rivave a fà né scuete, né spongje e né formadi. Se, po, il 
striament al colave su le vacje, a si scugnive copàle. Une volte 
une di lòr a l’ere passade davant di un frutin ch'al ere intal brag 
di sò màri e improvisamentri al pigul a si è sfilàt il cjalgut, ch'al è 
colàt par cjere: di ché dì le mari no j a l’à mai plui metàt. 


Referents: Celso Macor e Maria Jolanda Tassotto. 


Antonino Danelutto 
Furlan di Scluse 


Ai diaui ur plàs stà dibant 


diaui, si sa, no àn voie di lavorà. Ur plàs stà dibant, bati la sflacje, 

diferent dai cristians; di fat i bràfs cristians a calumavin a colp 
il forment de bule. In merit di forment e di bule il nestri diaul 
al stave in mùt beat sentàt sul lavadòr. La roie e coreve dentri 
te campagne, e traviersave il paîs cun zirevoltis maestosis e po 
dopo e leve intor te turbine dal mulin, tant che une mandrie al 
galop. La mandrie e deventave ancjemò plui salvadie passant 
dentri un foran stret di cret vignint jù cuntun sunsdr che al 
sturnive su lis palis dal mulin. 
Lis faliscjis di sprume, mandadis in bestie, a sclipignavin fin tal 
cîl. La pale e zirave incagnide cuntune rabie sorde, impiant un 
volan ciclopic che al stigave lis cidulis che a scoreavin lis cenglis 
di trasmission, dant vite a chel machinari straordenari che al 
cjapave dentri cuatri plans. Il mulin, grandon tant che un cjiscjel, 
si nudrive a ché font supant la linfe che e servive par meti in 
moto il machinari; se o vessis metùt dongje de orele la man, o 
varessis ricognossUt il bati dal so cùr. 
Un trindulament arcaic che al scjassave la tiere, tant che un 
taramot benefic; une crisalide che si algave sù e che e deventave 
parussule; il so svuacarament al jere il segn che il forment si 
stramudave in farine e si podeve gjoldi il bon odòr dal pan cjalt 
a pene tiràt fùr dal for. Il misteri de vite si davuelzeve dentri 
chel straordenari argagn di len, di ganassis di caugù e di lungjis 
cenglis a madrac vie. La tarlupule dal sprafum dal pan al faseve 
vignî come simpri la aghegole ai fruts, biel che i grancj a cisicavin 
une preiere di agràt. Il diaul al stave trancuîl, cu lis mans leadis 


tant che un cussin, daùr dal cjàf, poiàt al schenàl dal lavadòr. AI 
pipave un toscan fasint sclopà niulutis di fum lungjis e gustosis. 
Al cjalave cun cetant interès, di là sù dal lavadòr, il trop di afs che 
a deventavin matis biel che si incagnivin a fà cuintri. | contadins 
a sberlavin menacis che nissun capive, a davin jù ai cjavai ribei, a 
vosavin, a sacramentavin, a bacilavin; e il diaul al rideve. 
Si divertive cence sparagn. Se al ves podùt ordenà un spetaculut 
ad hoc, nol sarès rivàt a imagjina nuie di miòr. O di piés. Il turni 
de rivade ae splanade dal mulin e la secuence de batidure 
a lavin indenant daùr dal ordin rigoròs che al jere stàt dat in 
note, dopràt però masse spes in maniere no juste, stant che mil 
cuestions a podevin intardà la seseladure cul falcet: un burlac 
rivàt bot e sclop, un incident al cjar, un guetament di un cjaval, 
o di un bo. La strade dal mulin e jere pericolose tant che une 
vie crucis. 
Pal solit la scoreade che e faseve sveltî i pas al jere il murmui 
dal burlag. Alore i contadins a algavin i voi al orizont e a cjalavin 
viers Barbane. Se là jù sore il màr si infissive ancje un nulam 
che nol varès savùt jempla la stive di une barcje a vele, alore al 
tocjave spesseà. Si scugnive incressi i sfuargs, dopleà il ritmi dai 
colps, infogà lis lamis dal falcet. Dute la famee, ancje lis vielis 
e i fruts, a jerin tiràts dentri te bataie dal forment, come che 
al varès dite cun onòr un grant condotîr, campion di cetantis 
bataiis. Pierdudis. 
Il diaul al jere daùr a ridi. Al stave cence fà nuie e al scrutinave 
il so domini spirtàt come se al fos stigàt di un strombli in bore. 
Anzit, a voltis, cuant che no se gjoldeve masse, al spudave in 
alt par impenzî il cîl di torgulis niulutis di solfar e po dopo al 
blestemave par dismovi fulmins e saetis. 

Diego Lavaroni 


La gjate sul jet 


A° l’Istàt dal 1963. Une domenie, mé mari vignint four di 
glesie si ere fermade a fevelà cun altris feminis. Dal fervOr 
dal discors si podeve intindi che a vevin ricevOt par pueste un 
avîs impuartant che al riguardave i lòr fîs. Intune cierte zornade 
e a un orari precîs a vevin di puartàju a Udin in Vie Aquilee 
numar 16. 

Nò fruts no savevin nuie, nus mandavin par tré setemanis in 
colonie a Piani di Luzza. Jo o vevi sîs agns, no savevi ce che e ere 
la colonie, ma mè mari e ancje chés feminis a erin tant contentis, 
alore ancje a nò nus sameave une biele esperience, une grande 
aventure e si sintivin ancje une vore fortunàts. Tornadis a cjase 
mè mari mi veve fat lei la cartuline, li che in plui de date e dal 
orari al ere specificàt intune liste ancje dut ce che si veve di 
puartà pal “soggiorno”: vistîts e ce che al coventave par lavàsi, 
ma la robe che mi veve meraveade e ere che su dut bisugnave 
cusî un numar e lis inizials di non e cognon. Une robe no mi ere 
clare, il timbri cuntune sigle “P.0.A.” che a voleve dîsi “Pontificia 
Opera Assistenza”: tal me cjavut di frute la peraule pontificia a 
stave par alc che al veve a ce fà cui puints e no capivi ce che a 
centravin cu la colonie; o capivi però che “Opera Assistenza” a 
ere une robe dulà che a centravin i puars di assist. Méè mari mi 
veve menade ta la buteghe di Florat a compràmi il coredo parcè 
che a voleve che jo o fasès biele figure cui vistîts gnùfs. Mi veve 
fat sielzi ce ch'i volevi, po dopo a veve domandat la curdele cul 
numar e lis inizials: a ere une curdele blancje cui numars e lis 
letaris rossis G. C. numar 18. 


Jo no vevi coragjo di 
domandà nuie da la 
colonie, ni ce che si 
mangjave ni ce che 
si faseve, ma mé 
mari cun pasiense mi 
spiegave par fîl e par 
pont dut. No eri par 
nuie contente, jo o eri 
une frute libare come che a erin ducj i fruts che a zuiavin cun 
me tai curtîi e pai borcs; o sintivi che a mi varessin robàt il gno 
biel vivi di frute. Il plui grant displaséè al ere chel di stà lontan 
dai miei gjenitòrs, di me fradi, da la none e da la gjate Mima. 
Plui si visinave la zornade di partî e plui jo no rivavi a durmî, mi 
domandavi cemùt che un pari e une mari a podevin mandà vie 
cussì lontan la lòr frute. Rivat il dì de partence jo e chei altris 
fruts si sin cjatàts in place a spietà la coriere Collavini che nus 
varès puartaàts a Udin. Cualchidun nol ere mai stàt in coriere, a 
ere par lui une novitàt, jo invessit eri za stade cuant ch'a mi vevin 
menade a gjavà li tonsilis all’INAM. 

In Vie Aquilee a Udin al ere plen di int, une grande confusion: 
fruts, maris, nonis e gnagnis, dome feminis a compagna i fruts, 
che rivat il moment di saludàsi a scomengarin a vaî, cualchidun 
al ripave, un a si ere butàt in par tiare e a nol voleve tiràsi sù. Dal 
viag no mi visi tant ben, dome che li curvis e itornants a mi vevin 
rabaltàt il stomi, eco parcè che a vevin scrit su la cartuline di 
“fare un pasto leggero”. Rivàts a destinazion nus vevin dividQts, 
jo crodevi che sarès restade cui fruts dal gno paîs, invessit fruts 
di une bande e frutis di che altre, dividùts par scuadris come 
soldats e cun di plui nus vevin fat meti un grumal a cuadrei blancs 


e ros ducj compagns. La mé scuadre a si clamave “Libellule” e 
une fantate che nu clamavin “signorina” a nus abadave. Ce tant 
vaî, ce tant clamà mame e none, ma ai scugnùt rassegnàmi e 
adatàmi al mangjà, al stà in file a fà l’“alza bandiera”, a fà la 
doce ducj insiemi cu li’ inservientis ch'a nus lavavin cul savon 
che a cjase mé a dopravin par lavà la robe. Il moment piés da la 
zornade al ere cuant che a vignive ore di là a durmî, la nostalgjie 
di cjase a mi ingropave il cuele alore vaìvi sot da li’ cuviartis. Une 
gnot mi soi insumiade ch'i eri a cjase tal jet cun mé none, a pîts 
dal jet a durmive la Mima. 

Ce ben ch'a si stave li, ancje la gjate a stave benon e a trugnave 
cussì fuart di no lassàmi durmî, alore jo mi soi tirade sù in senton 
par cjarecàle, ma nol ere il pél da la gjate chel chi vevi ta lismans, 
al ere il cuviartòr... mi soi dismote dal sium ch'i stavi fasint. Ce 
delusion! No eri a cjase, eri intun camaron di colonie e il trugnà 
ch'i sintivi no lu faseve la gjate, ma ché frute ch'a durmive tal jet 
dongje di me e ch'a ronseave come un purcit. 

Une domenie a son vignits a cjatàmi, a ere ancje la none, mi 
veve puartat biscots e caramelis, jo eri contente, ma sarès stade 
ancjemò plui contente s’a mi ves puartat la gjate. Speravi ch'a 
fossin vignOts a 
cjolmi, ma ancje 
chel al sarès restàt 
dome un sium. 


Graziana Ciani 


Siums furlans in tiere foreste 


sali intune citàt come Hong Kong in Cine, plene di palags 
e ciment, cuant ch'i sieri i voi mi vegnin tal cùr lis monts di 
cjase, il Cilampon ch'al cjale dal alt la mè Glemone, cui siei borcs 
e lis sés sagris. Mi insumii di cjatàsi insieme e passà un moment 
in ligrie, cence pinsîrs. Torna cu la fantasie, ancje dome par 
un lamp, par bevi cuatri tais in compagnie a contàsi lis ultimis 
novitàs, o ancje dome par sintî cualchi sflocje e ridi di dut cùr. 
Il frét dal Invier ch'al compagne la néf liserine che si poe su lis 
fueis e che, cidine cidine, a tache a disfasi par deventà aghe 
buine e fà sflorî lis primis rosis. Mi par di sintf lis sisilis che a 
dan il benvignùt a Primevere, plene di vite e di colòrs gnùfs. E 
dopo i grîs che a cjantin tai pràts verts, e chel bon profum de 
prime Istàt che a jentre a fà fieste intai paîs. Timps cence pinsîrs 
e di ligrie; timps di gjoldi fin tart; timps di amirà il cîl coronàt 
di stelis che a lusignin sore lis monts. Ve lis sfumaduris di ros 
che a piturin il tramont tal Autun: stagjon di vendemis e di 
cjaminadis tai boscs cui arbui che a cambiin colòr. Friùl gno, tu 
sés un ricuart che mi compagne simpri, soredut stant chi come 
forest. Mi insumii dai nestris paisags, dai nestris savòrs e odòrs, 
e dal nestri popul cidin ma sclet. Par un moment mi smentei 
che o stoi dome insumiantmi e mi pàr di tornà a cjase cu la mé 
int: forsit a je dome fantasie o dome nostalgjie, ma a semee 
cussì vere che mi pàr di viodi la lune che a fàs clàr su la mé biele 
Glemone poiade sui pîts dal Cjampon. 


Marco Bovolini 
Hong Kong (Cine) - Furlan di Glemone 

S. Augustin vescul e dotòr de Glesie 

Martiri di S. Zuan Batiste 

S. Felîs martar 


1 J S.Alfons Marie de’ Liguori vescul 
2 V S. Eusebi vescul 
3 S Rinvenimentdes relicuiis di S. Stiefin m.- Patron de Diocesi di Concuardie-Pordenon 
4 D S.Zuan Marie Vianney predi @ 
5 L S.Svualtree martar Madone de Néf 
6 M Trasfigurazion dal Signòr 
7 M S. Gaetan di Thiene predi 
8 J S.Domeni di Guzman predi 
9 V S.te Taresie Benedete de Cròs Patrone d'Europe 
10 S S.Lauring martar 
11 D Ste Clare di Assisi muinie 
12 L S. Rufin Vescul martar (DI 
13 M B. Marc di Davian frari 
14 M SS. Felîs e Furtunàt martars 
15 J Assunzion de Madone 
16 V S.Roc piligrin 
17 S S. Eusebi pape 
18 D Ste Eline imperadore 
19 L SS. Marian diacun e Sare O) 
20 M S. Bernart di Clairvaux abàt 
21 M S. PiuX pape 
22 J La Madone Regjine 
23 V S.te Rose di Lime muinie 
24 S S.Bartolomiu apuestul 
25 D S. Luduì Re dai Frances 
26 L S. Alessandri martar (€) 

S. Aristide di Atene martar 


ai grécs antîcs e po ancje pai latins il sium al è fi de Gnot e 
di Erebo. La sò etimologjie e cjape dentri il concet stes di 
impisuliment e di torpòr, tant di consideralu fradi de Muart, che 
i somee par tancj aspiets evidents. Al è in stàt di dà la calme. 
Une cundizion li che i dolòrs de vite si slontanin, si distudin, si 
anestetizin. Tal mont elenic al veve un non precîs: lu clamavin 
Hypnos, il diu che ti intrunìs e ti bracole fin che tu ti indurmidissis. 
Cuant che o jeri frut, mè none mi contave di une fade, Peonis, 
che di gnot e ven jù, su lis aghis dal Tiliment. La sò barcje e je 
plene di chel savalon sutîl che si pues cjatà tal jet dal flum. Pigui 
grignei che cheste siore suturne e bute tai voi di cui al è par 
indurmidîsi, par che i voi a sedin pesants e i ceis impastàts. In 
ognidun di chei grignei si platarès un sium. A buinore a son 
ancjemò li. No bisugne spietà masse par lavàsi la muse, parcè 
che al è riscjo di confondi il sium cu la vee, di deventà presonîr 
dal scùr de gnot, o piès des fadis. Di grant o ai scuviert che i 
antîcs a consideravin la jerbe “Peonie” une plante medisinal in 
stàt di regalà il sium. Dut al torne, a la fin. Ancjemò une robe: in 
ebraic sium si dîs Saabah, che al da $aabòt. La sabide. La setime 
dì, cuant che Diu si è indurmidît e di in ché volte al continuarès 
a durmî. E a insumissi. Forsit. 
Angelo Floramo 


Campanula zoysii 
campanula di Zois 


ne biele dì d’Istàt a metàt Sietcent il baron sloven Karel Zois 
di Edelstein, che al jere di riunde bergamasche e al viveve 
tal Cragn, intune des sòs escursions floristichis su lis Alps Juliis 
slovenis al scuvierzè cheste strane campanule, tes fressuris dai 
crets, a cuotis altis. Il botanic al varà pensàt, pe sò esperience, 
che dentri di cualchi dì la biele campanule, mai esaminade prime 
e duncje discognossude a la sience, e varès vierte la corole, come 
che a fasin chés altris campanulis. Lafè no. La plantute, cjatade 
su lis pichis plui altis, che par rivà tocje cjaminà oris su oris, e 
tignive la corole simpri sierade. Karel Zois al spedì come simpri 
il campion di erbari al botanic austriac, il baron Franz Xaver 
von Wulfen, delegàt di Linneo a classifica speciis floristichis tal 
setòr oriental des Alps, che al confermà la unicitàt de plante e 
i de il non dal amì sloven che le veve scuvierte. Di in ché volte 
Campanula zoysii e je sinonim di unicitàt, di Alps Juliis, di zoie 
floristiche. 
Cheste plantute e vîf, eroicamentri, de Mont di Plauris al Canin, 
tes cretis des pichis prealpinis e alpinis julianis, tes fressuris 
dai crets, un rest de ultime ere glaciàl. Tes pichis des Alps Juliis 
talianis e slovenis, e inniò. Sfidant lis cundizions estremis de 
altitudin, la scjarsetàt di teren, il frét, la stagjon vegjetative une 
vore curte, tra Lui e Avost, un moment prime dal Invier alpin, 
che al rive adore, e fàs biele mostre des sòs rosis colòr dal cîl, un 
regàl a la fin dal Istàt. 
Alberto Candolini 


mool da lait hont gleip min sen as da earda hot geim: 

kartufulas, fasghui, roon, chepflan... unt hot viil drauf cauk 
as ols schian zunt bozt. Bosa auf hont ganoman hott gamuast 
tauarn in gonzn bintar. Da kartufulas sent in da vinstarn ckeldar 
boarn gatonan. Zoma ismar pliim fila mochn unt dareimst 
da fasghui pfislt. Da ckepflan vain auftschnitn sent guats 
ckraut boarn unt in bintar geisn mit an schticklan muset odar 
a ckrauchtz ripali. A joar, dejoar, da rujas sent in da chabastar 
gabeisn unt da lait sent varzok gabeisn virn zoig. Is passiart as 
a hirtl oar is cheman mit sain gasa van Binchl, aichn geat in da 
chircha van Oltn Goot, geat pis pan prindlan as aibendi iis unt vilt 
on mit bosar is chandali asarin da hont hot choot. 
Aus var chircha, isar umin gongan bo da ackar sent gabeisn unt 
hot dos bosar afta chepflan cmisn dareimst asar hot zok: “Geats 
abeck, geats in bolt unt vrists da plocn van pama”. In biani zait 
ola da rujas sent ibarn puachan bolt aufn gabeisn, hont da gonzn 
plocn pfreisn unt men a nouch sumar is gabeisn hot gadaicht 
in herbast za sain. Da lait honzi cbint varnoman as da chepflan 
chana rujas mear hont unt asa auf boznt schian veist. Doos tuat 
is hailiga bosar var chircha van Oltn Goot. 


Velia Plozner 
Tamavueis di Tamau 


Chest test al è in lenghe tamavese. A pagjine 155 e je la traduzion par 
furlan. La foto e presente il Santuari dal Crist a Tamau 


L'aghe miracolòse di Tamau 


ne volte la int a viveve cun ce che a dave la cjere: cartufules, 

fasùi, ràfs, cjapùs...e ategnive da cont che dut al cressès ben. 
Ce che ai cjapavin sù, al veve da durà dut l’Inviern. Las cartufules 
as vegnive tignudes tal scùr das cianives. A si stave in file, a si 
scossolavin i fasùi, i cjapùs pestàts sù fins fins a deventavin craut 
che a si mangjave d’Inviern cuntun toc di muset o di cueste 
fumade. Un an, tancj agns fa, i cjamps di cjapàs ai ere plens di 
rues e la int a ere preocupade. Un pastorut che al tornave indadr 
dal Binchl cu las sòs cjares al entre ta gleisie dal Oltn Goot, al 
va fin ta fontanute e al emple 
di aghe il seglotut che al veve 
tas mans. 
Jessùt da gleisie al va tai 
cjamps, al sbarnice l’àghe sòre 
dai cjapùs disint: “Lait vie, lait 
tal bosc e mangjait las fuees 
dai arbui”. In pouc timp dutes 
las rues as erin sù pai vespui, 
as àn mangjat dutes las fuees 
e encje se al ere inmò Estàt a 
sameave di jessi d’Atom. La 
int a si è inacuarte subit che i 
cjapùs a erin cence rues e che 
a cressevin biei fis. Dut chest 
par merit da àghe benedete da 
gleisie dal Crist. 

in belzà vidùt cetant amler che a veve Mariute par la sò 

fede e la sé cjare. Denant la cjase, par paràsi dal lambùer! 
dal soreli, a tignive ben cerpide e rancurade une grande vît 
flaurie tirade a piergole, paradîs di uites e di mierlis che mai a 
sogorave. 
A viveve bessole. Par tirà sot cualchi palanche a zeve volentér 
a zornade: a seà e a puartà dente fen, a puartà fòr legnes, a 
disvuedà corts di ledan, a racuei zigots e zigots di cespes e di 
mîei che po il Futìn di Natarù al sarès passat uì dal Boàr a cjamà 
cu la carete par puartà viers Spilimberc e la Basse. Tala stale a 
meteve a durmî las dòs gjalines che vie pal dì a tignive in bande 
dal condot intun serai rinfuargàt di filiade par che la bolp, simpri 
in vuaite, a no las gafàs. La Pascute dai Plans a contave che 
Mariute, cuant che a zeve a seà tai Tunulins, a meteve tal zei 
la gjaline che ché dì a no varès fat l’ouf e po, leade cuntune 
curdele par no macolài la cate, a la lassave passonà saups? dut il 
dì. Insome, juditi che il Signòr ti jude. E Mariute a si judave. 
A si rangjave a fà di dut, encje i lavàers da om. Da zovine a veve 
vùt par murdes un finangot dal tac, ma a lu veve lassat. “Bràf e 
bon — a diseve — ma un gargàs? di om. Pense che a nol saveve 
nencje doprà la manarie e la siee, ni gugà un massanc”. Par chest 
a brusave sul fogolàr stengjes di cjarpen biel lungjes, dopo vîe 


1 
2 


riverbero 
cavallette 
3. di nessun conto 


slavràt il gater* dal barcon par fàles passa. E par no fà fadie a 
spacà i tocs pi gruès a tirave sù las vieries?® dal spolert e a ju 
meteve davorman sore las bores. Sot la laubie, dongje il cuzo da 
la Lile e la cove da la Celestine e dai siei gjatuts, a tignive simpri 
il purcel. 

AI marcjàt di San Danîel, par spindi pùec, a lu cirive che al 
fos neri e codaròl.® Come ducj chei prime di lui a si clamave 
Moreto. Il cjamog’ al ere biel net, net il breàr dulà che al zeve a 
paussà. Ma, atitant net, al ere il sio laip. Il menu al ere puarin: 
un podenut di sîer cjalt, cuatri mîei scridilîts,8 une pugnasse di 
semole, une zumiele? di cjastignes e tante, tante frent!° di ol. Cul 
risultàt che par Sant’Andree il Moreto al ere ben lontan da finî 
su la bree. Chel an, l’ultim di carnaval, il Tinut, une buine lane 
di Prafuart, par fà cuatri ridades cu la sdrume dai amîs, cuntun 
pinel da murad0er, a i dè al Moreto, neri di crodie, une biele 
man di blanc di cjalcine. Ce putiferi che a plantà Mariute, vidint 
il sio Moreto cussì cuingàt! Une domenie, fòr di messe, a olmà il 
Tinut sul sagràt e par svindic a i tirà cu la galoce ferade une biele 
pecade tal viadoro. 

Sì, Mariute a ere un tic strambute ma une sclete amîe dai 
nemaluts. 


Gianni Colledani 
Furlan di Clausîet 


inferriata, grata 
cerchi 
ultimo nato 
porcile 
rinsecchiti 
doppia manciata 
10 fogliame 

valve. La vacje e valve. Le sintivi che e valve cul gno dispositîf 

special. E ve il cjaval, distant di ché altre stale, Ce vaistu? Ce 
astu di vaî? Invezit di sedi contente! Va a capîlis lis vacjis! Il cjaval 
propit nol rivave adore a capîle. Lu àstu vùt o no chest vigjelut? 
Une vigjele. Va ben, ancjemò miòr! E alore ce vaistu? Tu stàs 
ben, dut al è lat ben e je mascje, salacor ti le lassin li, le tirin sù 
come ché altre che tu vevis vude, ce ti dulie, alore? 
| dulive, sì. | dulive. A la vacje i dulive. | dulive in dentril 
Di cuant che e jere tornade de stazion di monte e che e veve 
dentri di se ché creature che si formave no veve fat altri che 
pensà al moment che al sarès vignùt di metile fùr. Parcè che 
ché altre volte che e veve fat, dut al jere stàt cussì biel, ma biell! 
Plene di oms la stale, barbe Selmo, barbe Agnul, barbe Sieri e 
altris che nancje no saveve i nons. E po il paron, si capìs, ma plui 
di dut barbe Cumin che i veve massagjade la nature par fùr e par 
dentri e i veve plasùt! E po ducj chei oms che a fevelavin, che 
si le contavin e po la cuarde che i vevin metude dentri, planc a 
planc e po che a tiravin planc a planc, planc, tignît tiràt, ma no 
sfuarcà, eh! E al jere ancje un frutat che i faseve a cjàr sul music, 
sì, cussì, cjarecile, che no vedi di avilîsi che e je primarole, e je 
zovine, cussì, cussì, eco, cumò, no, fers, o scuen indregài une 
talpe, ve, ve, cumò! Ducj insiemi! E po i vevin parfin batudis lis 
mans, prime di dài di bevi un bon bevaron cu la farine e il sal 
e cualchi toc di patacje di crustà e di mandà jù a spietà la ore 
dal rumit! E intal doman di matine, il frut plui picinin al rivave 
di corse ...ouhhh un vigjel gnùf! E je une mascje. Ah ben! Cui 


lu aie puartade? Barbe Chel. O ben barbe chel altri. E invezit, 
cheste volte. Cheste volte. Cheste volte nissun. Dome il paron 
e un boston di agar lusint, che i lu à paràt sù cence gracie, un 
pàr di cuardis gresis e po dòs gatis di gome che i sburtavin su lis 
culatis e il vidiel, anzit la vidielute e jere saltade fùr e finide li. 

E la matine dopo il frutin: un vigjel gnÒf! E je une mascje. Cui le 
aie puartade? 

Ce vevino di rispuindi? Une machine? Jerial vignùt barbe Chel 
cu la machine a puartàle? Ma parcè cu la machine, se al è a stà 
culì daùr de glesie? Eh? Une machine par fà nassi? Une machine 
par fà nassi. No isal di vaî? “Sì, vacje, al è propit di vaî”, i diseve 
il cjaval “Vai, vai”. 

E ancje jo o jeri daùr a prontà lis peraulis justis, puare bestie, ce 
che ti tocje, al è propit di vaî. Ma, propit in chel, mi soi dismot. 
Al jere un sium. Si capìs. No podeve mighe sedi vere une tal! 


Laurin Zuan Nardin 


Disen di Annalisa Gasparotto 159 


o o stoi de cjasa a Manià, ma il gnu paeis, Vil di Sora, e la mé 

fevelada a son vîfs e in dal cùr. Ogni tant mé fia a me puarta 
sù par gî in dal simiteriu a saludà i miei muarts. 
Ma il paeis a nal è pi come ‘’na volta. Dut al è cambiat in miei, 
però al è vueit de gent e de besties, nal è pi vacjes, fedes, cjares, 
ch'a lassin il Iòr passag. Ancje i curtîfs a na son pi ingombràts de 
imprescj, de carioles. Les legnes a son ben intassades e i gjeranis 
a no son in da i vàs de la conserva, ma cui biei vas di cjera. A son 
sparîts i piui (piergui), i foliers, a nd è restades pucjis cjasis ma 
tant bieles come ‘na volta. A na se va pi in da les fontanes, la aga 
a è in cjasa. Chestes as erin là ch’a se saveva dutes lis nuvitàts 
bieles e brutes. Les ostaries as erin sempre vives dai omis ch'a 
vignivin a cjasa d’Unvier. Voi a cjatà il gnu cuscrit e le cjati sentàt 
su la sò bancjuta fùr da la puarta. “Ce plasei vedeite Marie, 
cemut staàtu?”. “o ben e tu? “Stoi ben da vecju”. Gnu fi al fàs el 
sofér da la coriera, i canais al van a scuela a Midun parcè ai àn 
sieràt el Centro scolastic dal Matan ch'a nol è pussibul tegnéile 
viert. In tré paeis a noi ni sin a vei canais assai. Pensa che cuant 
givin a scuele nò, erin sui 20-30 par classe. Gent da les borgades 
ai vignivin a piè, sél chei de Frazaneit a i fasevin fin a la terza e 
dopo a vignivin ucà. As erin plenis les places, a giuavin dai laris, 
al campo, al pindul, a la mea e ancja a fà dispiets. A riva me fia: 
“Alora, mama, gino jù? Se no voaltris ne la fineis pi”. 
Mandi, cundion a la prossima. 


Maria Minin Durat 
Furlan di Vil di Sora 


A son arbui benedets i moràrs 
che ca di nè a àn cjatàt bonstà. 
E a son stàts la man di Diu 

pa puare int ch’e à fat vitis 

di murî a passond i cavalîrs 
par tacà i dincj intor di alc. 
Cjocs di soreli o imbramîts 

di zulugne, fers a confin 

tant che soldàts in aptac, 

a san acetà il declinà 

des stagjons cul fatalisim 

di cui che al fronte 

il ruspi e il dolg de vite 

cun cùr fuart e cun costance. 

| moràrs a son come né furlans, 
umii e tegnadics. 


Ermes Dosso 


2' premi tal Concors di poesie “Renato Appi” - Cordenons 2023 


Un sogno a La Mont 


[yo de un fantulin, cuanc che i se spalanca al mondo, i vardha 
‘doma che danant, co sperantha, vuoia de duià e thentha 
pensier. Ma i vuoe del fantulin nassùt dapò guere, violenthe 
e caresthie i à na lus dhevertha. Cussì i se verthea al mondo i 
vuoe de un fantulin nassùt inte ‘na cjalda dhornada de Lui del 
1946. In ‘na vecja fotografia se lo veit coi so ritholuth blanc e al 
mostathuth negresin, tant che so mare i lo clamea “AI me moro”. 
Tanta l’era la premura de core pai so mont ch'el è rivàt doi meis 


prima, inte ’na cjasa de piera 
e lenc, como tante in chel 
paesut petat sul mont. L'era la 
cjasa de so mare parchè chela 
de so pare l’era ancjamò 
brusadha dal fuoc picjàt dai 
todeschi, comot duth al paeis. 
Ma chista l’è n’altra storia! 
AI fantulin, coi so s’cjapins 
strapontàth da so mare de 
not, sote al feral picjàt sul 
traf, con le so barghesute 
fin ai dhenoe e un subiòl in 
bocja al l’era al pi content del 
mondo. Tra i bosc e i bar de 
more e spinc, a trasse dho par 
le rive, a core dho pai truoi, a 
platasse in meth ai tastigners. 

Me nona Effa con me pare Andhol 


Dongja i so compagni o dongja a so barba Tone, comot un 
fardhel, cuante sbrissathe dho par la val de Sant Antone, su par 
la Ristocca o via par Longiarethe! 

Tornà a cjasa doma con un scjapin, l’era un afar serio: «Ullà 
ato perduth al s’cjapin? Vien unchì che te dae! Te trae dò par la 
val!» l’avea temp de thià so mare! Un sogno duràt massa puoc: 
la scuola e dapò al laoro i lo è portàt lontan dai so mont. Ma 
al cuor al era ancjamò lassù, tra i bosc verd, le crodhe che le 
savea de antico e la tera negra che la platea selci e sclesene de 
ceramiche. Cjatà un fil ros de dhute chele idhee e intuissions 
nassudhe tra i libre de archeologjia, de storie de la lenga e dei 
luoc l’era un sogno grant che no i lo à molat fin a l’ultin. Cuant 
temp passat sui libre e a 
scavà co arneis, cuanc spinc 
e redis taiade o gjavade 
da la tera par netà chel 
cantonut de paradìs che 
l'è doma nusele, tastegne 
e lenc. Beh, dhismintiee 
la pi biela: ‘na vedhudha 
cussì, fin al mar e ancjamò 
pi ’n gnà, l’è ‘na marevea 
unica! | sogn granch no i se 
ferma nancja dapò le gran 
partenthe. Uncuoi al sogno 
al è intele me man. “Fà a 


pra 


pulit!”. “Pi che pos, pare 


|” 


Roberta Zanchet 
Vista di Mezamont de Borc Furlan di Mezamont de Borc 

je sentade di bessole intal cidinòr enormi e vueit dal ambient 

che ur faseve di mense. A buinore, i plaseve rivà prin di ducj 
par gjoldisi la solitudin, marcjanzie rare li sot. Mastiant scunide 
chés cuatri pirulis che cumò a son la sé gulizion, Albe si impense 
di cuant che ai soi fruts picui i prontave il struc di narang e une 
fete di fuiace par fàju mangjà prin di là a scuele. Un narang, pigul 
soreli profumàt, di cuant no lu viodie? | ultins arbui a son restàts 
cantesemàts vie par un Istàt, za fa agnorums. Tal ultin, di dut al 
jere stàt provàt par salvàju, ma al jere aromai masse tart e lis 
temperaduris a jerin fùr control. 
Un sgrisul i travane il fl de schene e nol è di frét. Li dentri la 
temperadure e je controlade, a son fis 25 gràts. Cuant che e je 
dismontade de coriere che ju à menats fin dentri e chel porton 
bocon si è sieràt daùr di lòr par no vierzisi plui, un sens di soléf 
le veve involugade intune a ché arie frescje. Invezit i agns a 
son passàts, il soléf si a fruiat sot la volte di piere dulà che a 
sorevivin come farcs ta la tane. Di cualchi timp e à simpri une 
domande che i zire tal cerviel: ise vite ché li? Che al vedi vQt 
reson Mario, il so vicin di cjase? E jere lade a clamàlu, za cun la 
valîs che i vongolave dar tal curtîl di pieris dutis scantinadis: 
“Dai po, Mario, la coriere e sta par rivà a cjolinus. La protezion 
civîl e à dit che o vin di jessi su la strade aes vot in pont. No 
spietin. Par vie dal cjalt, sàstu”. 
Lui i veve rispuindUùt: “Albe, o soi vecjo. O soi nassQt achì, ca o ai 
vivOt ducj i agns biei e mancul biei de mé vite. O larai sot tiere 
dome cuant che o sarai muart, no prime”. 


“Ma Mario, tu viodis che no si resist plui cun chest soreli che al 
scote dut. Cemùt fasaràstu?”. 

“Come che o podarai, Albe, come che o podarai. No rivi a fà di 
mancul di pensa che, in cualchi maniere, si le meretìn, ché fin 
achì”, 

E jere lade vie cu lis lagrimis che il soreli, implacabil, i suiave 
daurman su la muse. Lis stessis lagrimis che cumò i imbombin 
la intimele cuant che, di bot, spauride e lancurose, si jeve in 
senton tal so jet, te sò cjamare blancje, i scùrs sierats e la arie 
condizionade a manete, par dai cuintri al cjalt fùr dal vade di ché 
Istàt che e somee no finî mai. Un altri di chei bruts siums che 
i infestin lis gnots 
ultimementri. 

Si  sveave, Albe, 
dopo di chés gnots 
passadis a rondolàsi 
tal jet  malcuiete, 
inmò plui strache 
di cuant che e lave 
a durmî. 

“Cjalcjuts”, i diseve 
il so om. “Sperìn”, i 
rispuindeve jé. 


Sabrina Cattarin 


lefindaiagnsCincuante dal secul passàt, ssomengcadel’Estàt, 

Sclùse a si rianimave, ai rivavin i vilegjants ch'ai implenavin 
i doi albergos e le cjasis privadis dolà ch'a l’ere disponibile 
cualche stanze di fità. Chei ch’ai vignivin a fà le’ vacancis ai erin 
soredut citadins: triestins, udineis e ancje venezians. Cundiplui 
ai tornavin dai parints chei ch'ai vevin scugn0t là a vodagnàsi le 
pagnoche lontan da le famee e dal paîs. 
Le mularie, dismenteade le scuele, finalmentri a le podeve 
programa in libertàt zùcs e dispiets. Vie pal dì, prime di organizà 
le zornade come ch'a le voleve, a le scugnive dà une man in 
cjase: fà i picui mistîrs, judà a netà le stale o il gjalinàr, slargjà 
i solgs da l’erbe apene falgade par ch'a le diventàs fen sec plui 
a le svelte. Cussì a le passave le matinade e il dopomisdì al ere 
a disposizion. Dopo mangjat, ancje se le’ lòr màris no l’erin 
d’acuardi, i frutats ai lavin in “spiage”, tra il savalon e i clas da le 
Fele. Come ch'al capitave in ducj i paîs, alere cjampanilîsim ancje 
fra i racolaneis (a campe da le Fele) e i sclusans (a gjestre). Dutis 
dòs le’ combriculis a le’ vevin tiràt sù cu le’ frascjis dai vencjaàrs 
una capanute ch'a le servive di ripàr e di mense: aì ai fasevin le 
marinde portade di cjase di platàt e cualche volte ai cueievin a 
le bone un pàr di gjavedons, pessuts caturàts cul peron sot un 
clap dal flum. Aì ai tentavin di imparà a nada, ma l’àghe, oltre 
che freide , a l’ere pouc profonde: plui che nadà, puartàts da le 
corint ai lavin a sbati cuintri i clas ch’ai spuntavin no dome di cà 
e di là, ma ancje intal mieg dal flum. Di tant in tant a nassevin 
azions belicosis cul lancio di clas di dutis dòs le’ bandis: i proietii 


ai podevin centrà cualche cechin nemîc, ma par fortune no si 
ere mai ferît nissun. 

Cessadis le’ ostilitàts inta grave da le Fele, le lote a le riprendeve 
plui tart intal campo di balon: partidis ch'a le’ duravin ben oltre 
i timps suplementàrs! 

Ancje dopo cene al ere alc ce fà, massime dispiets. Un’Estàt i 
frutats racolaneis ai vevin cjapàt di mire un trop di vilegjants, 
compagns di etàt, ch'a si compuartavin di sbrufons. Sicome 
chescj ai erin solits là a passegjà tal scùr su le strade par Nevee 
fin a le glesiute di sant Florian (a mieg chilometro di Sclùse) cul 
mangiadischi ad alte vous, sbraitant e disturbant, i racolaneis 
une sere ju àn spietàts parsòre strade e, complice le gnot, a ju 
àn sistemàts ben ben butant su di lòr bars di erbe e grampadis 
di cjere. Al ere bastàt par no fàju tornà plui. 

Un di lèr al ere adiriture vignùt di Rome par meti in mostre le sò 
Lambretta gnove di zeche e al coreve su e jù pal paîs rombant. 
Al contave, cun ché di fà vignî l’àghe in bocje ai bits sclusans in 
chei timps di miserie, ch'al mangjave dispes grissins cul persut: 
ce mai èrale ché magnocule discognossude? Dopo vé vùt 
spiegazions in merit, un racolaneis ferbint, il Beput, al veve fat 
le’ sès suposizions subit condividudis: s’al veve impegnàt i bécs 
inta moto, alore nol podeve mangjà tant persut ch'al costave un 
vouli: di sigàr al doprave une sole fete fate sù sul grissin e in chè 
al faseva passà ducj chei atris grissins! 


Antonino Danelutto 
Furlan di Scluse 


ergio al è un eroe di mil bataiis, cui cjavei grîs e un mostagon 

che al fasarès la invidie di chel de bire. Si zire tal jet, malcuiet. 
Un insium di zoventàùt no lu lasse in pàs. 
Si viot là vie di cjase di sere, une bussade ae mame e il salùt 
al nono Pieri, cuntun biel cjapiel e lis scarpis gnovis par balà il 
tango. Il nono nol dîs nuie, al veve lassàt San Vît dal Tiliment cun 
dute la famee e ai nevòts nassùts in cheste tiere ur veve regalàt 
la marilenghe. 
Il insium al è mudàt, il soreli di une biele matine di Istàt al puarte 
lÙs te cusine di cjase. “Vastu a cjavaluts, Sergio?”, i dîs il nono e 
al fas il segn di vuidà un cjaval imagjinari. E je domenie, e Zuanut 
lu clame difùr dal barcon. A son cumò in tren che ju puarte 
di ché altre bande de citàt. Un bosc di cjasis e ciment che nol 


finìs plui. La stazion grandonone tant che une glesie e la bocje 
nere de metropolitane, che ju mene tal ipodrom par butà vie lis 
palanchis cjapadis in pigui lavòrs di fantat dilunc de setemane. 
“Cemlt fasino cumò par tornà a cjase?”, i dîs a Zuanut, che nol 
rive a dismovi i voi dal savalon dulà che a son rivàts i cjavai. Il lòr: 
l’ultin, strac e cence flat. Si scuen tornà a cjase a pîts. 

Il timp si bute in ploie e i fantats a cjaminin cence sperance. Plui 
in là une lùs blu e romp lis tendinis de ploie. A corin matetàts, 
par jentrà intune stazion dai carabinîrs. A Sergio i ven la idee di 
domandà i bégs pai biliets dal tren. | uficiài a capissin subit dulà 
che i fantats a son restàts cence nuie. Ju parin vie dome par 
scaturîju e cuant che a son biei imbombàts, ur dan i francs par 
rivà a cjase. La ligrie e rive a gjavàlu vie dal insium. 

II mostagon al lasse viodi cumò i dincj, une muse di ridi 
sflandorose. Robe di fruts, si dîs Sergio, dineant cul cjàf ma cui 
voi plens di ricuarts. 


Noemi Lilian Salva 

Furlane par matrimoni. 

E puarte cun Eduart Baschere i Cors inmanedts 
de Sociedad Friulana di Buenos Aires (Argjentine) 

S. Jaroni predi 


| muarts a tornin 


i fevelin spes tal sium. A tornin vie pe gnot, cuant che 
la vite vigjil e je cuete e e va indevant cun pas malsigùr, 
puartant une angosse dificil di parà vie. Une conturbie che e 
fàs dismenteà dut il biel intor di me. | antîcs a jerin sigùrs che 
a vignissin a pueste par noaltris, cuntun messag impuartant di 
consegnanus, ma simpri masse complicàt di interpretà, tant di 
scugnî domandà il jutori di un siaman o di un induvin. Vué si 
risolvarès dut sul jetut di un psicoanalist. | muarts che a vegnin 
a cjatàmi tal sium no mi àn mai fate pòre, anzit. Afiet, pluitost, 
o malinconie. Cualchi volte a fasin bocje di ridi e a son contents, 
tant che tai dîs plui biei che o vin vivùt insiemi cun lòr sot dal 
cîl de Lune. A an intor simpri il stes vistît, che ju individue. A àn 
voi che a scrutinin, che a rivin a lei dentri dai libris che o tignìn 
sieràts cun ustinazion. Cualchi volte a tegnin il mustic. Come 
se a vessin di cridanus. Par une mancjance, salacor. Par une 
disatenzion, un pinsîr trist. La indolence. In sumis, a son i judigs 
dal nestri cjamina. Il barometri de nestre cussience: a mostrin 
cui voi ce timp che al fàs te nestre vite. Gno pari al torne par che 
o vedi iniment il gno dové. La espression de muse e je ferme. 
Dure. | vons invezit a son simpri mugnestris. A ridin cui voi. O 
sint il Ir odér: a san di cjase, di ort e di tocj. Dismovisi al è simpri 
dificil. Al è tant che viodiju là vie une altre volte. Mi consoli parcè 
che o sai che prime o dopo a tornaran. 
Angelo Floramo 


Daphne blagayana 
dafne del Conte Blagay 
rododendri blanc 


I rododendri blanc al è un arbossit graciòs, di dimensions 

piculis, cu lis rosis blancjis a macuts su la ponte dal fust, che 
al vîf massime tai boscs dai Carpats, fin a lis tieris altis di Polhov 
Gradec, a ovest di Lubiane. Cheste plante e fo discuvierte te 
prime metàt dal Votcent dai tancj botanics che a esploravin dutis 
lis tieris dal imperi austroongjarés par cjatà fùr speciis gnovis. 
Ancje il re Fidrì August Il di Sassonie al preseà la scuvierte, tant di 
volé visità di persone chestis monts. Il nobil flòr reàl, par resons 
misteriosis, al è stàt cjatàt ancje intun cjanton dal nestri Fridl, lis 
Prealps di Claut, li che i locài lu clamavin za rododendri blanc. Dut 
càs, la sience e cjatà fùr chest puest, lontan dal so areàl, nome 
a la fin dal secul passat: l’apassionàt botanic Adriano Bruna, tal 
Avrîl dal 1989, al segnalà pe prime volte in Italie cheste creature 
dal bosc, intune jessude in Val Dinglagne. 
Di in ché volte la Val di Tramong e je deventade la patrie di 
adozion di cheste zoie floristiche e ogni an si memoree la sò 
scuvierte cuntune escursion une vore frecuentade tai lùcs 
dulà che e vîf la specie. Il rododendri blanc, plante velenose e 
protezude, al cres jenfri pins e frassins, a 1000 metris di cuote, 
in terens che a somein grivis e inospitài, ma che in realtàt a son 
siòrs di vite salvadie, libare, cuntune grande varietàt di formis e 
di colòrs. 

Alberto Candolini 


San Florean a Povolàr 


| muini di San Florean di Povolàr al era un bacanat, 5-6 vacjes 

da lat, cualchi piòra, il purcit. Il gug e la spongja, a ju faseva in 
cjasa. Il lat lu tigniva ta cjaniva tal fresc, par che la bruma a vignìs 
abondant. 
Una dì, lat jù ta cjaniva a toli il lat par fà il gug, al si inacuarg che 
di bruma a ’nd era pocjuta; la dì dopo compagn, la cjerga dì, 
idem. Al si consulta cui siei di cjasa, al pensa a un strieg, par cui 
al decît di puartà las masteles dal lat in glésia, e metiles sul altàr 
di San Florean. Al veva una fia ch'a murosava, che, cuant che 
i vecjus ai lava a durmî, a lava jù ta cjaniva cul muròs a lecà la 
bruma. La mula a saveva dulà che il pari al tigniva la clàf di San 
Florean, par cui no cambiava nuia, inveze di là ta cjaniva, a son 
làts in San Florean. 
Cuant che il vecju, tal deman, prima da l’alba, al va a ritirà las 
masteles dal lat, impiades las cjandeles, al nota che di bruma 
no ‘nd era. Disperàt, al cjala sù il Sant e al jOt ch'al veva la bocjia 
sporcja di bruma (il fantat je veva fumada sù cul dét); al piert il 
lum da reson, al monta sul altàr e ai fuma un scufioton e il cjaf, 
carolàt, al finìs sul paviment. 
Chest al sucedeva il prin di Mai e ai 4 a colava la fiesta dal Sant, 
cuant ch'a rivavin fedéi da duta la forania di Guart a onorà il 
protetòr dai incendios. Còles specials, in chei timps, no ‘nd era, 
l’omalera disperàt. Tal colm da disperazion, alc a lu ispira: tar un 
paesut dongja, a ‘nd era un om ch'al sameava dut San Florean. AI 
va da lui, ai conta ce ch’ai è sucedùt e a lu conving a sostituî, par 
un pàr di ores, il vér Sant. 


“| cji met una mantelina, una scufa e un pàr di stivai di corean e 
nissun si inacuarzarà di nuia!”. 

Taca la Messa, cun granda solenitàt; al moment da predicja, il 
celebrant, cun tanta enfasi, al dîs: “Vué i onorìn il nestri Sant, 
che da simpri a nu proteg dal fouc, al è cun né da secui, e aì al 
restarà par simpri”. 

Tal sintî dî cussì, il fint San Florean al berla: “No, no, Siòr! | miei 
acordos a no son chei!”. 

Al buta via la mantelina, al smonta jù dal altàr, al cjapa la puarta 
e s’in va, lassant i fedéi a bocja vierta. 


Tita da Monai (De Stales) 
Furlan di Monai 


La glésia di San Florean 
a Povolàr 


Radio sîer 


numars ai cjacare clàr: tal 1871, al timp dal prin censiment 

dal Ream d’Italie, las animes dai Comuns di Clausîet e Vît, tal 
complès, ai ere 4958. E cincuante agns dopo, tal 1921, ben 7092. 
Ai ere agns dulà che la canae a nasseve come i fasòi e la int, par 
vivi, a lavorave soredut davòr fen e vacjes. Enfre il 1923 e il 1952 
in Comun di Clausîet ai ere ben seis lataries dulà che ducj, fòr 
che il plevan, il miedi e il spiziar, ai si cjatave o a puartà il lat, o a 
fà formadi o a toli il sîer o a passà la cjacare. In lataria al ere dut 
un corér. Un troput! di garzones a si moveve dongje il casaro par 
tignî ben inviat il fouc, netà e resentà i imprescj, preparà talcs? e 
canavaces, menà la pegne e impacheta il butiro. 
Gjavade la conoglade a si sticave il fouc par tirà fòr la scuete. 
Intant, là di fòr, dongje la grande brente, dulà che, in curt, il ca- 
saro, al varès molat il ser, la int a si ere mitude in spiete cun ban- 
dins e bandons, cun mastei e gameles. Pal pi ai ere femines da 
las borgades, vistides a la buine e in scarpets par pudîe cjaminà 
lizeres sulas clapadories. Intant, dongje la brente, al ere dut un 
cavanà,f dut un zanzanec.* Sence gjornài, radio e television las 
nuvitàts ai coreve nome di bocje in bocje. 
Ducj ai veve alc da contà, di vîfs e di muarts, di amQers e di 
morosets, di migrants fòr pal mont. Stà in spiete dal sîer al ere 


gruppetto 
fascere 
spettegolare 
pettegolio 


Aa_WN È 


come sintî un comunicàt. Uì da la latarie a ere l’Agenzia Ansa 
di dute la pléf asìine. Rubes mai volgarmentri splazetades ma 
detes spes a mieze vles: “Ai si son lassàts”; “A spiete ma a no 
si sa da cui”. “Al à tiràt sù i scarpets”; “AI è zùt in spiete al farc 
davòr Sant Jacum”. “AI è zÙt in France che ulà a ’nd è un’alte”; 
“AI si è pierdùt pal mont”. Ancje Meni, da ducj conossùt come 
Morandini, al vignive sù dai Noràts cu la sò gamele sgombade? a 
toli il ster pal purcelut apene compràt da Judissi. La Lute, cetant 
curiose, a i domandà: “Meni, cetant vivos spindùt dal purcelut?”, 
“Ce che ai tiràt dal zocol”, “E cetant vivos tiràt dal zocol?”, “Ce 
che ai spindùt dal purcelut”, al rispuindè Meni ridugant. 

Cheste a ere Radio sîer che a zeve in onde ogni dì e simpri a 
ché ore. In dut chel zanzaneg a si sintive clupigna* jù pal tubo il 
sîer. Las femines alore ai si faseve sot di corse vosant, pocant e 
balinantsi, par emplenà i mastei e tornà bel sueltes a cjase che il 
purcel al ere belzà in spiete cul mussic tal laip. Prime da cjapà sù 
i bossoi cul buing recuardi che ai meteve sore dòs fueones di vît 
par no fà svangjilà il sîter. Cuant che la cjampanute di San Pauli a 
bateve las undis, il sîer al ere finît. E al ere finît encje il gossip e 
il giornaleradio. 


Gianni Colledani 
Furlan di Clausîet 


5 ammaccata 


6 gorgogliare 


Pirucis 


di De ce mi sucedial? O fàs dai siums cussì stranis, ma 

stranis! Mi insumii che o feveli cu lis vacjis, che o viòt 
vigjei fats a machine, stradis e puints che a passin parsore dai 
poleàrs di oms e feminis, cjavai cu lis scarpis. Ce vuelial dî?”. Il 
dotòr al micjale par parsore dai ocjaluts poiàts sula ponte dal nas. 
“Ancje pirucis, no mo no?”. “Ce robe? Cualis pirucis?”. 
“Intai siei siums al è dut plen di pirucis, no mo no? Dut il mont”. 
“Pirucis? No, ve! Ce jentrino lis pirucis?”. 
“Si dîs pùr ‘cuant che il tor al fàs pirucis’, no mo no”. “E alore?”. 
Il dotòr al tache a ridi. | tremin i ocjài sul nès, i tremin i lavris. 
Ce aial di ridi, chest sturnel? AI mole la ridade e dut serio al mi 
fàs: “Eh! Siòr lui, che al viodi, il conscio, il super-jo, ES, Freud, 
Jung, Mussatti, eh, cjar lui, che al cjali, no mo no, no son mighe 
tancj chei dal transfert, za miòr cu la deviazion standart, ma 
il lobo parietàl, ce vuelial che al sedi? E coventarès une biele 
polente strucjade su la bree toronde, ma no si impare a fà la 
polente cence pirucis sul garneli! Eh, si capìs! Se il tor nol fàs 
pirucis!”. “Che al spieti un moment, dotòr, puedial spietàmi un 
lamp? O voi juste culì sot”. Li sot e je une botegute che e vent 
pomis. “Véso pirucis? Ben maduris?”. 
A pene che o torni sù, di stant su la puarte dal ambulatori, la 
piruce plui madure mi partìs de man drete e e va a pituràsi sul 
carneli dal dotòr, no mo no. 
O torni a cjase e o voi inte stale des vacjis. Lis pirucis che mi 
vanzin jes doi di mangjà a lòr. 

Laurin Zuan Nardin 


Il clostri 


| psicolic al cjalave Gusto smicjantlu dret in muse. Ogni tant al 

scribigave alc suntun bloc di cjarte. 
“Che mi torni a contà il so sium. Di sigàr al è un probleme di 
fonde che o vin di estirpà come une lidrîs di grame! Che mi 
conti par ben. Ogni singul particolàr!”. Il vecjut al veve tornàt 
a scomencà, cuntun fîl di vòs. “O jentri te trombe e o voi sù 
pe scjale. Une volte rivat tal toglàt o viòt une strane lùs che e 
lampe...”. “Eco, la lùs che e lampe e je interessant! Ce isal che al 
lampe? Al à di jessi precîs...”. 
“Une puartele si vierg e si siere, sbatude dal aiar. O sint ancje un 
cancar che al piule. Ma, che al sinti: parcè mi fasial dutis chestis 
domandis? Jo o cirivi dome un...”. “Sito! Che nol stedi a pierdi la 
concentrazion!”. Il psicolic al veve butàt par tiere il bloc di cjarte, 
rabiòs in bestie. Po al jere jevat sù impins dut gnervòs, cjaminant 
sù e jù. “Siorut! Mi sta contant un sium une vore interessant! Ma 
nol à di fermàsi!”. Gusto al jere sudat in aghe. Nol rivave a stà 
dret su chel jetut fùr di scuare. Si remenave, si zirave, al tufave. | 
someave di stà distiràt suntun scjalàr. 
“Une volte rivàt dongje de puartele mi inacuarg che il clostri al 
è sbregat. Par chest o soi vignùt chi. Mi covente un clostri gndf”. 
Il psicolic al veve gjavat i ocjai. 
“Ma isal vignùt chi par un clostri gnùf?”. “Sigùr! Ve chi che la 
femine mi à scrit il recapit”. Gusto al veve tiràt fùr da sachete un 
sfueut. “Chi o sin al numar 5. La buteghe di Tonut e je al numar 
6, di ché altre bande de stradel”. 

Massimo Furlani 


Sumiassi o crodi di sumiàssi 


l era un dopomisdì di ‘na zornada una vora cjalda. | eri zovin, 

in etat ch'i partavi li’ barghessis curtis, e i eri zùt in oratori 
par cjatàmi cui amigus a zuià. Forsi a era massa bunora, fato sta 
ch'a nol era encjamò rivàt nissun. Intant ch'i spetavi, justa par 
pierdi timp, i ai fat il ziru da la glesia ch’a era li dongja. Cuant chi 
soi rivat dirimpet da la canonica, i mi soi fermat di colp, scuasin 
cun sens di colpa, e i volevi scjampà via. Li’ lastris e i barcons a 
erin spalancats e, dentri ta la cjamara, la gnessa dal plevan era 
nuda ch'a si petenava devant dal spieli. A era ‘na biela fiola, alta 
e ben fata, cui cjaviei luncs e neris. La clamavin la fransesa par 
via ch'a steva in Fransa. A vegneva ca di sò barba predi justa 
un par di meis al an. No si era necuarta chi eri li e cussì mi soi 
sintàt par cjera devour un cjanton e i ai paràt via a vuardala ch'a 
si spassolava i cjaviei e ch'a si meteva il rosseto. No vevi mai 
vidùt ‘na femina nuda e par zonta cussì biela. La fantasia a è 
scuminsat a lavorà e a cori e cu la bocja vierta i vuardavi chel biel 
spetacul. Duta un mument mi è rivàt un scapelot compagnat da 
chista imprecassion: “Sporcacjon!” Mi soi ziràt e il capelan seriu, 
devour di me, al mi à tiràt sù ‘Îna romanzina ch'a no finiva pi. Par 
finîla mi à dita che chè’ robis li no si fan e ch'al era un pecjat 
ch'i dovevi confessà. Sul moment i ai provàt a inventà alc par 
difindimi, ma no mi vigneva tal cjaf nuia. No rivavi a svignàmila, 
ma par fortuna, di colp chel sun al è finît e mi soi sveat. Mi à volùt 
un mument par tornà in ca e subiti ai pensàt che, in ogni mout, i 
eri salf stant che a confessàmi i zevi dal plevan! 


Adriano Mariutti 
Furlan di Cjasteons di Sopula 


Se no ves Amòr 


No sta domandàmi 
cui che o soi 

e di dulà che o ven, 
trops agns che o ai. 


Domandimi se o ai fam 
e cemùt che o soi 
ancjemò vîf. 


Se o ai superàt 

il confin dal dolòr 

cence pleGmi 

e dulà che o ai cjatàt. 

la fuarce par là indenant. 


Dut al passarà 

e al sarà dismentedt, 
ma l’Amòr no, 

al continuarà a florî 
tal cor dal om, 

come un flum in plene 
che nol à pòre 

di deventà màr. 


E je la stele 

che e da lùs a la vite, 
la fuarce che e pues 
salvà il mont. 


Par chest o soi 
ancjemò vif. 


Egle Taverna 


3° premi tal Concors di poesie “Renato Appi” - Cordenons 2023 


La partide dal secul 


.: an 2005 l'Udinese si è classificade cuarte tal campionàat 
talian di balon. Cun chest un sium al è deventat realtàt. 
L'Udinese e va a zuià la Champions League cun dutis lis grandis 
scuadris europeanis. | tifòs a festezin cheste imprese e no viodin 
l’ore di là ator pe Europe a viodile zuia. 

“Dulà larìno cheste volte?”, si domandin i tifòs prime de gjavade 
a sorte: a Londre? a Liverpool o forsit in Spagne? 

“Eh sì, propit in Spagne, anzit, par jessi plui precîs, in Catalogne, 
tal mitic stadi Camp Nou di Barcelone, l'Udinese e larà a zuià 
propite li!”. 

Une volte cjolt il biliet de partide si visin però che i svoi a 
disposizion par Barcelone no son tancj. Alore ognidun al è di 
rangjàsi cemùt che al pues. Cualchidun al decît di cjapà sù la 
machine, altris di fà fermade intun altri aeropuart e altris a 
decidin di cjapà il traghet di Gjenue. Jo o soi sigùr che tancj a 
saressin làts ancje a pît, tratant di no pierdisi la partide dal secul. 
Ancje Zuan, Vigji e Meni, trè amis, a cjatin che nol è il cas di 
pierdi cheste ocasion. La probabilitàt che al torni a sucedi une 
altre volte te lòr vite e je pardabon basse. Lòr, come altris cinc 
mil furlans fortunats che a àn cjatàt un biliet, une dì a podaran 
contàle ai lòr nevòts: “Jo o ai vedut zuià l'Udinese tal Camp Nou!”. 
A Barcelone in chei dîs al pareve di jessi a Udin e la Rambla e 
someave vie Marcjat Vieri. “Ve li Toni di Maian... velu li Stiefin 
di Cividat... ve li cjossul, chel di Martignà... ”. A pene che tu 
jentravis intun bàr tu sintivis dome cjacarà furlan. Il Friùl al veve 
inondàt Barcelone. 


Il dopomisdì, prime de partide, intun cjanton di Barcelone al 
è stat inmaneàt un ghiringhel cun persut, frico e tant vin di 
chel bon. Tancj tifòs si son dàts apontament par scjaldàsi za un 
tichinin cun cjants e còrs prime de grande gnot al stadi. 
Ancje i trè amis a son passàts a mangjà un toc di frico e bevi 
cualchi tai. Za la sere prime però le vevin butade in staiare un 
tic masse. Dal rest no tu sés mighe ogni setemane a Barcelone. 
Cussì a àn decidùt, prime di movisi viers il stadi, di fà tape inte 
pension dongje la Rambla, là che a vevin la lòr cjamare, e polsà 
cualchi ore. Miòr jessi frescs usgnot. 
Intun lamp, ducj i trè a son sdrumàts intal mont dai siums. Dome 
daspò diviersis oris, il tridul di un celulaàr al à sveàt ducj i trè. 
Zuan, cun cetante fature, savint che al jere il so celulàr al è lat 
a rispuindi. E jere Eva, la sò morose, restade in Friùl a cjalà la 
partide par television: 
“Mandi. Alore cemQt ise? Séso al stadi?”. 
“No, no ancjemò”. 
“Cemlt saressial no ancjemò? Ce faséso? Dulà séso?”. 
“Ma ce ore vino?”. 
“Cemlt, ce ore vino? Al è a pene finît il prin timp!”. 
A Zuan i à parùt che un TIR lu vessi centràt in muse. A chest pont, 
ancje chei altris doi, cence vé scoltade dute la conversazion si 
son plan plancut jevats sù e rindùts cont de cagade grandone 
che a vevin cumbinàt. Nol restave altri cefà che tornà intal sium. 
Intal sium di viodi une dì zuià l'Udinese al Camp Nou cuintri il 
grant Barcelone... 

Giorgio Calligaris 


Une zornade normal, o cuasi 


O” la matine, o vierg il barcon, il soreli al ven fùr daùr lis 
monts, o fas di gulizion e mi prepari par là a vore. Dute la 
cjase e je alimentade cun energjie nete, il fotovoltaic e lis batariis 
a son di gnove gjenerazion, fats cence sfrutà nissun, al cent par 
cent che si puedin tornà a doprà. La machine che mi spiete in 
garage e je eletriche, finalmentri e fàs tancj chilometris cuntune 
cjarie, ancje cheste, e je fate dute cun robe che si pues tornà 
a doprà e si ricjarie in cjase in pòc timp. O partìs viers il Iùc di 
lavòr, o impii la radio, nissune brute gnove: intal mont no son plui 
vueris, lis fabrichis di armis a àn scugn(t fà altris robis, plui utilis, 
chés di medisinis a lavorin dome par la salùt de int, no plui pal 
lòr tornecont. Ancje i paîs puars a scomencin a vivi miòr, ducj a 
fasin alc par judàju, cence nissun interès, lis politichis ambientàls 
a funzionin e si viodin i risultàts su la Tiere. Dute la int e colabore, 
animai e plantis che a jerin cuasi sparîts a tornin a cressi di numar 
e si cjate il mÙt di convivi cun lòr e il clime si sta justant. Inte 
agriculture no si dopre plui velens, si son cjatadis atris soluzions 
che no incuinin. O rivi in aziende e ancje li al funzione dut cun 
energjie nete, la sigurece a je al prin puest, lis paiis a van daùr da 
la capacitàt dal lavoradòr e al cost de vite, nissun al è sot paiàt 
o sfrutàt. Ancje lis robariis e lis trufis a stan sparint, lis personis 
a son plui buinis, disponibilis e plui contentis, e torne la fiducie 
intal prossim e, come une volte, une strente di man e val come 
un contrat. Di fat, dut un colp, driiiin, e sune la svee. Nooo! Al 
jere, magari cussì no, dome un biel sium. 

Silvano Bertolini 


E lui nol era... (Un sun sul fà del dì) 


Re cuasi par zî fou... Ma, a mancja chistu, a mancja chel, no 
cjate l’ombrela, no cjate i stivài... Prima de cjapà la puarta a 
me à volù al ben de Diu! Lui però al era za zu, e jo me soi cjatada 
barsola davant la plassa granda de Manià duta luminada, duta 
lustra de ploia, plena de canais ch'i coreva... 

A era cjamò pi granda! 

E jo barsola, sensa ombrela. 

Bon, una imprest l’ai cjatada. Soi zuda jù pai s’cjalins intor la 
plassa. E lui nol era. 

Cuatre canais ch'i coreva come mas i me an robà l’ombrela. 
Co soi rivada dulà chi era i libris, a era un’entrada cun un banc 
e tre s’cjalins par in jù, un’altra stansa cun zent ch’a parleva. | 
era de la polissia. Chel del banc a me à prestà un’altra ombrela. 
L’ai poiada tal banc. Me zire a vardà i libris, e co torne, tal banc 
l’ombrela a no era pi. 

Robada. Soni stàs i canais de prima? Vai uvì del comandante a 
dîe. A no me scolteva, a no me vardeva, a no me sintiva propriu. 
Al veva vissin de lui ‘na femina bruta, duta tacadissa, ch’a se 
strusseva intorie. 

Alora soi s’cjampada. Davant del banc a era un’ombrela, biela, 
pissula, de un biel rosa, strenta strenta ator un mane c'un un 
floc dut “elegante”. Roba de sioris! Nol era nissun intor e jo l’ai 
robada! Via de corsa in plassa, sot i mQrs, sot li’ lindis, platant 
l’ombrela! Coreve, coreve. E lui nol era 


Rosanna Paroni Bertoia 


Sium di une gnot di mieze Istàt 


di Li te Basse? Mi spietin a la fieste dai Indians. Mi 
compagnistu?”. E cussì o sin partîts, jo, Raff e Fabian par 

San Zorg di Noiàr. Un viag de Mont Quarine al mar. 

“Ma scolte Raff, cui sono i Indians de Basse?”. 

Al stave cidin, intant che Fabian al ridugave. 

“Ma insome, mi fàs plasè puartàti fin dulà che al finìs il mont, ma 

almancul rispuindimi!”. 


Il timp al passave, la machine e coreve e jo o spietavi la rispueste 
che no vignive. Dut un bot, la vòs profonde dal Raff e tache: 


| ultins indians de Basse fumant in cercli 

a cjaminin in file a spietin 

sot dal soreli a plomp. che la lune 
e montedi adalt 

A son restàts disore tal cîl 

cuatri gjats 

là jù ta lis planais fers, dongje il flum 
dulà che si sint anciemò 
il spirt di Pelo 


soflà tal crespàsi da aghe 
e lis stelis 
insom. 


* La poesie / indians, di Raffaele BB Lazzara, e ven fùr da la racuelte di 
poesiis dal titul La bleon dal frandei, edizion Culturaglobale, 2013. 


Il flum a va lent (foto Maurizio Tonizzo) 


ACE 

xNo coventave dî altri peraulis e cussì il viag al è lat 

‘ cuant che o sin rivàts a bon puart. Sot dal soreli a plomp o vin 
cjatàts i indians. E jere verementri come che al veve dit Raff. 
A San Zorg intun parc dongje dal flum Cuar a jerin un grum di 
tepee tra i arbui e un grant tendon dulà che, par trè dîs, une vore 
di artiscj vignùts di ogni bande a fasevin musiche, spetacui e a 
recitavin poesiis a la massime di “no si vent la tiere dulà che al 
cjamine un popul!”. Al jere un festival par la libertàt, la avualitàt 
e la difese da la tiere. Di ogni bande si sintive musiche e un grum 
di int al scoltave e al balave. Cualchidun sentàt al beveve une 
bire e Fabian si faseve un spriz cun la aghe dal fontanîl, che e 
vignive sù glagade come se e fos stade tal frigo. Intant il timp 
al passave e la lùs e vignive mancul. Sentats in cercli i indians a 


impiavin i fùcs, spietant che la lune e montedi adalt tal cîl. Jo o 
vevi bisugne di là vie un tic de confusion e o sintivi il flum che 
mi clamave. La gnot e jere frescje e o vevi nome brie di sentàmi 
te sò rive par cjatà un pòc me stesse. Mi capite, a lis voltis, di vé 
bisugne di stà di bessole dongje de nature, par cjatà il cidinòr. 
No mi sarès mai spietade di cucà chel che o varès viodQt di li 
dut a bot. Plui mi slontanavi dai lusòrs dai fùcs e plui il scùr al 
deventave penc. O navigavi tal nereòs e mi orientavi viers la rive, 
sintint il rumòr simpri plui fuart de aghe. | arbui a jerin dome 
sacomis neris, cussì come la jerbe. Ancje se al jere dut un neri 
penc, no vevi pòre e o tignivi i voi bas par no ingopedàmi. Dut 
intun colp o ai sintàt i pîts bagnàts e mi soi inacuarzude di jessi 
su la rive. O ai rispuindUt di tîr o ai fat un pas indalr, jevàt sù il 
cjaf e o soi restade inguside a viodi un scjalàr di puntins luminòs 
che a lampavin di ogni bande. A jerin lusignis! Jo o eri inmagade 
di tante bielece, inceade e cence flat. Intant che o spalancavi i 
voi, planc plancut il mio cuarp al deventave come l’aiar, i pîts no 
jerin plui tacàts a la tiere, lis més gjambis si disfavin, cussì come 
la schene, i brags, il cuel e il cjàf si espandeve. O sintivi dome i voi 
che si spalancavin sore ogni confin imagjinabil. Come un cuadri 
di Chagall o cjapavi a svolà cence pés, come une plume. O jeri 
deventade une lusigne in mieg a lis lusignis. Mi fasevi traspuartà 
dal bal dal lusòr. O vongolavi cence nissun pinsîr di sorte, o 
vevi il cor sglonf di serenitàt e di pàs infinide. O jeri un lusòr te 
Stradalbe dal univiers. No sai trop timp che o ai passàt cussì, ma 
nol à impuartance parcè che par me, ancje vué, al reste un timp 
infinît tal gno càr. Cuant che mi covente lu tiri for ricuardant chel 
sium che al è, ancjemò, la realtàt di une gnot di mieze Istàt. 


Arianna La Notte 


Tai insiums 


I” ducj chescj agns 
che o ai let des 
robis su Pasolini, mi 
impensi di ce che al 
diseve gno pari cuant che al studiave tes scuelis. A lui i risultave 
avonde facil imparà il latin: “Se tu sas la lenghe furlane, tisomee 
un grum dongje dal latin”. AI onorave la sò lenghe e di cualchi 
bande al veve let ce che al diseve un dai tré paris dal autonomisim 
furlan, Pier Paolo Pasolini: “Fevelà Furlan al vàl dî fevelà Latin”. | 
suns dal furlan mi àn jemplat la mé memorie di cuant che lui al 
fevelave. Ma alc mi parave vie e no rivavi a rispuindii, ancjemò 
no mi jeri butàt a impara la marilenghe. Silvano al è làt al cîl des 
acuilis tal an 1997. 

Tal an 2005 o ai cognoss0t il cjistiel di Brecà, un lùc magjic 
dulà che al jere nassùt, cuant che o jeri a vore tune bancje 
internazional, che mi à puartàt in Europe. E je stade la prime 
volte par me in Friùl, bielzà cun 45 agns. Là di là mi soi metùt a 
imparà la lenghe furlane che mi à cjapat l’incjant. Ché e je ancje 
magjiche. Ché e va insot fintremai vie tai insiums. E va plui in 
là dal timp e il spazi, il furlan al travierse dutis lis dimensions, 
par puartàmi intune cuinte. E alore tal insium mi sint libar di 
chest cuarp, e o sint gno pari che mi conte storiis di chel puest 
peng di magjie, biel fevelant par furlan! E jo o pues rispuindi biel 
cjaminant par a par in chestis gnots, par furlan. 


Eduart Baschere 
Societàt Furlane di Buenos Aires 

Fieste dai nonos 

La grande mangjadorie 


siums che si impastin cul plasè cence misure, sfrancjàt dai 
limits dal cuarp e des fadiis de cjar, a son i plui plasevui. Ju 
consideri un regàl, un invît par pòcs. Inte l6r trame l’apaiament, 
la seduzion, il gjoldi si misturin insiemi, dant une sensazion 
di benstà che e dure ancje di dismots. La lòr senegjature e je 
semplice, cence masse pratesis, si disrodole in forme lineàr, 
zuiant dut cas cuntun caleidoscopi straordenari di sinestesiis: 
i colòrs a deventin formis che si disfin in suns cun vibrazions 
che a deventin profums e savòrs. Al somee che i contadins 
dal Cuatricent e dal Cinccent, tumiats di une fam ataviche e 
cence sperance di redenzion, a fasessin siums di cheste sorte. 
L’imagjinari coletîf ju mudà intai senaris favolòs dal paîs de 
Cucagne, li che lis razis grassis e cjarnosis a corin, za bielis e 
cuetis arost, cuntun peron impiràt tal cùl, a disposizion di cui 
che al vueli cjapàlis. Li che di montagnis fatis di formadi a colin 
jù macarons che a saltin dentri sfueis di tocj, zài e pencs. Des 
fontanis al spissule vin di chel bon. No si rive mai a passisi, plui 
si mangje e plui si à pitic. Salacor intune des més vitis passadis 
o soi stàt un di chei contadins, parcè che un sium cussì lu ai fat 
ancje jo. Mi visi ben la taulade. O sint ancjemò lis ridadis dai 
amîs, l’ont speziàt che mi gote su la barbe. Mi soi sveaàt cuntune 

rutadute, pardabon passùt di siums. 
Angelo Floramo 


Physoplexis comosa 
raponzolo comoso, raponzolo di roccia 


Aî° pocjis lis plantis che si adatin a vivi tai crets. Nol è facil: 
al mancje un substraàt dulà rimpinasi, a mancjin i nutritîfs 
dal teren, cualchi volte ancje l’aghe. Ma la Physoplexis comosa e 
à rivàt a superà chestis dificoltàts. No si le cjatarà mai tai praàts 
di montagne, tra stelis alpinis e gjenzianis, jé e je specializade 
te rimpinade in solitarie. E cîr lis paréts verticàls e soredut lis 
sclapaduris sot dai crets. 
In lengac alpinistic o fevelìn cuasi dal gràt decim secont; in 
cundizions cussì estremis la concorence floristiche e je cetant 
limitade. Si trate di une des pocjis speciis che si puedin cjatà chi 
e dal sigùr une des plui bielis plantis di cret. 
Il so guf di pics viole palits cuntun lunc bec viole cjariàt, che a 
vegnin fùr doi stigmis involugats a spiràl, al cjape la atenzion dal 
escursionist che al cjale estasiàt, cul nàs par aiar, dute ché gracie 
e elegance. Ma di ràr al rivarà a lài dongje a chest alpinist cussì 
fuart, platàt cualchi metri plui in sù, lontan des mans bramosis 
di concuistàlu. 
Il so habitat a son nome i crets calcaris, umits e ta la ombrene, 
dai 800 ai 2000 metris di cuote, dal Venit al Friùl e tes zonis 
alpinis de Slovenie. L’areàl di cheste plante al è une vore limitàt, 
si fevele di “plante endemiche”; si pues cjatàle tal Cjanàl da la 
Ciline, dal Arzin, da la Aupe, te Val de Tor e di Resie, e ancje in 
cualchi cret plui in bas, tant che a Osòf. 

Alberto Candolini 


In mont cun gno néòno Tòful 


D frut, come vuarfin di guere, i ai fat la cuinte elementàr 
intun colegjo a Udin. Cince la libertàt di voli e di moviment 
che i vevi tal gno paisut di Fusee, i ai vivOt chei 9 més come un 
ucelut in sgjaibie. Finide la scuele, gno nòno Tòful, jodintmi, a so 
viodi, un tic flaput, al à dit a mé màri che al sarès stàt ben che 
i fos lat cun lui in mont par meti su un tic di “colòr” 
pierdùt ta sgjaibie da sitàt. E cussì i mi sei cjatàt di biele gnot, 
strac madùr, in Montute di Miec (comun di Riussàl). In mont, il 
gno “lavòr” ‘| ere sél chel di emplà ben ben la panse cun flàrs! 
e cjarniculas.? 

Dut cetant ben, si disarès. Sì, for che un dopomesdì che i mi 
impensi come se al fos cumò. | mi cjatavi dongje la casere e i 
stavi lant a gustà cuant che i mi sei ’nacuart che il roc al stave 
corint a cjàf bas par vegnimi intor. Plen di pòre e berlant “Nòno, 
nno!” i mi sei rimpinat sul beveradòr in len e... denti jò, in muel 
ta l’aghe. Nòno Tòful, che al gno begherà ‘| ere vignùt fùr di 
corse da casere a jodi di me, ’l à paràt vie il roc e a mi è cjapàt 
sù come un polegut strafont. | ài vîve come cumò la sò biele 
ridugade e la sò slissade as mostacjas alla Cecco-Beppe. A mi à 
metàt alc di sut intor e, jodÙùt che il gno grant sanglocà a no dave 
moto di finîle, a mi à proponàùt di là cun lui ta mont di Montelago 
a jodi dal bestiam che al veve lassù. Dopo une buine talpinade 
di une corantine di mindts, i sin rivàts in somp da rive e pòc 


che i vevi 


fragole 


2? mirtillo nero 


pui in là i ài jodùt pa prime volte in vite mé il biel lat di Dimon. 
Bocje tant largje che al podeve entrà un mierli e... un èàti 
grant berli: “Néno, néno, las vacjas a si nein”. Àte ridugade e... 
“Macaron di frut, a san nadà miòr di me e di te”. 

Ate biele riducade, ate slissade as mostacjas alla Cecco-Beppe 
cu la zonte, cheste volte, di une “cjarinade” venti jù dulà che a 
nol bat il soréli. 


Bruno Mongiat 
Furlan di Fusee di Tumiec 


Nòno Tòful 
(Cristoforo D'Orlando) 
e nòne Nene 
(Maddalena Mentil) 


A_. 


La cjamare dai mîei 


UT volte las vacjes ai no ere grasses par nissun. Anzi, a si 
podarès dî davorman che, fòr che par cualchi sioret, ai ere 
magres par ducj. A ere grivie la vite soredut vie par l’Unvier, 
cuant che l’ort al si glacave e a si podeve contà nome su verzes e 
ràfs da cuinga cul argjel e da compagnà cu la polente. 

Di pomes nencje cjacarà, e pensà che vie par l’Autun a ’nd 
ere pardut a sbreghebalon! e a bisugnave dopràles o vendiles 
besuelts jù par la Basse prime che ai zes di mal. Nome cualchi 
femine che a veve ibécs par comprà ilzucher a faseve marmelade 
di cespes, di fîcs, di spiersoi o di baracocoi.? Tra chestes, siore 
Bete di Pitinicju e siore Eline dai Bascjeres. Gno pari Svualt 
Stifinin al contave da vîe cercjat la prime marmelade da militàr. 
Tra dut il frutam, nome i mfei e certs pîers ai si podeve meti vie 
par l’Unvier. In cjase bisugnave cjatà une cjamare o un camarin 
avonde frîet par poa su la plencje, scjernete di patùs, chescj 
fruts. A no ere encjamò stade inventade la fabriche dal frîet e 
a si cugnive rangjàsi. A ere une vere mirivee vidîe las cjamares 
dai mfei e nulî il Iùer nase bon. Ai ere cetant preseoses chés 
da la Batistine, da la Narde cjanaline, da la Nute dai Mulinàrs 
e da la Malie dai Pedòi. Ma la pi biele, sence fal, a ere ché da 
la Mie di Zef in Cuel Sesar, in Celant. Intun grant bearg, dut a 
parmiedi, sio missîer Rico al veve plantàt par vecju tantes bieles 
melaries. Dute rube fine, incalmades cu las miéi cualitàts di 


1 in abbondanza 
2. peschenoci, nettarine 


dovent e di Cjastelnouf: Canada rusin e vert, rose mantovane, 
milanés, dal vueli, ape, zeuca, calemans. Sul finî di Setembre, 
davòr il det “a San Michîel al si tire il bon mîfel”, la Mie a tirave 
chei pi adats par l’Unvier, atente che ai no si macolàs3 e che ai 
ves ducj il maneut e soredut che ai non ves belzà... il fituàl. Chei 
in somp da las cimes a ju faseve tirà dal Amadio cuntune borse 
di tele inmaneade a une piertie. La Mie a tignive di vàli soredut 
la melarie dete Romane, che a steve tal colt dapiè da la cort e 
che a veve dute une sò storie. Sio missîer Rico, tornant da Galati 
in Romanie, dulà che al ere scarpelin, al veve puartàt tal russac 
dòs incalmes* tignintles tal umidic di une patate. 

La Romane in Avrîl a si cjamave di roses e po di romanetes. 
Chescj mîei ai veve une forme tra limon e pîer, zaluts e vergàts 
di verdulin, pardabon saurîts e profumàts da fà vignî l’aghegole.? 
La Mie a ju tignive da bande e nome sò fie Gjuliane, di tant in 
tant, a podeve cjapàntint sù un, ma nome se al ere un tic 
picagnàt.. Cumò il bearc al è dut inglotùt dai barags e il savùer 
da las romanetes al reste nome tal gno recuart. 


Gianni Colledani 
Furlan di Clausîet 


ammaccassero 
marze 
acquolina 
malridotto 


DU Aa UW 


Vendemis 


Mi chestis vacjis, chest cjaval, cuant che a si fevelin inta 
ché sorte di lengate che a doprin e che a san dome lòr, ce 
maniere fasino? Movino la bocje, la lenghe, i voi? O jeri curiòs 
di savé. Ma lis stalis a jerin vueidis. Dulà jerino lis bestiis? E dulà 
àno di sei, storloc?! No sintistu ce bon odér di most, di turcli, di 
trape che al incjoche il paîs? A son lis vendemis, no! Juste! A son 
a vendemà, ce maniere no pensài prime! Vie di corse, jo, intal 
cjamp, mi à simpri plasàt vendema. Si sta in compagnie, si babe, 
si piluche un gran, si jemplin i seglots, si rît. 

“Ce biel rap! AI merte une bussadel”. 

“Sivilait, fruts, che cuant che o sivilais no mangjais!”. 

“Cjape sù chei grans, il vin no si fasilu mighe cui raspolons 
Cussì po! 

Intal là o incrosi lis més bestiis che a tornin indadr. Parcè? Dulà 
laiso? Boh! Che si rangjin! Jo o ai za un seglot intune man, inta 
ché altre lis fuarpis. O fas partaià il prin rap, ma... il rap mi sparìs 
sot dai voi. Cui isal stàt? Mi cjali ator. Robis di no murî di pòre! 
Li in bande al è un drac, un bocon di dràc fat dut di lamieris, dut 
lusint, ma trist, baste viodilu tant trist che al è! Al à une sorte di 
probosside che le slungje trop che al à voie. E cun chel argagn 
al supe sù dut, dute la ue e ancje ducj chei che a son daùr a 
vendema. E po al spude fùr di une bande il vin za pront di bevi, 
di ché altre la int che le à glutude. Mi à glutàt ancje mi e cumò mi 
spude fùr, cence creance, di brut, tant che o voi a sbati cul cjàf 
cuintri la cocjete dal jet e mi disméf a colp. 


| 


Laurin Zuan Nardin 


Frute, ce pensistu? 


OO° a cuant che o jeri picule. Cuant che o vevi 4 o 5 agns 
o lavi intal asîl, come ducj i fruts dal pais. Tancj fruts, ducj 
cul grimalut a cuadris blancs e ros, in file, daùr des muiniis che a 
comandavin, cuntune sberlade, ancje i claps. 
Mai fruts a lavin vulintîr intal asîl parcè che si zuiave cula cuarde, 
cu la bale, a cjapasi, cu la tombule e dopo si scoltavin dutis lis 
storiis sui sants che ogni dì si cjatavin sul lunari. 
Prin di gusta, i fruts si metevin in file dal refetori e a spietavin 
il turni par gloti une sedon plene di vueli di fiàt di merluc. Une 
robe di fà stomi, un odér che ti faseve vignî gomit inmò di lontan. 
E cualchidun dispès al veve sfuargs e al butave fùr. Ma la muinie 
e stave li, impins, cu la sedon pronte. Jo, biade, o speravi nome 
che la boce di vueli e finissi par miracul prime che al tocjàs a mi 
di bevi il vueli e mi vignive di vaî. O volevi scjampà vie, ma nuie, 
o vevi di gloti il vueli, se no o riscjavi di cjapà un pataf te cope. 
E di gnot mi insumiavi di ché sedon e di chè muinie. Mi insumiavi 
di svolà vie, devant de muinie che e sberlave come une acuile, 
cu la sedon che e zirave par aiar come un elicotar. Invezit jo o 
svolavi di ca e di là pal refetori e ducj i fruts a ridevin. Po dopo o 
lavi fùr intal curtîl e mi sentavi sul ramag plui alt dal moràr che al 
jere li. Il sium plui biel al finive cun me che o butavi jù caramelis 
ai mei amîs, come che e fos une ploie colorade e dolce. 
O ben, forsit, al è stàt propit chel vueli di une volte a fàmi cressi. 
Invezit cumò o cjolìn vitaminis, integradòrs, pastrocj di ogni 
sorte, ma no sin e no podìn tornà fruts! 

Baba 


Cualchi magagna 


Sho al era muart di bot. “Ma cemùt? Se nomo far lu vin 
viodùt cu la cariola tal ort?”, a disevin tal vicinaàt las comaris. 
Ma Sisto al era muart par davér. 

Sepina, la sò femina, a veva di ocupssi, oltre al dolòr, di cumbinài 
l’ultin salùt cun int che a lu vevin cognossùt in buina armonia. 
| veva tiràt dongja encja una cuindisinas di feminas a dî rosari 
la sera prin dal funeral. A vignivin volantîr tantas di lòr, a era la 
ocasion di stà insiema a contàsi las ultimas dal paîs: “Satu che 
Pieri (che al veva pierdùt da pouc la femina) al à za cjatàt una 
atra?”, a cisicavin las plui informadas. 

“Eh za”, a zontava Sepina sotvous “achì aromai i sin dutas 
veduas, cualchiduna a è incjimò zovina...”. 

Sul spolert intant a buliva la cjalderia das balotas che a si las 
parava jù cuntun got di clinto. 

Po a contavin di un muart, intun paîs dongja. In chei agns a 
usavin puartà il muart scuviert tal cimiteri, là che al vigniva sieràt 
noma prin de sepoltura. Lu compagnavin la colona da int, daùr 
la femina che lu seguiva vaint e sustant: “Ah, Jacum gno, Jacum 
di cor, cemQt aio di fà cenga di te?!”, il piagnisteu al tacava cussì. 
Ma, passant la procession sot un boscut fis di arbui a puartada di 
man, la vedua e à cambiàt subit tono: “Ah, ...oh! tegnîlu bas bas, 
che a no si cjapi intai ramags e che nol torni a vivil...”. 

Dolòr e displaséi a si mascedavin cussì tal ritrat di un om che, 
como che al sucéit, al veva di vei vot encjo cualchi magagna. 


Lucina Dorigo 
Furlan di Socléf 


Daspò il burlag 


Une file di moràrs, scalembris, 
a cente lis tòs rivis, 

flum che vué tu fasis pòre. 
Tant che triscj pensîrs 

lis t6s aghis turbulis 

a vongolin cun viamence, 
puartant fueis muartis 
viers un paîs vueit 

di vòs e di sunsùrs. 

Tu ds ingrumtit lis ploiis 

di une gnot di tregende, 

e tu strissinis a val 

il fur6r dal maltimp. 

Lant viers la plane 

si bonarà la tò rabie, 

e tu lards incuintri 

a un amont colòr di rose: 
fra i arbui da la Basse 

cîl e tiere si bussin 

sul ffl dal orizont. 


Franca Mainardis 
1" premi tal Concors “Nelso Tracanelli” - San Michél 2023 


Un lari in cjasa 


M° cusin Tonino al veva partàt a cjasa ‘na checa cjapada dal 
nît. Un puc a la volta a era doventada granda, e a veva 
imparàt a svualà, a stà a li’ largjis dal gjat e a movisi coma ducjus 
i ussei. A zeva a mangjà tal cortîf da li’ gjalinis, a cjoleva i oufs 
ta li covis e a veva imparàt a platà i scufs ta la stansia devour li’ 
damigjanis. Encja sa era dispetosa ormai era doventada di cjasa. 
A faseva ridi cuant ch'a veva alc tal bec da platà parsè ch'a faseva 
sincuanta zirus ator sperant di no fassi jodi.’Na volta ilnonu l’era 
zut a netà via duta ché porcaria ch'a veva ingrumàt e nol veva 
cjatàt soul che scufs di ouf ma encja scjatoletis, coculis, nolis e 
parfin ‘na cjandela di un muturin. Si jòt ch'a zeva a robà ta li” 
mondissis encja di altris bandis. Susseit che il morous di mè agna 
Maria l’era tornàt da la Merica par maridala. Intant ch'a spetavin 
di fà li’ cjartis par maridasi e par podé zî in Merica ducjus doi, 
‘na dì erin zùs da Vassola a Pordenon a sielzi li’ veris e lui ai veva 
regalàt un biel anel di oru. Me agna a veva ’na braùra chi mai e 
a lu veva sempri intor. L'era un biel anel lavoràt coma ‘na rosa 
cun una biela piera verda tal mies. Mi lu veva incja fat tocjà e 
mi veva dit ch’al costava un grun di bes. ’Na matina par lavàssi 
li” mans a veva poiat l’anel sora la taula e cuant ch'a era tornada 
l’anel nol era pi. Robis ch’a no i cjapi un colp. Subit à domandàt 
a mé mari e a mè agna Anzuluta se par càs a vessin vidùt l’anel. 
Dopo mi à domandàt a mi che i eri l’unic ch’al podeva essi passat 
par cjasa. No cunvintis che magari i lu ves cjolt par zuià, mé mari 
a à tacàt a domandàmi e coma al solit par savé la veretàt mi 
veva prometàt ‘na carga di botis. Li’ feminis a vevin scovàt la 


cjasa, ma nuia. Mé agna Anzuluta a veva tacàt a dîsi li’ secueris a 
sant Antoni e vuarda chi, vuarda li l’anel no si cjatava. La singara! 
Forsi era stada chè singara che ogni tant a vigneva a caritàt e s'a 
podeva a vigneva in cjasa e ch'a era svelta coma il lamp. Ma no 
erin singars ator, po il cjan nol veva nencja baiàt. Cui vevia pertàt 
via l'anel? Méè agna Maria a era disperada par l’anel e par coma 
fà a dîlu al morous ch'al era sì un bon omp, ma no si saveva se 
ch'al podeva pensà. Me nonu, ch’al era devour travasà, vidudis 
li” feminis in confusion, l’era zùt a jodi se ch'al sussedeva. Il 
nonu l’era un om ch'a nol si scomponeva e era difisil fài pierdi la 
passiensa. Di sigùr s’al fos colàt il mont al si sarès tiràt di banda. 
Sul moment encja lui l’era restàt mal e al veva domandàt coma 
ch’a podeva essi sussedùt. Se nissun l’era passat par cjasa, di 
sigùr l’anel nol veva li’ gjambis. Sensa spetà altri, il nonu al veva 
dit a sò fia: “Speta un moment ch'i vai a jodi, e sta sigura ch'i sai 
dulà ch'al è l’anel”. 

ZÙt a dà ‘na ocjada al deposit da la checa e slargjada la porcaria 
ch'a veva tornàt a ingrumà, l’è saltàt four l’anel di mé agna. 
Duncja i vevin un lari in cjasa ch’a nol si contentava di scufs di ouf 
o di nolis, ma al voleva encja roba pressiosa. Sul moment nissun 
al veva pensàt, ma la nona a veva stabilît che chel ussel al era 
pericolous e bisignava mandalu via. Se par càs a fos zuda a robà 
encja in altris cjasis, i varessin vàt displaséis e ni varessin menàt 
par lenga. Encja se par nualtris fioi era coma un zogatul, i vin 
duvùt dà rason a la nona. Da chel dì i vin tacàt a sierà li’ puartis 
e a fài ducjus i dispiets, fin che un dì, forsi sintint la primavera, a 
è zuda par il so distin. 


Adriano Mariutti 
Furlan di Cjasteons di Sopula 


Ocjo al Iòf 


O” frute e o stavi corint come une spirtade, dute sbarlufide, 
tal mieg di un bosc. 

O lavi di ca e di là a stupit vie, zigant plene di pòre e cu lis gjambis 
insanganadis pes sgrifignadis dai barags. O gavariavi peraulis 
cence significàt. Cualchidun mi steve corint daùr, ma no savevi 
cui e nancje parcè. Il flàt al vignive a grampis e jo mi visi, come 
cumò, dut il gno teròr. 

Ae fin, scanade, mi soi scrufuiade dadr di un grues ròl e o ai cirùt 
di restà ferme imobile, respirant cence fà rumòr, cu la sperance 
che chel che al voleve cjapàmi no si inacuarzès di me e o ai sieràt 
i voi. Il timp al passave, il gno cùr al lave a manete, ma dut al jere 
cidin e no si moveve fuee, salacor le vevi sghindade. 

Bot e sclop o ai sintùt alc dadr di me che al nasave l’aiar. “Vie 
jo!”, o ai pensat disperade, “e je une bestie e mi à cjatade, 
cumò le viòt peloche!”. Mi sintivi mancjà e, in chel, une lenghe 
ruspiose mi à lecàt une man. O ai spalancàt i voi e lui al jere li, 
un lòf grant il dopli di me, pél lunc e peng, ma, no sai parcè, mi 
someave mugnestri. Al veve doi voi di sintiment che a parevin 
dîmi: “Benedete frute, parcè coristu cussì? Di ce àstu pòre? Jo o 
soi de tò bande!” O ai tiràt flat, plui cuiete, e lu ai cjaregàt. Lui si 
è distirat dongje di me. O savevi che al spietave che mi ripiàs par 
compagnami e protezimi. 

Mi soi sveade serene e in pàs. O sintivi che chel lòf al jere une 
part di me. Te mé vite, fin di pigule, mi àn simpri cridàt parcè che 
o jeri une bissebove, dispès pronte a dà bataie par dîsi la mé e 
difindi i dirits miei o di chei che o ritignivi vitimis di injustiziis. 


Lis predicjis che o sintivi tontonàmi a scomengavin cu lis solitis 
nainis: “Par plasé sbasse la creste”, “Finissile di doprà ché 
lengate”, “No sta fa la ligjere”, “Lasse il mont cuiet”, “Astu simpri 
di meti la petece par dut?” ma, soredut, in ogni lùc e cun ogni 
timp, la peraule pui doprade cuintri di me e jere: “Tàs”, cun ton 
di vòs di solit avonde alt e di comant. 

Jo o zuri che mi soi sfuargade di muardimi la lenghe cetantis 
voltis, parcè che o viodevi che il gno mÙt di dîsi lis robis, dispès, 
al ferive cence risolvi. Po dopo, cul là indenant dai agns, chel 
I6f al someave che al ves capît che no si pues butà fùr simpri 
in maniere sclete ce che si pense e che bisugne imparà alc dai 
politics (chei galantoms, no chei lazarons), magari simpri tignint 
presint là che si vol rivà, ma cence scurtissà nissun cu la lenghe. 
Sì, po ben, mi somee un discors pulît, ma il risultàt nol è simpri 
scontàt, soredut cu la int beadine. Ven a stài che, ogni tant, jo 
chel I6f lu lassi vignî fUr dal sierai, parcè che a son situazions che 
a meretin il so intervent “salvadi”, in chest mont di disonescj 
e profitadòrs e, passade che e je la sò sbrocade... ducj come 
agneluts. 

O ai cjacaràt cul gno om di chest sium e di ce che mi pareve di 
vè capît. 

Lui al à fat nome un coment: ‘o il to Iòf lu ai bielzà viodQt in 
azion cualchi volte. Viòt nome di metii une cjavece curte e le 
musarole cuant che tu lu fasis saltà fùr, parcè che no vin fat par 
lui la sigurazion pai dams come pal cjan di cjase!” 


Amelia Turissini 


O ai fat un sium 


disin che si insumiisi daùr di ce che si à mangjàt a cene inte 

sere denant di là a butàsi intal lodar. Fat al sta che a mi, ché 
altre gnot, che no mi impensi nancje ce che o vevi mangjàt, mi 
à capitat di fà un sium di maravee, che par sigàr mal visarai pal 
rest de vite, tant biel che al fo: une robe tant che une flabe, che 
ancjemò mi lasse dut confusionàt. 
Po ben, in chel sium, cussì straordenari, mi soi cjatàt a sei fùr dal 
mont di simpri, sì, propit intun altri mont, dulà che o ai viodUt, tra 
listantismaraveis: che o vevin un Friùl pardabon plui biel, solidari 
e libar, cula int che e veve cetant gust di stà insiemi par discuti e 
discrosà in maniere pacjifiche lis sòs robis, cjatant simpri la fate 
di saltài fùr cu la soluzion plui juste. Si jere, insume, comunitàts 
libaris, autonomis e avonde pigulis, dulà che ducj si cognossevisi, 
e ogni cuistion e jere cumbinade in armonie, pal ben di ducij. 
E pes placis di ogni borgade o ai viodùt a cori e a zuià un slac 
di fruts e frutis, fasint zùcs che si inventavin di bessòi, cence 
nancje spindi un franc, e nissun che si ves pierdùt vie cul celulàr. 
Ogni famee, che e leve dai fruts ai vons, e veve la sò cjasute, cui 
oms che a levin a vore no masse lontan di cjase, puartant dongje 
une paie che e bastave par fa là indenant in maniere dignitose la 
covade. Ve mo che, alore, lis feminis, par solit, a stevin a cjase a 
tirà sù la mularie, a dà dongje la bocjade, a fà lis tantis voris che 
simpri a coventavin, e viodi dai viei, che biel che a passavin lis 
stagjons, naturalmentri, si cjamavin di magagnis. 
La salùt de int e jere tignude ben di voli di miedis competents, 
simpri pronts e cun tante umanitàt, che no levin daùr dai 


ordins che ur deve il guvier, ma di ce che ur diseve la cussience 
e la moràl, “par vie che prin di dut”, a disevin, “al ven il ben 
dal malàt”, e si viodeviju dispès a cori pes cjasis dulà che al 
coventave, cence sparagnàsi. 

E mi à pardt di sei a stà intun mont dulà che la vite umane e jere 
metude propit tal prin puest. E ancje la Glesie catoliche le ai 
viodude mudade e deventade plui cristiane. 

Par esempli, o ai viodùt che a messe il predi nol pontificave altri 
di paron, ma, come che ancje ai timps di Crist mi pàr che al fos 
stat, cuant che Lui si cjatave cui siei dissepui e cu la int, la messe 
e jere deventade la assemblee di ducj chei che a vevin sielt la 
religjon cristiane, dulà 
che si cjatavisi, biade- 
lore, in cunvigne par 
cjacarà de salùt dal 
spirt — e no dome di 
ché, stant che o sin 
fats ancje di cjar tant 
che il nestri Salvadòr— 
e si baratavisi un cul 
altri lis  domandis, 
i pinsîrs e lis provis 
vivudis che nus capitin 
e nus inricjissin biel 
lant indenant cu la 
vite: e si leve fùr de 


Peonis, louc presint 
tal imagjinari dai siums 

glesie plui siòrs di prime, e preparàts pal moment che par ducj 
al vignarà. 
O ai ancje viodùt une vore di int foreste a zirà, capitade chenti di 
ogni dontri, e duncje di ogni etnie dal mont, vignùts a cjatànus, 
a viodi i nestris lùcs, a stazà lis nestris ideis e costumancis, a 
cergà lis nestris mangjativis... vignùts ca cun ogni mieg: avion, 
tren, machine, moto, biciclete... tant che turiscj. O ancje vignùts 
ca di nò a vore. Insume, come che ancje tancj di nò si va a cjase 
lr... a vore o a curiosa. E la cussì clamade imigrazion e jere une 
robe juste sintude a dî, par vie che nissun nol scugnive scjampà 
di cjase, ducj a podevin vivi cun ce che a vevin là di lòr, stant che 
il colonialisim dai concuistadòrs prepotents e armats altri nol 
esisteve. Ce bielece! 
Al è chest alc di ce che mi impensi dal sium che ché altre gnot 
o ai fat, un sium di paradîs, che si à sfantàt di bot cuant che o ai 
vierzQt i voi, lassantmi inte memorie ce che o ai modant contàt. 
Po mi soi metàùt di colp a pensà a cetant biel che al sarà cuant che 
intal Ream dal Pari si cjatarìn, cul Fi che di Re, just e amorevul, 
nus fasarà: e nol sarà un sium, ma une realtàt tant biele, che par 
simpri e durarà. 

Rem Spicemei 


Detulis par pensà 


| siums a son une matetàt curte, 
e la matetàt un sium lunc. 
Arthur Schopenhauer 


La fuarce 
da l’amicizie 


Gr nono al ere catolic, 
comunist e ancje un tic 
superstiziòs. AI toleve ce ch'al 
ere di miòr in ogni pinsîr, 
cence fà cai da teorie. Parce 
ch'al jere un om bon. Il leam 
tra i umans al ere ce ch'al 
lave soredut. Une not, gno 
nono al si è insumiat di une 
partide das cjartes cuntun 
amì. A lui, ai plageve cetant 3 
Alessandro Dorotea Scai tal 


gjuà das cjartes, specialmenti —mulin dal Bét, a Sudri tal 1936 
di briscule. A passavin ores 


trancuîfi, encje se il gjuc das cjartes al è simpri alc di important. 
A un ciert punt, a je colade da sachete dai brigons la scjatule dai 
furminants e ducj chei furminants a si son sparnicàts par tiere. Il 
rumòr fat pa scjatule colade a bas a à fat sveà gno nono di colp. 
Tal indoman, al à savàt che chest om al ere muart vie pa not, 
come se chest amì ai ves dàt l’ultim salùt prime di là vie. Un salùt, 
come ch'a fagevin ogni sere, prime di tornà vie in France. Cuant 
che ducj a si cjatavin inta cusine, dongje dal cjaldîr a discuti di 
dut. O sei l’uniche inta famee a impensàmi di cheste storie. Cui 
sa s'a è vere o sa l’ai inventade o lete in cualchi libri... Ma a è biele 
da contà parcè che a met in davant la fuarce ch'a sorpasse dut, 
tra chei ch'a si vulin bon. 


Karine Dorotea 
Samatan (Gers - France) - Furlan di Sudri 

SS. Andree apuestul 


Siums in vegle 


Aî° un segnal clàr di siamanisim. Tal sens che nome un 
siaman al pues vivi chestis esperiencis. O feveli dai siums 
in vegle. Cuant che cui che si insumie al è cussient e al pues 
decidi di intervignî cun interazions di personis e situazions, ven 
a stài cjapant il control. Tes cjartis dai incuisitòrs dal Cinccent 
e dal Sîscent si cjatin cetantis testemoneancis. Massime cuant 
che a tratin dai Benandants. Une documentazion ancjemò 
dute di scandaià, conservade tai archivis de nestre Regjon. Si 
fevele di “viags astrài”, di visitazions noturnis, di esperiencis 
extracorporeis. Ma ancje di scombatiments cun agnui e cun 
diaui, di peregrinazions di là dai confins che a separin la Vite 
de Muart, tai Reams ultraterens di memorie dantescje, jenfri il 
berlarili dai danàts e il cjant dai beats. Ancje se no mi è capitàt 
dispès, o ’ndi ai fats ancje jo. E, positivist e materialist come 
che o soi, no rivi a dàmi pàs. Cuant che mi svei al reste vonde 
pòc, e pùr al baste par fà inmalà la razionalitàt cuntun biel pont 
di domande. Ve chi une sugjestion: un coridòr lunc cun tantis 
puartis. Dutis coloradis fùr che une. Tal so puest une ombre 
nere. Al è pericolòs passà. Lu sai e lu fas istès. Parcè che o sai 
che al è nome un sium. Ce che o viòt al di là al è maraveòs e 
teribil al stes timp. Ma o promet che no lu disarai mai a di nissun. 
Duncje mi fermi chi. 

Angelo Floramo 


Sempervivum tectorum 
semprevivo dei tetti, semprevivo maggiore 
oreglarie, articjoc salvadi 


T passat lis saetis a jerin il spaurag dai paîs. Cun cjasis e 
toblàts di piere e di len, ogni temporàl al jere un potenziàl 
flagjel pes comunitaàts ruràls. Salacor une volte al capità che, 
no si sa ni dulà ni cuant, une abitazion o un cjistiel, o nome un 
toglàt, a fossin sparagnàts di un temporàl cun saetis, al contrari 
di altris costruzions dongje. Stant che su chel cuviert miracolàt 
si cjatà cheste picule plante grasse, che si jere duncje adatade 
ai terens secs, di in ché volte si pensà che e podès difindi dai 
lamps e des saetis. Parfin Carli il Grant in persone al ordenà di 
plantàle su ducj i cuvierts dal imperi. Si spieghe in chest m0t il 
so non e salacor ancje la sò grande difusion, che e va de Penisule 
Iberiche a lis Alps, ai Balcans e al Caucas. In nature si le cjate 
tes cretis di mont. Tal Cjars lis sòs rosutis formadis di fueutis 
polposis, cualchi volte rossis, si clamin rosis d’Invier. Te stagjon 
frede chescj spissulots di vite nus indalegrin, someant une biele 
rose. Ma in Istàt, cuant che la plante e sflorìs pardabon, si reste 
a bocje vierte pal so sflandòr gjeometric. 
No je une specie rare. Baste fà cuatri pas tes prealps furlanis, 
par esempli su la Bernadie, parsore Tarcint e Nimis, par rimirà i 
cussins de oreglarie che a taponin a peng i calcaris grîs de mont. 
Juste apont, par solit su la Bernadie no vegnin saetis: che e sedi 
un tic di veretàt te leiende? 

Alberto Candolini 


Las clàs di san Pieri 


Ci che san Pieri e lu Signuor ei vignivo jù dal cîl a visità 
ju paisuts de Cjargno, ei passavo simpri di chestos bandos. 
San Pieri, par no puartàsi devòr las clàs dal Paradîs, che ca jù es 
deventavo un grum pesandos, a las platavo simpri tar un puest, 
par tornalos a toli cuant ch'al tornavo indevòr. Ma va uno vélto 
va ché ato, uno dì un om a si è cjatàt a jessi aventi e al à vidùt 
dulà ch'a las platavo. Ai varès vulùt tegni lu segret par se, ma 
a nol à resistùt trop a lunc, al si è cunfidàt cu la femeno, cu la 
racomandazion di no dî nuio a nissun. Puver diaul, ma no savevel 
che cunfidà un segret a uno femeno al è como a là a vosàlu in 
placo? Difat, biel tal deman dut lu paîs al ero al corint de grando 
nuvitaàt. Cun dut a chel, nissun si è mai aprofitàt di là a toli chés 
clàs par entrà di straforo in Paradîs: ju zovens parcè che, encje 
se contentons di là a lassù, ei volevo là lu pin tart che al séti 
pussibil; ju vecjus parcè che ei no vevo flat avondo par rimpinasi 
fin a lassù, e ducj chei atis parcè che ei no varès savùt cemUt fà 
a tornà a puartà jù las clàs par che san Pieri a nol si fos inacuart 
de trufo. Cussì las rubos es son restados como simpri. Ognun al 
à spietado la sò vélto, cu la sperango di no scuignio là di un’àto 
bando. Par chest, lu plan, te tavielo da Gjiviano, dulà che san 
Pieri al platavo las clàs, al si clamo inmò cumò Plan des Clés. 


Tal ricuart di Pieri Pingan 
(Pieri di Vau 1925-2018) 
Furlan di Gjiviano 


Lu cjampanîl di Gjiviano 


Batistin vualà 


S! finî dal Votcent, par tancj furlans la France a fo come une 
calamite, siore che a ere di ogni ben di Diu, di fabriches e di 
minieres e di tantes bieles citàts. Parigji in somp, ville lumiére, 
che cu la Tour Eiffel, l’Opéra Garnier, il Moulin Rouge e cetancj 
pitùers e scritàers a inceave dut il mont. 

La France a fo un reclam encje par tancj fantats asìns che a 
cirivin lavder e fortune. 

Tra chescj, al contave gno nono Zomarie, il Batistin che al 
steve in Cjavade dongje la favrie di Nardin. Al lavorà di teracér 
in Provenze cu l’imprese dai fradis Colautti e dal socio Pietro 
Antonio Del Colle di Cjastelnouf, a Nîmes e a Arles, ma soredut a 
Nize fasint i teracs dal Casino Municipal e di tancj palags, bancjes 
e albergos che ai si mostre su la Promenade des Anglais. Stant 
cui lavorants di dovent al imparà benon la lenghe cun dutes las 
sfumadures, tant che cjacarant al abusave spes di certs intercalàs 
come mon Dieu e voilà. Par chest ai scumingar a clamàlu Batistin 
vualà e il non al ze cu lui. 

Uì a Nize al conossè e al si inamorà di une biele garzone che a 
lavorave a Grasse tune fabriche di savons profumàts. Sì, a ere 
biele la Yvette ma a veve il cjàf a noles. A pensave nome a vistîts, 
scarpes, borsetes e profums. Pur cuintri voe, Batistin al si risolvè 
da lassàle, masse impegn par lui, nassùt davòr il cùl da la vacje e 
usàt a tignî cont di dut. Lan dopo, par cambia arie, al ze cun sio 
barbe in Lussemburc. 

Prime al lavorà a fà un puint su la Petrusse. Par cjapà un franc al 
fasè encje il minadQer cun tante strussie. Po al ve la fortune da 


fà il teracèr cun certs secualins,* uì belzà da un piec, che ai ere 
davér a fà il saliso? dal munizipi e dal palag dal vescum. Vidint 
che vivi in Lussemburc citàt al ere masse cjàr, cun sio barbe 
al comprà une cjasute vecje e dirocade tal cjanton di Esch e, 
cun cetante fadìe e spese, lavorant come mus, ai rivàr a metile 
indret. Cuntun biel licàef ai volèér recuardà il jutori vùt da tancj 
amîs. Su la tavole a ben figurave rube purcine e pan di siale, 
biscots, vin e kirsch, la sgnape fate cu las preseades cirìsies di 
dovent. Cuant che sot Nadal al tornà a Clausîet, tala valîs al veve 
ragaluts par ducj. 

Vualà la cjocolate dal Lussemburc; vualà il savon dal Lussemburc; 
vualà il tabac dal Lussemburc, al diseve dut ingloreàt. La Pie, une 
garzonute dal curtîl dongje, che a ere uì e che a veve vidùt dut 
e dut sintàt, cuant che a tornà a cjase a disè: “None, dulà esel 
il Lussemburc?”. E la biade femine, che a no ere mai stade sot 
Través, a i rispuindè: “Domandij a tò mari, che iér a à mitùt in 
dret la cjase, in ce scanzel che a lu à poàt”. 


Gianni Colledani 
Furlan di Clausîet 

originari di Sequals 
pavimento a terrazzo 


Peraulis 


E sere, biel che o sbisiavi cun l’app dal download dal i-pod 
(il podin par meti l’ai) dal smartphone dal router dal pod-cast 
(che al sarès il podin che al va sul cjast) dal browser dal osti e ancje 
di sò mari, o sint une peraule, cui le aie dite? O spici lis orelis, po 
ben sì, e je la vacje, ché plui vecje e ancje plui savinte che e dîs 
peraulis strambis, a saran peraulis di une volte, o sint une robe 
sicu... cjarugjel. E po sapins, sulcits, tulugn, jubàl, spreculin! Ma 
ce dal ostregon àno di vé chestis bestiis cun chestis peraulis?! 
“Tasét!”, ur vosi. Ma no tasin, no, ancje chés altris vacjis e ancje il 
cjaval a dan sù cun peraulis. “Tasét! Se no jo us buti, us buti ben 
jo altris peraulis, ma di chés penzis, o sai ben jo! Che us sbusin il 
corean di chè musate brute che o vés!” 
Cumò a tasin. Ma jo, aromai, o ai cjapade la ande. Lis peraulis mi 
rabotin intal cjaf e lis pari fùr cun gust, a son masse bielis par no 
dopràlis. Bisteche, rosbif, lenghe salmistrade, brasàt, pàté, ragù, 
polpete, hamburger, bresaole... E jù a ridi. 

Lis bestiis! Dutis cinc a tachin a dà fùr di mat. No stan fermis, a 
ripin, a sgagnissin, a mungulin, a vain, a prein, a blestemin! 
Vacjis che a blestemin? Cjavai che a porconin? Eh, ben, si capìs, i 
vàl savude la lòr lenghe. Par capî. E jo, in graciis dai colegaments 
ultrasensoriai e a la buine voie di sante Veroniche, o capivi dut 
ce che a disevin. E ce disevino? Une robe sole si rivave a capî 
in dut chel batibui. A disevin une robe sole. A disevin, ducj a 
disevin: “Ce carogne! Ce brute bestie che al è l’om!” 
Se nol fos stàt un sium, mi sarès ofindUt. 


Laurin Zuan Nardin 


Il sium di gnot 


D frutut o fasevi daspès un sium che cun grande maravee 
mi faseve viodi des robis fantasiosis. Mi insumiavi che di 
bot e sclop o deventavi lizér lizér e mi bastave vierzi i brags 
par podé algami de tiere e svolà vie ator. E, come che o cjapavi 
simpri plui man tal moviment, o rivavi a cori ator pal cîl a curiosà 
parsore des cjasis, dai curtîi, dai orts e di dulà che o volevi jo! 
Ve li che si viòt la glesie, ve la place dal paîs: o rivi a viodi agne 
Tunine dai Pagnacs, che intal gjalinàr e da la blave aes sés gjalinis 
e ai siei masurins. Ve gno nono Muini, che di corse al ven fùr di 
cjase par là in glesie a sunà lis cjampanis, juste in timp pe Ave 
Marie. Plui in là, intal Borc disore, su pe braide dai Feruis, ve un 
fugaron par scjaldà la aghe de cjalderie; di sigùr a fasaran fieste 
par purcità. Ma ve là jù, inte cjasute dal borc dai Frescs, o viòt la 
mé Lisute che cul nasut insù mi cjale e mi salude cu la manute: 
“Maman, maman Marcut!”. 

E jo content i rispuint: “Spiete, spiete Lisute, che o ven jù par 
puartati a scuele!”. 

Po dopo, a butinton, mi sveavi cu la voie di tornà a cjapà il sium 
e finî il svol cun Lisute. Ma chel biel sium al finive propit cussì, 
lassantmi il màr in bocje e cence la mé frutute. 


Marco Comuzzo 


Siums di là ator di gnot o cu la fantasie 


siums a son desideris di felicitàt... e cjantave une cjancon 
famose, ma il sium di là ator ce robe ise? Une robe astrate o 
une necessitàt? Secont me al dipent da la motivazion che e fàs 
scomencgà il viac a une persone. E je la necessitàt di viodi cui 
propris voi e cu la proprie sensibilitàt i lùcs studiàts tai libris di 
scuele o viodùts tai documentaris. 
Par la mé esperience personal, la realtàt e je simpri miòr dai 
siums. 
Viodi dal vîf e tal so ambient un leopart che al béf intune poce o 
un elefant pituràt di mil colòrs che al cjamine cu la sò ande lente 
sul òr di une strade no ti dan la stesse emozion come se tu ju 
viodessis par television. 
Cussì come in Indie visità un orfanotrofi cui fruts che ti vegnin 
incuintri par cirî une cjarece o jessi bragolàts un moment, al è 
clàr che tal cuel ti ven un grop e il cor al sangloce. 
Ma al è devant da la maestositàt da la Nature cui siei colòrs, cui 
siei odòrs che la realtàt e supere lis spietis di un viag sumiat... 
o soi simpri restade cence peraulis, ti si platin tal profont e a 
vegnin cjase cun te. 
Un documentari ti fàs compagnie pal timp de sò durade, ma 
lis emozions provadis dal vér ti compagnin par dute la vite e ti 
baste un odòr, un sunòr e tu tornis dulà che la emozion e je 
nassude e al è come un tornà a parttî. 


Lorena Colautti 


Indicassion par ciatàti 


Se ti vas jù pa la Bassa, 

di là da l’aga, 

ti ciataràs ‘na boscheta, 

e ulì indrenti, tant indentri, 
un templi naturàl, fat di lencs 
e di gorcs, e ulì ti sintaràs 
un sbisighès di vòus, 

un ridi di ariuta fina, 

un vos di fii di arba... 

Un s‘cjap di peraulis 

a ti vegnaràn incuntra: 


“buera”, “onàr”, “calìgu”, 
“favìs”, “falìbis”, “venciàrs”, 

“zizor”, “grisons ”, “amolàr”, 

“glera”, “soreli”,sisilis”, 
“pomulis”, lusignis”, “sambogàr”... 
paveis moladis intal mont 


da la man di Nelso. 


Giacomo Vit 


2° premi tal Concors “Nelso Tracanelli” - San Michél 2023 


Cuars e màl di dincj 


g.- al veve fate fortune. Prime cuntune butegute di 
pomis, a pene finide le vuere; dopo si jere slargjàt implantant 
dongje un negozi di piegamente. Le int e coreve a trops a fà 
le spese tai soi “ponts di vendite”, cun di plui dopo che al jere 
jentràt come assessòr al cumierg dal so Comun. 

Cuant che si maridà, dut il paîs si postà fùr de glesie par rindi 
glorie a une copie perfete: jè dute in blanc, cuntun vél lunc 
un par di metris tignùt ad alt di un frut e une frute vistùts di 
Comunion e une musute frescje di circostance; lui, vistùt di 
cerimonie, nol faseve nuie par platà le grande sodisfazion pal 
pas che al stave par fà. 

Cuant che il corteu si movè de cjase de nuvice, le mularie dute 
e tacà a sigà le gjonde dai confets che e saressin plovùts dopo: 
“E rivin, e rivin!”. Il popul sul alt de glesie al slungjà il cuel par 
viodi e rindi onòr al so Zuanut e ae sò femenute. Finide le messe, 
le fieste e sclopà tai gazebos tiràts sù in place. Vin, formadi e 
salam par ducj al ritmi de armoniche di Tin. E li, jù a balà te 
strade, tai marcjepîts fin gnot. 

Passade le... sagre, le vite e tornà a cori te regule di simpri: lis 
buteghis di Zuanut e levin pal miòr, cuntun belang une vore in 
atîf dal moment che le sposute, dute in gringule, si jere mitude 
daùr dal banc. Un trionf. Dut masse ben, tant che il diaul al 
pensà di meti le code. E scomengarin a cori vòs: masse biele ché 
paronsine, le cjalin in masse... i voi, soredut chei. Come che si 
dîs, lis cjacaris e son plumis e chés e rivarin sot dal nés di Zuanut 
ch'al scuvierzè i segrets de sò cròs. 


Barufis, peraulonis, riscjo di sberlots e, in lontanance, il divorzi. 
Scandul eterni. Bisugnave ferma il sdrumàsi di un riferiment di 
valòrs fin cumò esempli sigùr. 

| tocjà al plevan e al Sindic clamà Zuanut a resonà, ma chel non 
voleve sintî bot. Ogni sperance e pareve pierdude: si rompeve 
une famee di ponte dal paîs. Al fo il predi a butàle in ridi e a risolvi 
le cuistion: “Viòt mo Zuanut, i cuars e son come i dincj: di picui e 
fasin mal, di grancj e coventin par mangjà”. Lom si convincè e le 
femine ancje. E capì di vè fate une baronade grande come une 
cjase e l’armonie e tornà a ridugà in ché famee e le comunitàt e 
fo contentone. 


Giannino Angeli 


Une buteghe di gjenars alimentàrs 
(foto Claudio Petris) 


Il sun di Mario 


"N? not, i mi soi sveada di colp parsè ch'i sintivi un lament 
vissin di me. | ai impiat subit la luce par jodi se ch'al 
sussedeva e i ai jodùt ch'al era Mario, il me on, ch'al si lagnava e 
al era dut sudat. Jo i ai pensàt subit ch'a ghi fos vignàt maleiai 
scuminsiat a clamalu plan plan: “Mario, Mario, stàtu mal o àtu 
fat un brut sun?”. 

Lui al à subit spalancat i vui e dut spagutît al mi è dita: “1 stavi 
insumiant che un toru al mi coreva davour dut imbestialît. Jo i 
s’cjampavi sigant e, plen di poura, i sercjavi di zî a platàmi par 
che nol mi incuarnàs. Li a torotor a era plen di zent ch'a vardava 
e, invessi di vignî a judàmi, a erin dug ch'a ridevin a plena pansa. 
Mancumdl che ti mi as dismot, si no mi sarès cjatàt propiu ta na 
bruta situassion”. 

Jo lu stavi vardant preocupada parsè ch’al era incjamò dut sudàt 
e al trimava coma ‘na fuoia. Par ch'al si calmi, i l’ai butada sul ridi 
e ghi ai dita: “Ma valà, che chel toru ch'al ti coreva davour al era 
di sigùr chel, fat in tecia, che ti às mangjàt par sena ier di sera e 
al è vignOt in sun a fàti poura par vendicassi”. 

| si vin vardàts, i vin fat ‘na biela riduda e, po dopo un toc, 
passada la trimarola, i vin distudàt la lùs e i sin tornàts a durmî. 
| suns, da li voltis, a somein propiu vérs, ti fan vignî il baticour e 
ti lassin scombussolàt par un biel toc prima ch’a ti passi la poura. 
Fatostà che Mario, encja si no erin in visilia, par cualchi dì al à 
mangjat doma pan e formai! 


Regina (Ginetta) Cecco 
Furlan di Sopula 


Lantator cu la fantasie 


Jî cuant che o voi a Udin, o cjati simpri Florean e Venturin 
(Ercole e Caco) che mi spietin biei in pîts su la Place de 
Libertàt. O imagjini di cjacarà cun lòr di cemdt che e je cambiade 
la vite dai udinés vie pai agns. Florean e Venturin si lamentin che 
cumò a son dome ostariis e buteghis di pegots; une buteghe par 
comprà un pòc di carburo no tu le cjatis nancje a cirîle cul lumin. 
Dome int a pît e nancje un brun, un birog, une caroce: dulà sono 
làts a finîle? 

Ducj a son deventàts patafeveris e no si inacuarzin s’al è dì o se 
e je gnot! 

Ce mont! 

Viòt ce robis, Florean! 

Robononis, Venturin! 


Loredana Mucin 


El sium dal crafut 


S puedial insumiasi di 
mangjà un crafut? SÌ! 
se ti fàs le aghegole e tu às 
pòre di no cjatàlu di nissune 
bande... 

Ma fasìn un pas indadr. Chei di Buje e son famòs par jessi fins 
batudàrs, un pòc meneroscj, ma ancje par sei grancj lavoradòrs 
ch'e àn scugnùt zirà el mont par scjampà de miserie. Si sa che le 
puaretàt ti svuede le panse ma ti uce el curviel. E àn imparàt, par 
esempli, che dal purcit non si à di butà vie nie, nancje i budiei. 
Alore ve ch’e cjatin fùr el crafut, un mùt di fasi plasé les parts 
mancul preseades dal purcit. Eh sì! Parcè che i crafuts si fasin 
cul fiàt dal purcit e cun chè membrane blancje riade di fibres 
ch'e sfodre el so bultric. Ator pal mont si cjatin mangjatives ch'e 
doprin ché rét li e al è probabil che cualchi bujàt emigràt, dal voli 
ispiràt, al vedi misturàt voie di provà une novitàt cu le voie di 
maraveà i paisans une volte tornàt. Di fat une famose e presea- 
de studiose bujate come Andreina Nicoloso Ciceri e à colegàt ae 
emigrazion el sostantîf crafut che secont jé al strupie el tiermin 
todesc krapfen. In ogni càs el mistîr, anzit le art, di trasformà el 
fiàt dal purcit in crafuts si piert tai ricuarts dai vecjos purcitàrs 
di Colosoman, Sale e Arbe di Buje; chei ch'e levin ator pal mont 
disint di cueilu intune padiele cul saìn, compagnantlu cu le po- 
lente tenare e une tace di bacò. Aromai e son sparîts lòr e ancje 
i cjOts dulà che el purcit al raspave par tiere cul music, cirint di 
mangjà alc. Ma in fin dai fats, ce isal chest benedet crafut? Nie 

di plui che un bocon di fiat di purcit masanàt fin cun pan gratàt, 
ue calabrie inmuelade, milugs a daduts, scusse di limon e narang 
gratade, frices di argjel frites, cevole dislite simpri tal argjel, e el 
dut salàt, peveràt e messedàt a man dal purcitàr ch'al zonte les 
sòs droghes segretes (canele? nole moscjade?). Une volte ch'al 
à messedàt dut une vore ben, el purcitàr al taie le tele dai bu- 
gjei a cuadris, netant e gjavant el gras in pui, e ju involuce den- 
tri l’impast in polpetes di porzion. Le polpete alore e je pronte, 
dome di passà tal pan gratàt e di cuei cul saìn. Dal crafut si cjatin 
riferiments intai scrits no nome di Andreina Ciceri, ma ancje dal 
fotograf poete Tarcisio Baldàs e ancje de studiose di tradizions 
popolàrs Mirella Comino Osso, ducj di Buje. 


E pararès une storie di altris timps, buine pai libris e pai ricuarts, 
e pùr, no si sa cemùt, cheste particolar specialitàt e je jessude 
dai siums intai ultins agns. A Buje cualchi famee le à riscuvierte 
e, ogni tant, le fàs preparà come une relicuie dai pòcs purcitàrs 
restàts. E simpri a Buje al è fintrimai un supermarcjat che al vent 
i crafuts di Novembar a Zenàr rispietant un cicli produtîf afidabil. 
E a Dartigne e son le specialitàt di une sagre in program a fin 
Novembar che si clame “Purcit in Staiare”. 

Nol è duncje un sium se ancje jo i soi daùr a spetà che el crafut 
si cuei dentri dal gno forut alogjeno (al puest de padiele cul saìn, 
parcè che in dì di vué i vin ducj le panse plene e no vin bisugne 
di masse gras!). El profum dolcit di cheste strane polpetute ch'e 
crice tal forut e à invadùt aromai dute le mé cjase. 

Par me mangjà el crafut al è un pigul rituàl ch'al fas rivivi su le 
taule de cusine tantes emozions, come un viag sospindQt tra 
insium e realtàt. 


Maurizio Giacomini 
Furlan di Colosoman di Buje 


La biela fantata e il fantasma 


LE ‘na volta un fantasma ch'al viveva intun vecju cjistiel. Il 
cjistiel alera ormai abandonàte il fantasma al zeva indenante 
indavòr pai passagjus, solitari e avilît. Par furtuna il cjistiel al veva 
un gran cuadri inta l’entrada, e il fantasma al stava uvî a vardalu. 
Il cuadri al era l’imagin di ’na fantata da la bieleca maraveosa, 
spuntant fòr da un vistît dut di seda dilicada e lusint, magari ’na 
crinolina, coma ch'al pensava stu fantasma, ch'a nol s’intindeva 
tant di vistîts. La fantata a veva i vui plens di fouc e a vierzeva i 
lavris cun dolcessa coma par disî alc. Ma se lui la vardava mitintsi 
da part, jé a no voleva pi disî nuia. Alora lui al si faseva vissin, 
tacàt al musu da la fantata da la bielega maraveosa, e al cisicava 
cualchi cjussa ch'a no si rivava a sintî. Al spetava un pQc mitint il 
cjàf da banda, e dopu al tornava a zîindenant e indavòr, solitari e 
avilît. La fantata da la bielega maraveosa a gji zeva davér cui vui 
fin che a nol spariva inta l'ombra scura da la scjala. 

Un grum di timp indavòr, prima incjamò da essî deventàt un 
fantasma, al veva cercjàt dapardut la sposina ch'al si sumiava 
di not, ma che però a nol veva mai cjatada. Finalmentri al veva 
rasonat che i sums a son doma sums, e che veretàt a no podevin 
mai deventà. Ma la zovinuta dal cuadri a someava cussì tant 
a ché ch'al si era sumiada! E a gji domandava ogni volta ch'al 
passava denant: “Sotu tu, sotu propit tu, chi ai simpri cercjada, 
chi ai simpri amada?”. Ma la fantata da la bieleca maraveosa a 
no era altri che pitura, e a no rispundeva. 

Un dî, ch'a la vardava cun intensitàt, a gji è pars induvinà un 
soriso impercitibil sfiorant i lavris a pena viers da la fantata. Dut 


content, a nol à puddt fà di mancul da bussala, e la tela a gji 
someava tivida e morbida coma un musu vér. Al si è tiràt indavòr 
par jodi miei. La fantata a lu vardava cui si vui plens di fouc; in 
mot graciòs a à mitàt la sò man inta la man dal fantasma e a è 
vignuda jù dal cuadri cun morbidega. “Zin a bevi un tè, a mi par 
ch'al è pront”, ghi à dit cu na vds cjaressant ch'al sintiva doma lui. 
A la à menada fin a la gran tavola da la sala, decorada cu un biel 
mantîl cjandit e ricamat. A si jodevin biei flòrs frescs ch'a butavin 
colòrs vîfs e cjandeles ch'a fasevin lusî le’ posates d’arzint. Il tè 
al fumava inta la teiera. Il fantasma a la è servida e al à spetàt 
ch'a vivi bivOt. Dopu al gji à ufrît un dolg e al è restàt cul cjaf da 
banda, incjantàt, a vardàla. Dal altri somp da la tavola jé a gji 
sorideva cun tanta tenerega che al fantasma a gji vignivin le’ 
lagrimes intai vui. 

E cussì, ogni dopu di misdì, al vigniva a cjatàla intal sio cuadri e 
un pc a la volta a si è fata l’abitudin da zî a bevi il tè insiemit 
inta la sala. 


Eleonora Mongiat 
Versailles (France) - Furlan di Secuals 


DICEMBAR 


1 D S.Eligji vescul I di Avent (|) 
2 L S. Cromazi di Aquilee vescul 
3 M S. Francesc Saveri predi 
4 M S.te Barbare martare 
5 J S. Dalmazi di Pavie vescul 
6 VS. Nicolau di Bari vescul 
7 S S.Ambrés vescul 
8 D Madone Imacolade Il di Avent (DI 
9 L S. Sîr vescul 
10 M Madone di Laurét 
11 M S. Damàs pape 
12 J Madone di Guadalupe 
13 V S.te Luzie martare 
14 S S.Zuan da la Cròs predi 
15 D S. Venanzi Fortunàt di Cenede vescul Ill di Avent ©) 
16 L S. Everart dal Fridl 
17 M S. Lazar vescul 
18 M S. Grazian vescul 
19 J S. Dario martar 
20 V S.Liberàt martar 
21 S S. Pieri Canisio predi 
22 D S.Flavian martar IV di Avent (€) 
23 L SS.Vitorie e Anatolie martaris 
24 M S.te Irme Badesse 
25 M Nadal dal Signòr 
26 J S.Stiefin martar 
27 VS. Zuan apuestul e vanzelist 
28 S SS. Inocents martars 
29 D S. Tomés Becket martar Sante Famee di Jesù, Marie e Josef 
30 L S.te Anastasie di Aquilee martare 
31 M S. Silvestri pape (|) 


I have a dream 


nsumiàsi. Simpri. In ogni moment dal dì o de gnot. A ogni etàt 

di chest nestri timp mortàl che i umans a clamin “vite”. Ma 
cui voi vierts. Parcè che i siums fats di dismots a valin di plui, 
a son plui potents, a àn il savOr de Utopie. A platin la semence 
dal riviel, de rivoluzion, dal berli di proteste. A cambiin lis robis 
propit parcè che a san imagjinàlis diferentis di cemùt che nus es 
àn consegnadis. Il Podè, cun cualsisedi muse, al è simpri content 
cuant che i sotans a duarmin fis e si insumiin. Tant di jessi pronta 
dut pùr di fàju indurmidî. AI jemple fin sul èr il zeut de mangjine, 
ju sossole e ju sglonfe, ju ingolosiìs cu lis bausiis, biel che si sigure 
di tignî la scjaipule ben sierade e che nissun nol olsi petà il svol 
e cuistà la libertàt intun bati di alis. Ducj nò o varessin di fà stàt 
simpri su la potence eversive dai nestris siums. No varessin mai 
di lassaju là. O piés rineàju, cuintribandaju. Un pòc come cuant 
che o jerin fruts. Si visaiso? Cuant che o vevin ancjemò il cùr 
di proponi, ai nestris compagns e a lis nestris compagnis di zùc 
(une robe une vore serie, il zùc!): “fasìn fente che jo o soi...” 
No, nol è un eròr te coniugazion dal verp, come che a disaressin 
lis maestrutis de pene rosse. Al va propite l’indicatîf. Parcè che 
al definìs la pussibilitàt assolude che la finzion prime o dopo e 
deventi realtàt. Fasìn fente che o sin, alore. Cualsisedi robe, ma 
a la altece dai nestris siums. 


Angelo Floramo 


Paradisea liliastrum 
giglio di monte, giglio di San Giovanni paradisia 
lili di sant Zuan, rose di sant Zuan 


| è tant di Friùl te storie di cheste biele rose, anzit, par dîle 

dute, al è tant di Cjargne. Par prin bisugne meti in clàr che 
il so non nol à nuie ce fà cul paradîs, ancje se il so aspiet e il so 
cjandòr nus al fasaressin crodi. In realtàt la specie, che Linnaeus 
e clamà Hemerocallis liliastrum, ma che il botanic Antonio 
Bertoloni al tornà a classificà tal gnùf gjenar Paradisea, e je 
dedicade al cont Giovanni Paradisi (1760-1826), president, oltri 
che dal Senàt dal Ream napoleonicde Italie, ancje dal Istitàt Talian 
Real des Siencis. E il Friùl, o miòr la Cjargne, ce jentrie in chest 
cantin? Ai prins dal Votcent, intal so Viaggio Botanico all’Alpi 
Giulie, il professòr Giovanni Mazzucato, padoan, insegnant al 
Liceu real di Udin, al scuvierzè cheste plante. Dopo vé visitàt i 
rescj romans di Zui, si intivà, tai pràts e tes clevis cjargnelis, cun 
cheste maravee blancje, che si cognòs subite jenfri lis sfloriduris 
coloradis tal soreli de Vierte. 
In dì di vué la specie e patìs une fuarte regression, parcè che i 
pràts di seà in mont a son simpri di mancul e i boscs a vegnin 
simpri plui indevant, sierant panoramis e slontanant lis speciis 
che a àn bisugne di lùs par vivi, come la nestre biele liliacie. Cun di 
plui alsomee che e sedi ancje jentrade te diete dai cenglàrs e dai 
ors! Puare Paradisea, il cjandòr, la purece ela bielece a son masse 
dispès sinonimdi vulnerabilitàt. Cirìn alore consolazion tal mît dal 
so non, sperant te sò conservazion e che tal paradîs o podedin 
cjatà prats verts e distesis cence fin di blancjis rosis di sant Zuan. 


Alberto Candolini 


Maria Teresa, gneco dal cavalîr 


Mî Teresa De Antoni, nassudo a Comeglians tal 1947, e 
je la gnego dal cavalîr Umberto. Propi l’an passàt si son 
regordàts ju 150 agns de sò nassito. Di sigùr, da lui Maria Teresa 
e à cjapat l’intraprendengo, la creativitàt e l’energjio di fà alc 
pe sò cjéro di Cjargno, puartant indevant la tradizion ma encje 
l’inovazion dal moment! 

Ei nas cussì chei preziùos vistîts fats in lano cueto cuntun 
procediment un grum particolàr: aglagns di lano di ogni calùor, 
tancu un arc di San Marc, lanos des pi pregjados e cjaldos como 
l’alpaca, la merinos e il mohair, ei ven cjessOts tar un telàr 
cun grando gjestreco. Dopo, tar grandos cjalderios de lissivo, 
chestos pecos di lano es ven fatos bulî dareò, fin ch'es cjapo la 
justo foladuro. Nomo a chel pont es ven metudos a suià al sarìali 
di mont. Ei ven fòr tessùts di dutos las sfumaduros e fatecos, ch'i 
mostro ben la fuargo e l’estro dal carater di Maria Teresa! 

Dopo al taco lu lavùor di sartorio. 

Cun stamps e abilitàt di mans, Maria Teresa e disegno, e taio, 
e cùos, confezionant gjachetos, viestos, maios, mantelos e 
cuviertos di ogni sorto. Dut al ven rifinît cun borduros e profilàt 
di vilùt e batons personalizaàts. Tas etichetos nol mancjo mai lu 
marchio inconfondibil de De Antoni: XXX. Chest autografo lu 
vevo inventàt lu nono Umberto par segnà las taios ch’'es cjapavo 
la vio de àgo dal Taiament e cumò al è tornàt a vivi tei elegants 
capos di abiliament de gneco. Ogni toc al è un model unic, cjalt 
e confortevol, cuntun stîl particolàr ch'al nol è nuio da invidià ei 
grancj stiliscj talians. 


La bielego e origjinalitàt dei lavùors di Maria Teresa e à avùt 
bogns riscuintris encje tal forest, tant che oro di vuio i ven 
spedîts ator pal mont! Uno bielo sodisfazion. 

Tei agns, tancj i son stàts ju ricanossiments. Tes primos edizions 
di Friuli DOC, Maria Teresa e à cjapàt lu prin premi par un 
tailleur origjinàl, e si è fato canossi tar impuartants sfilados 
a Triest, Venezio e Firenze. Gjornài e rivistos di alto modo si 
son interessados a lìo, parfin uno television e je rivado ca dal 
Austrio par fà un documentari tal so laboratori. Cumò e je stado 
invidado a Romo tei 
studis de RAI, ma 
lu viag al è lunc e lu 
so timp liber Maria 
Teresa a lu dedico 
a ceri ispirazion e a 
cjapà sarìali su las 
spuindos dal Dean... 
propi sot la vilo che 
lu nono Umberto al 
vevo fat tal 1928! 


Novella Del Fabbro 
Furlan di For e Davùatri 


Maria Teresa De Antoni 
(foto Barbara Cedolini) 


La corone di rafacon 


pi San Nicolau a rivave tun amen la seconde domenie di 
Avent e a si cumingave a olma cualchi segnu di Nadal. Sul 
veri mezan da la butighe di Bilit a comparive une dasse di dane! 
inflochetade cun nastruts ros. Sul porton da la latarie il casaro 
al picjave tal batecol? un biel mac di russui cu las Iùer balutes 
rosses. Encje siore Francescje, la spiziarie, a faseve compagn 
zontant cualchi frascjute di tac* mandata toli talas Tassaries. La 
stesse poce dal Nuiarug a cambiave muse. | doi pivots di laton 
fats dai Gjarisos ai vignive mascaràts cun lescje e dassutes di pec 
e guarnîts cun mfei picinins e ros. E sul planal dulà che a si poave 
i cjaldèérs par cjapà l’aghe, Mario marangon al plagave la stalute 
fate cun tancj ritais di breutes, propit biele, cun la laubie plene 
di fen pal mussut e la vacjute. Il sartàer Bin, suntune cotolone 
rosse, al veve cusît une stele sflandorose come ché che a veve 
menàt i rés magjos a Betlem. Insome, ducj ai cirive da palesa la 
gionde pal dies natalis di nuesti Signòr. Mi recuardi che al ere 
tant frîet e l'aghe dal Rumader a coreve cidine sot la croste da 
la glace; tal tamer* di Beàrie, dulà che ai veve passònat las fedes 
di Gazet, cumò a scorsonave nome la bolp lassant la ferade su 
la zuligne.? Cualchi siran9 sbandat al sgjarfave tala frent e scjaps 


ramo di abete bianco 
battaglio 
albero di tasso 
recinto 
brina 
verdone 


DU saWN 


di franzeis e di luiers ai svualopave enfri i reps” par becotà alc. 
Nadal di Tiziu, un vecjut tant inzegnùes che al steve in Celant, 
tai Zincos, al si meteve a fa la corone di rafacon. Come prime 
rube al zeve tal bosc a taà une biele mene di noglàr par pleàdle a 
cercli e imbastî sore la corone. Par prevedi il rafacon, l’agrifoglio 
evergreen da las balutes rosses, al zeve jù tal ru da la Selve. 
Po, cun tuartes di pauegne® e blaudins a lu leave a strent dut 
ator. La corone a veve da essi mitude adun sence brocjes e fîl 
di fier, nome cun leandes naturài. Intant la Carmele e la Celine 
ai puartave dongje da las Butines i stropecui, i fruts ros da la 
rose cjanine, e tun zei da frent tancj russui cjamàts di balutes 
rosses che po la Trize, la femine di Nadal, a impirave tai gaters 
dai barcons. Cu la pomole dal gusumiè, il Sorbus aucuparia e 
cui feraruts da la Madone, l’Alchechengi, Nadal al insiorave la 
corone che po al picjave su la puarte. Sore la puarte da la stale 
inveze al inclaudave la bree dulà che al veve marcàt a fouc las 
letares C M B (Caspar, Melchiòr, Baldassàr) par meti ducj i nemài 
sot la protezion dai rés magjos. Intant il nadalin, il biel goc di 
cjastignarie, al sclopetave legri sul larin. Dovent al ere dut un 
cidinder.? Da San Jacum ai rodolave jù sul bombàs da la nîef 
glons!° di cjampanes sence timp. 


Gianni Colledani 
Furlan di Clausîet 


7 
8 
9 


faggi 
viburno 
gran silenzio 
10 rintocchi 


Veroniche 


D' mi sarès spietàt, ma no che sante Veroniche e vignìs 
a cjatàmi, a fevelàmi. Cuant che le ai viodude a vignîmi 
dongje, ah diu jo! o ai pensàt, cumò mi cride che no i ai nancje 
mai dit graciis. Mi met in zenoglon, cu lis mans in sù. “Oh, sante 
Veroniche benedete,” o ai tacat, “sante santissime, o soi in 
grant debit cun vò, che mi vés dade cheste pussibilitàt di... chest 
miracul che mi vés fat a pueste par me, cheste grande gracie”. 

“Ce dîstu, batecul? Ce miracul? Cuale pussibilitàt?”. 

“Ché di capî i nemai, no?”. 

“Storloc di un! Jo o soi la protetore dai informatics, oms e 
feminis, mighe no dai nemài, no ai nuie ce fà cun lòr!”. 

“Ma alore... jo o crodevi...”. 

“Tu tu crodevis! Tu as propit la muse di un che al crét ogni 
babanade che al sint. | nemai no son cristians, no àn protetòrs!”. 
“Ma jo ju capivi pardabon! O ai sintudis lis lòr storiis, i lòr petegs”. 
“Ih, oh, ih, ih! E ancjemò un ih! E ancje un oh! No tu ès capît 
nuie, jo o soi une sante, ma une sante cristiane, une sante dai 
cristians, no dai nemài”. “Sì, o sai, o ai capît e alore?”. 
“E alore, sorte di badascul, no ti ai fat nissun miracul!” 
“Ma alore cui mi aie dit dutis chés robis che a si disin, chés vacjis 
cul cjaval? E lis scarpis e il dràc che al vendeme e la trebie e lis 
pirucis e...”. “Tu”. “Jo?”. “Tu di bessòl. Tu te contis e tu te sunis 
sicu che ti va ben a ti”. “Nol”, “Sìl”. “Alore jo o sarès un...”. “Sì”. 
“Un ce?” “Un. Sì, tu sés propit un”. 

Véso capît? Jo o soi un. Varessiso mai crodùt? 


Laurin Zuan Nardin 


Nadal di fruts 


Cin che o jeri picule, dal 1963 al 1970, il Nadal al jere une 
vere fieste, sintude cul cùr, no come cumò che al è dut 
comercializat. In famee o jerin in sîs: jo, mé sùr, gno fradi, mé 
mari, gno pari e la none. Stant che o jeri pigule e il timp al è 
passàt di corse, i miei ricuarts si son un pòc smamîts, ma no dal 
dut. Jo mi visi che no si faseve l’arbul di Nadàl, ma un presepi 
parsore di une grande taule, tirade fùr pe ocasion. La mame e 
cjoleve doi sfueis di cjarte blu, plene di stelutis zalis e jutacave cu 
lis puntinis sul mùr dadr di cheste taule. Intant noaltris mularie, 
cualchi dì prime, o levin sù pes culinis o tal bosc a cirî il muscli: 
vonde adore in mt che si suiàs in timp. Une volte prontade 
la taule, nestri pari al leve sul cjast a cjoli une scjatule là che a 
jerin la “grote” e i personags, invulugàts te cjarte di gjornal. A 
jerin propit biei e grancj. Ju veve fats a man cul zes barbe Tonin. 
Barbe Tonin al jere muart dispierdùt in Russie inte Vuere Grande 
e duncje chescj a jerin un ricuart preseòs... di cjalà e no tocjà. Po 
si metevin ancje i personags plui picui e noaltris o gjoldevin a 
dàuri nons de int dal paîs, par ridi: Berto il becjàr, la Rose dal for, 
Zuan il marangon, e cussì vie discorint. La mame e meteve ancje 
un fîl cu lis lusutis e noaltris si incjantavin a cjalàlis co si impiavin. 
La gnot di Nadal nò fruts nus mandavin a durmî adore: dome i 
plui grancj a podevin stà sù par là a Messe dai Madins. 
Pecjat che dal 1976 al è stàt l’orcolat e dut chel ben di Diu al è 
lat pierdùt sot des maseriis de cjase. Ma mi son restàts i ricuarts 
di chei biei Nadài. 

Isabella Madussi 


Il dolòr dai pecjàts 


S° fiestis Toni, di bon cristian, al va confessasi, e sicome chi 
al à vidùt chi a ere tante int ch'a speteve di zî a disvedà il sac, 
al pense ben di zî fòr di glesie a fà une pipade. Al ere li ch'a si 
gusteve il fun, cuan’ chi al viòt il muni chi ai feve di motu di zî in 
glesie a confessasi: “Svelt po Toni, ch'al è il tiò turnu!”. 

“Orpu, i ven adès”, al dîs Toni e po al pense: “Viòt tu no si pol fà 
una pipade in pàs”. 

AI va svelt in glesie, e cu la primure, sense inecuarzisi, al met 
la pipe encjemò impiade intal sachitin da la camisole. Al va tal 
confessionari, e al si met a dî i pecjats. Il confessòr di ché altre 
bande al scomense a fai la moràl e chi bisugne vivi di boins 
cristians e chi bisugne sintî dolòr dai pecjats. 

“E reverendo, se a è par chel, mi par di sintî alc brusà da la bande 
dal còr”, a i rispunt Toni. 

Il confessòr al cuntinuere a dîj a Toni: “No vés di fà cussi, no vés 
di fà culà e chi bisugne prea”, e vie indenant. Toni, chi a i bruseve 
simpi pi la pipe impiade tal sachitin, a colp a i dîs al confessòr: 
“Siòr, ch'al fedi svelt a dami la pinitinse ch'a mi brusin i pecjats!” 
II confessòr meraveat a lu cjape in peraule e a i dà subite la 
assoluzion. 

Toni al ven fòr di corse dal confessionari, al met la man tal 
sachitin e al si inecuars chi al veve dismintiàt la pipe piade e 
al dîs: “Signòr, perdonemi, jo i crodevi ch'a fossin i pecjàts a 
brusàmi, invezi a ere la pipe!”. 


Benvenuto Castellarin 
Furlan di Roncjis 


A son rivàts uchì di là da l'aga 


A son rivàts uchì di là da l’aga 
fonda e scura 

a son rivàts uchì 

sensa savé 

da li’ tiaris di Cuncuardia 

e dai prins cristians 

ch'a spandevin il Vanzeli di Marc 

a son rivàts uchì 

chei che no son inneàts 

tra li’ ondis in tampiesta 

o sfracaiàts sui scois 

o glutìts tai gorcs dai fluns 

a son rivàts uchì 

chei che no si son inguatìts tal fil spinàt 
o no ju àn sbugielàts cul plomp 

a son rivàts uchì 

sensa flat e cu li’ plais tai piè 

cu la schena slambrada da li’ scuriadis 
cu li’ feridis dal còur e la lenga muta 
a son rivàts uchì 

sensa un franc e sensa una patria 
par vé un se fà cualsisedi se fà 

e uchì 

ch'a covèntin mans 

ch'a coventin muscui 

e volontàt di fà 

uchì 

ju àn sbatùts ta un CPR* 

acronim dai fariseus. 


*Centro di Permanenza per i Rimpatri 
Giuseppe Mariuz 
3° premi tal Concors “Nelso Tracanelli” - San Michél 2023 


Il barbot tichignot 


E° la domenie sot Nadal. In chel di Trep Grant, pal 
campionàt di seconde categorie, si frontavin la scuadre 
local, juste apont il Trep Grant, e il Cicunins, ultime in classifiche 
cun dome tré ponts in tredis partidis. Une scuadre che e jere 
bielzà dal gjat. Cun dut i siei limits, i zuiadòrs dal Cicunins a àn 
decidùt di vendi cjare la scusse ché domenie. Suntun cjamp di 
balon peng, par vie de ploie dai dîs passats e par vie de lizere 
glacade di buinore, il Trep Grant al faseve cetante fature a segnà 
almancul un golut, e il portîr dal Cicunins al someave di jessi 
propit in zornade di gracie. 

L’alenadòr dal Trep, un ciert Merlino di Pagnà, ancje clamàt “Mago 
Merlino”, nol pensave di passà une domenie cussì travaiose. Si 
scugne però dî che ae sò scuadre al mancjave cualchi zuiadòr di 
chei impuartants, par colpe di cualchi infortuni di masse, cualchi 
influence e cualchi femine che e je rivade a convinci il so om a 
menàle ator par cualchi marcjadut di Nadal. Su lis tribunis, tra il 
public che si scjaldave cul vin brulè, nol podeve mancjà Giordano 
Spizzo di Cjarvà, batiàt Baldàs: cincuante agns, operari, miop, 
barbot e vedran. No che chestis, massime la ultime, a sedin 
colpis. Lui no si pierdeve nancje une partide in cjase dal Trep. Un 
tic malcuiet par nature e un tic par vie che la scuadre dal so paîs 
e faseve cetante fadie a là dongje a segnà un gol, al tacave, cun 
esatece, al cuarantesim dal prin timp a dà indicazions al Mister, 
tacant a berghelà di une bande a ché altre, jessint che lis tribunis 
a Trep a son dal dut contrariis aes bancjutis: “Cambie!... Cambie 
Mago Merlin!... Cambie!”. 


Ma Mago Merlin al veve dome doi zuiadòrs in bancjute, 
comprend(t il secont portîr e un ciert Bepi De Luca, ex cjapitani 
e difensòr grintòs, bielzà però cun trentevot agns su la schene 
e cun di plui ancje cualchi operazion a ducj i doi i zenoi. A dî 
la veretàt, al veve pensat di picjà lis scarpis sù pal mr, par 
contentece de femine, za ae fin de passade stagjon, ma daspò 
preieris di bande dal President e dal Mister, al à decidùt di dà le 
sò disponibilitàt tal cas che al vessi coventàt. 

Ma vué il Trep al varès vùt dibisugne di un atacant incisîf e no 
ciert di un che al jere simpri stàt il cjalcjut dai atacants aversaris. 
Daspò l’interval e daspò doi tais di vin brulè bevdts di corse, i 
riclams a deventavin plui fis. No passavin cinc minùts cence sintî 
berlà la vòs di Baldàs: “Cambie!... Cambie!... E je ore di cambia!”. 
Mago Merlin, om cuiet e ecuilibrat, fin al setantesim minùt nol 
à mai dat segna di rispuindi a chestis provocazions, cirint simpri 
direstà concentràt su la partide. Ma cuant che al è masse, ancje 
i oms plui pazients a van fùr dai semenàts. “Cui? Cui? Cui aio di 
cambia, Baldàs? Dimi cuil” 
Un cidinòr che nissun si spietave al è colàt e al à involugàt dut 
il cjamp di balon, comprendUt lis tribunis, là che i spetatòrs 
si cjalavin stranîts. Ancje Baldàs al è stàt cjapàt di sorprese di 
cheste strambe reazion di Mago Merlin. Si rindeve cont che 
il public, e fintremai cualchi zuiadòr che al à viodùt maraveàt 
cheste sene, lu cjalavin in spiete di une reazion di bande sò. 
Alore, daspò di un moment di cencenament, al cirì di barbotà 
une rispueste. 

“Aaaahhh... no no no sai... no no no soi mighe a a a alenadòr 
j0...” 


Giorgio Calligaris 


Nadàl: i suns de chel fantassut 
de na uolta 


Din de la television, uardant sensa 
massa interès un de chei cine ch'a 
trasmetin sot li’ fiestis de Nadàl. 
Mericanadis tra biscoti fas in ciasa, fà sù 
pachès pai regai, pins da furnî, luciutis, e fiuoi ch'a corin incuntra 
de “chel veciu cu’ la barba blancia”, par disighi sotvous del regàl 
ch'a volaressin veir. E sensa nissuna reson, salacor, al partis al 
trenu dei ricordus, e de sinimplan a te ciapa un vel de malincunia, 
al te imbrasa, al te infagota su. Scuasi Nadàl e veir chel grop tol 
stomit. A nol val cussì... ma forsi, propiu chistu al è ’| biel. Te suos 
costretu a pensà e te tornis ai regai; ai regai de incuolta. Puos, 
de puoc valour, puoc pi de nuia, ma a erin al massimu che te 
podevis veir. Tornant a pensaighi sora però, te te inacuars che 
tra chei, al era e al è chel regàl che anciamò uoi, aromai veciu 
nonu, te ricuardis e te ricuardaràs finchè te varàs memoria. 

E alora, te tornis de undis an e desmuovènduti bunora ‘| dì de 
Nadàl, te cors four de la ciambera e in pi de la solita s-ciatula 
da scarpis plena de coculis, nolis, stracaganassis, barbagigi, una 
s-ciatuluta de dateri, un puoci’ de carobulis, un par de mandarins 
e na naransa, te ciatis chel tesoro che te bramavis za da timp, 
che i ce’ amigus a vevin... ma tu no. Te capivis però ch'a nol era 
colpa de nissun. E da che’ s-ciatula deventada busigna, al’è saltàt 
four al tesoro: un par de scarpis da balòn de la “Valsport”!!! E te 
sins anciamò l’odour del coran fati spissa sui sgnarìs. Bon odour? 
No! Un veru e propiu profun, che de spes, durante ‘| passà dei 
ais al è tornàt a fati compania. E che’ suolis arancion cui taches 

de goma, sigrinàs in ponta. Al sun al se veva materialisàt. Da ‘n 
che uolta, e a son passàs scuasi sessanta an, altri’ mili regai a son 
rivàs. Dus pi ciars, ma nissun cul stes valour. A te ven un grop in 
gola e i uoi a te vegnin ros... ma no te te vergognis. Niancia un 
puoc! Al pous dabòn jessi che anciamò ades, al ciò pi gran sun, 
e ‘| ciò veru regal de Nadal, al seipi propiu chel... de chel Nadàl. 


Aldo Polesel 
Folpo, fevelade di Cordenons 


Caramele e i Ùfs di gjaline 


n seconde elementàr la mestre nus veve dat di studià la 
tabeline dal 7 e dit di là tal gjalinar a viodi trops dfs ch'a fas 
une gjaline. Nus veve domandat, naturalmentri par talian: “Ma 
voaltris ch'a vivés in campagne, a savéso trops Ùùfs ch'a fàs une 
gjaline?”. 
Sito. Nissun al è rispuindùt. Jo o savevi che mè mari a veve une 
gjaline ovaiole e che une volte a la setemane a si cenave fs in 
puieri e ladric di ort. 
A jerin in cincinfamee e, par me, ché gjaline a faseve cinc ùfs: un 
par om. S’a bute là di Mario, ch'a jerin in vot cul nono, a faseve 
vot. In ché la mé amie Carmela, che nò a clamavin Caramele 
ancje se jé si rabiave, a spare: “La mé a fas siet Qfs in dìl”. 
No lu vessie mai dite! La mestre si alce di bot, a ribalte la cjadree, 
a bat el tac su la pedane, i colin i ocjài e a busine cuntune vòs di 
gjaline che à apene fat el ùf: “Bestiolina! Parla italiano!”. 
Nò, sitos. Cussì ché domenie, prime di là a Messe, ducjtal gjalinàr. 
La mé a veve fat nome un. CemUt? | conts no mi tornavin. 
Tal lunis i fruts ch'a no jerin stàts tal gjalinàr, ma a zuià di balon 
in place, a jerin vignts in file a domandami trops fs. Tant che la 
mestre nus veve dit, cuasit contente: “In file di bessòi? Braos!” 
E a mi: “Metiti in code ch'a soi jo la mestre!” 
E sù pai scjalins. Jentràts in classe, la mestre si jere dismenteade 
di fànus preà, tante a jere la voe di interogaànus. Voltade di 
schene par gjavà el capot e la cjapieline, Caramele i faseve 
bocjates. Nus vignive di ridi, ma sitos, tante a jere la pòre di saltà 
ricreazion. 


La mestre in chel si volte di colp, a slungje el cuel e a domande 
un par un: “Trops dfs?”. 

“Un”. 

“Braos!”. 

Caramele invesit a bateve la sò e temerarie a veve proferît par 
furlan: “Siet, siore mestre! La mé gjaline a fas siet Ùfs. A ven da 
la Gjermanie li che me pari al lavore in miniere e là las gjalines 
a son specials anzi — al dîs me pari — uniches su cheste tiere!”. 
“Bausarie!”, i berle la mestre, tiranti voi, “parla italiano!”. 
“Bausarie tu saràs tu, ch'a tu vivis a Udin li che a no ‘nd è nancje 
une gjaline!”. 

E nò sito, spietant la tampieste. Ma Caramele no mole, un 
pòc par talian e tant par furlan: “E a Nadàl la mé gjaline, ch'a è 
todescje, a fàs un Of d’aur e a Pasche d’arint!” 
Si volte, nus cjale e nus cimie cussì fuart ch’el so voli sieràt al 
devente el palc dal teatri da las muinies, cu las tendes ancjemò 
sierades prin dal spetacul! Po si volte viers la mestre. 

“L’Of si vierg a miezegnot, intant ch'al passe Gjesù Bambin a 
partàmi las carameles todescjes, e al ven fùr un arbul di Nadal 
ch’al cres, al cres e al cres cussì tant ch'al va fùr pa la nape, ormai 
studade e frede, par partà Gjesù tal cîl”. 

La mestre blancje in muse ch'a pareve muarte, i brags slungjàts 
su la catedre, el cjaf poiat parsore, a tussive come une gjaline 
malade e intant a supave mentutes verdes, une daùr di chè 
altre, come s’a fos blave. Ce gole! E nò nuie! 

Caramele intant a contave che el so arbul al jere plen di bebeis 
di veri di ogni sorte: curs, Ùfs, pignes, ucieluts e no ju viodevin 
pardabon, come intune magjie, ce maravee! | ucieluts a cjantavin 
la nine nane di Brahms propit come nò ta la recite di Nadal. E 
zirade viers di nò: “Mi dismenteavi: sul me arbul a è ancje une 

gjaline di veri che a fas siet Qfs in dì!”. E jù un’altre cimiade. In 
chel la mestre, fùr dai samenats, a pete un salt viers di jè: une 
code buie. 

“Finisile di contà bales!”. Simpri par talian. 

Joi, ce peraulate, ai pensàt. A devi jessisi confondude. 
Caramele a incrose svelte i brags su la muse, par pòre dai scu- 
fiots, e a va indilunc: “EI me arbul al è plen di lusutes ch'a son 
picules lunes, fies di ché ch'a è tal cîl...”. 

E nò ducj cul nas fùr dal barcon a cirîle. 

“E si sintin tantes vosutes clamà: mame, mame, a sin chi par 
Gjesù! Mandinus cualchi stelute par fà fieste cun nò!” 
La mestre, pronte a cjapà Caramele pal cupin, a si zire viers la 
stue a lens e a tache a vosà, simpri par talian: “AI fùc, al fàc! Las 

mes ciavates 
Mario, ch’a ja las met a scjaldà ogni matine cuintri la puartele da 
la cinise, ta ché matine jal as veve metudes parsore e, sintint Ca- 
ramele, si jere dismenteàt di gjavales. Ve ce ch'al jere chel odòr 
di brusadig! E ducj a ridi come mats. 

Intant che la mestre a cor ator pa la classe svolmenantsi, mi di- 
sméf in aghe, mi senti sul jet e mi visi che la scuele a è finide 
propit jer. Alore contente come une Pasche a busini: “Eviva las 

vacances 


Emanuela Camilla Benedetti 


Detulis par pensà 


Mi soi insumiade di te 
come che si insumiisi dal garoful e dal vint. 
Alda Merini 


La nestre cjice 


O” furlans che a àn dovàt, par motîf di lavòr, cjapà la valîs 
e là vie dal Friùl (par fortune tal vicin Venit) e stabilîsi 
a Bassan. Jo e la mè femine, apassionàts di montagne, o vin 
decidùt di meti, fisse, la nestre rulot a Roana di Asiago. Une dì o 
vin viodOt un cjagadòr cuntune biele cjice di levrîr talian e i vin 
fat i compliments. 

“E je biele ma non val nuie pe cjace”, nus à dit “a pene che e sint 
odér di salvadi e scjampe vie e e torne ancje dopo doi dîs. Se 
volés us e regali”. 

“Magari” o vin dit nò “ma a cjase o vin dòs gjatis: cuissà se a 
puedin là dacuardi”, e o vin lassàt pierdi. Vignint a cjase, però, jo 
no fasevi che pensà ae cjice: si clamave Sara. In ché sere stesse 
mi soi insumiàt che le vevi puartade a cjase e che si jerin nasadis 
a lunc e dopo ognidune pe sò strade. La dì dopo o jerin di gnùf 
sù a Asiago e o sin làts di corse dal cjagadòr. 

“Véso ancjemò intenzion di dàle vie?”, i vin dit. 

“Baste che le tratais ben!”. 

La fotografie us mostre il risultàt! Lis bestiis a son miòr dai 
umign. 


Renato Cella 
Bassano del Grappa - 
Furlan di Buri 

